text:
སོ་སོས་གང་ཤེས་པ་དེ་མི་གཅིག་ལས་མེད་ན་ཡང་སློབ་དགོས།
༢༠༡༧ལོའི་ཟླ་༧ཚེས་༢༤ཉིན་སྤེལ། གཞན་ལ་ཕན་ཐོགས་བྱེད་ཐུབ་ཀྱི་འདུག་བསམ་པ་དེས་སེམས་ལ་བདེ་བ་ཐོབ་ཀྱི་ཡོད་པ་དངོས་ཡོད་རེད་འདུག ཅེས་བོད་པའི་བུ་མོ་ཞིག་གི་སེམས་ཀྱི་འབོད་སྒྲ་ཞེས་པའི་རྩོམ་པ་པོ་དང་ཡོ་ག་སློབ་ཁྲིད་པ་བསམ་འགྲུབ་སྒྲོལ་མ་ལགས་ཀྱིས་འདི་ག་གསར་ཁང་གིས་བཅར་འདྲི་ཞུ་སྐབས་འགྲེལ་བརྗོད་གནང་སོང༌།
༡། ཐོག་མར་ཁྱེད་རང་གི་མི་ཚེའི་ལོ་རྒྱུས་དང་འབྲེལ་བའི་སྐོར་ལ་ངོ་སྤྲོད་ཅིག་གནང་རོགས།
ལན། ངའི་མིང་ལ་བསམ་འགྲུབ་སྒྲོལ་མ་ཟེར་གྱི་ཡོད། ཕ་ཡུལ་མདོ་སྨད་ནས་ཡིན། ཕྱི་ལོ་ཉིས་སྟོང་གཉིས་ལོར་རྐང་ཐང་ལ་བརྟེན་ནས་རྒྱ་གར་དུ་སླེབས་པ་ཡིན། སྐབས་དེར་རང་ལོ་དྲུག་ལ་སོན་ཡོད། ཉིས་སྟོང་བཅོ་ལྔ་ལོར་མ་སུ་རིའི་བོད་ཁྱིམ་སློབ་གྲྭ་ནས་སློབ་མཐར་ཕྱིན། དེ་རྗེས་རྐྱེན་ཞིག་གི་དབང་གིས་མུ་མཐུད་མཐོ་སློབ་འགྲོ་ཐུབ་ཡོད་མ་རེད། དེར་བརྟེན་ངས་ཆུང་དུས་ནས་བྲིས་པའི་ང་རང་གི་མི་ཚེ་དང་འཚོ་བའི་སྐོར་ལ་དབྱིན་ཡིག་གི་རྩོམ་ཐུང་ཞིག་བྲིས་ཡོད་པ་དེ་ཕྱི་ལོ་ཉིས་སྟོང་བཅུ་དྲུག་ལོར་དཔར་བསྐྲུན་བྱ་ཐུབ་པ་བྱུང་སོང༌། དེབ་དེའི་མིང་ལ་༼(བོད་པའི་བུ་མོ་ཞིག་གི་སེམས་ཀྱི་འབོད་སྒྲ་) (The Inner voice of a Tibetan girl) དེ་དང་མཉམ་དུ་ལོ་གཉིས་ནང་ཡོ་ག་ཡང་སྦྱང་པ་ཡིན། ངའི་ཐོག་མའི་དགེ་རྒན་ཚེ་འདས་རྒན་བློ་བཟང་དོན་ལྡན་ལགས་རེད་རྒན་ལགས་ཀྱི་དྲུང་ནས་ཡོ་ག་སློབ་སྦྱོང་བྱས་ དེ་རྗེས་(Haridwar ) དུས་ (swami ram dev) དྲུང་དུ་བསྐྱར་དུ་རླུང་སྦྱོང་སྐོར་སྦྱངས་བ་ཡིན། དེ་རྗེས་རྒན་ལགས་ཀྱིས་ཡོ་ག་སློབ་རྒྱུའི་གོ་སྐབས་སྤྲད་རྗེས་ད་ལྟ་བར་ཡོ་ག་བསླབས་དང་སློབ་བཞིན་ཡོད་པ་མ་ཟད་ད་ལོ་དགེ་རྒན་འོས་སྦྱོར་བྱས་ཟིན་པ་ཡིན།
༢། ཡོ་ག་ཟེར་བ་དེ་དོན་གང་འདྲ་ཞིག་ལ་ངོས་འཛིན་བྱེད་དགོས་སམ།
ལན། སྤྱིར་བཏང་ཡོ་ག་ཡི་དོན་དེ་ཧ་ཅང་གིས་རྒྱ་ཆེན་པོ་ཞིག་རེད། འོན་ཀྱང་ངའི་བསམ་པར་ཆ་བཞག་ན་ལུས་སྦྱོང་གཅིག་པུ་མ་ཡིན་པར་སྒོམ་བརྒྱབ་སྟངས་དང༌། དམིགས་བསལ་གྱིས་སོ་སོའི་ལུས་ངག་ཡིད་གསུམ་མཉམ་དུ་ཟུང་སྦྲེལ་བྱས་ཏེ་ལུས་དང་སེམས་གཉིས་ལ་འགྱུར་བ་གཏོང་བའི་ཐབས་ལམ་ཡག་པོ་ཞིག་རེད་འདུག སྤྱི་ཡོངས་ནས་བཤད་པ་ཡིན་ན་ཡོ་ག་ལ་འགྲེལ་བཤད་བརྒྱབ་སྟངས་དེ་༼གཅིག་སྒྲིལ། སྒྲིག་གཞི་༽ཞེས་པ་སོགས་རེད་འདུག ཆིག་སྒྲིལ་དེ་གང་ཆགས་ཡོད་པ་རེད་དམ་ཞེ་ན། དབུགས་གཏོང་ལེན་བྱེད་སྟངས་དང་བསམ་བློའི་འཁྱེར་གསོ་གཉིས་མཉམ་དུ་ཟུང་སྦྲེལ་བྱས་ཏེ་ལུས་སྦྱོང་བྱས་པ་ཡིན་ན་གོ་ཆོད་པ་ཞིག་ཆགས་ཡོད་པ་དེ་རེད་འདུག ད་དུང་གཟུགས་པོ་འཁྱེར་སྟངས་བཅས་ཟུང་སྦྲེལ་བྱེད་དགོས་པ་ཞིག་ཡིན་པ་མྱོང་འཚོར་བྱུང།
༣། དེང་སང་ཡོག་ལ་དོ་སྣང་བྱེད་མཁན་དང༌། སློབ་སྦྱོང་བྱེད་མཁན་ལོ་རེ་བཞིན་མང་དུ་མང་དུ་འགྲོ་བཞིན་ཡོད་པར་བརྟེན་ཡོ་ག་སྦྱོང་བའི་སྐབས་ཟམ་ནན་བྱེད་དགོས་པ་ག་རེ་ཡོད་དམ།
ལན། ལོ་ཚད་ལ་དཔག་པའི་ཡོ་ག་རྩེད་སྟངས་ཀྱང་མི་འདྲ་བ་ཡོད་པ་རེད་ལ་དུས་ཚོད་ཀྱང་མི་འདྲ་ཡོད་པ་རེད། དཔེར་ན་ཡོ་ག་རྩེད་སྐབས་དབུགས་བཀག་ནས་སྡོད་པའི་རིགས་ལ་ཆ་བཞག་ན་ལོ་ཆེན་པོ་ཡིན་ན་དབུགས་རྒྱུན་རིང་པོ་བཀག་ནས་སྡོད་ཐུབ་ཀྱི་ཡོད་པ་མ་རེད། དེ་བཞིན་ས་མཐིལ་དུ་རྡོ་རྗེ་དཀྱིལ་དཀྲུང་བྱས་ཏེ་སྡོད་དགོས་པར་ཁྱབ་པ་མེད་པ་བཞིན་ལོ་ཚོད་དང་བསྟུན་ནས་རྩེད་དགོས་པ་དེ་གལ་ཆེན་པོ་རེད། མ་ཟད་རང་ཉིད་ཀྱི་གཟུགས་པོའི་ནུས་པ་ལ་བརྟེན་ནས་རྩེད་རྒྱུ་དེ་ཧ་ཅང་གལ་ཆེན་པོ་རེད། དེ་བཞིན་ཡོ་ག་རྩེད་མཁན་སོ་སོར་ན་ཚ་གང་ཡོད་པ་དེ་ལ་གཞིགས་ནས་ཟམ་ནན་བྱེད་དགོས་པ་མི་འདྲ་བ་མང་པོ་ཡོད་པ་རེད། གཙོ་བོ་དེ་ཡོ་ག་ཡིས་ཕན་ཡོན་དང་འགག་བྱ་གང་ཡིན་ཤེས་པ་ཡིན་ན་མི་སུ་འདྲ་ཞིག་གིས་རྩེད་རུང་དཀའ་ངལ་མེད་བསྡད་པ་ཞིག་རེད།
༤། ཡོ་ག་སྦྱོང་མཁན་གྱི་སློབ་མ་ཞིག་ཡིན་ན་ཡོ་ག་སྦྱོང་བའི་སྐབས་སུ་ཀུན་སློང་གང་འཁྱེར་དགོས་པ་རེད་དམ།
ལན། ངའི་དགེ་རྒན་བློ་བཟང་དོན་ལྡན་ལགས་རེད། ཚང་མས་མཁྱེན་གསལ་ལྟར་རྒན་ལགས་ཀྱིས་སོ་སོ་ལ་ཕན་ཐོགས་ན་བསམ་པའི་བསམ་བློ་སྤུ་ཙམ་ཞིག་ཡོད་མ་རེད། ཐེངས་ཤིག་ཁོང་གིས་གང་གསུངས་ཡོད་པ་རེད་དམ་ཞེ་ན། སོ་སོས་གང་ཤེས་པ་དེ་མི་གཅིག་ལས་མེད་ན་ཡང་སློབ་དགོས་པ་ལས་ཚུར་ལ་རེ་བ་བརྒྱབ་རྒྱུ་མེད། ག་དུས་ཡིན་ན་ཡང་གཞན་ཕན་གྱི་བསམ་བློ་ཡོད་ན་སོ་སོ་སྐྱེད་པོ་ཡོང་གི་རེད། སྐྱིད་པོ་བྱུང་བ་དེའི་འབྲས་བུ་རེད་ཟེར་བ་དེ་ཁོང་གིས་རྒྱུན་ལྡན་ནས་གསུང་གི་རེད། དེར་བརྟེན་བསླབ་བྱ་དེ་ག་རང་ཡིད་ལ་བཟུང་ནས་གཞན་ལ་ཕན་ན་བསམ་པའི་ཀུན་སློང་དེ་འཁྱེར་དུས་ཡོ་ག་སྦྱོང་མཁན་ཡང་མང་པོ་ཞིག་ཡོང་གི་འདུག་ལ། ཡོ་ག་སྦྱོང་མཁན་མང་པོ་ཞིག་ལ་ཕན་འབྲས་ཐོན་ཐུབ་པ་དེ་འདྲ་མིག་མཐོང་ལག་ཟིན་བྱུང་བ་དེས་ངས་གཞན་ལ་ཕན་ཐོགས་བྱེད་ཐུབ་ཀྱི་འདུག་བསམ་པ་དེས་སེམས་ལ་བདེ་བ་ཐོབ་ཀྱི་ཡོད་པ་དངོས་ཡོད་རེད་འདུག འོན་ཀྱང་སློབ་མའི་ཀུན་སློང་འཁྱེར་སྟངས་ཐད་བཤད་ན། རང་ཉིད་ཀྱི་སྦྱོང་ལྟར་བྱེད་སྐབས་བསམ་བློ་གུ་ཡང་པོ་དང་དོ་སྣང་བྱས་ཏེ་ཕན་གི་རེད་བསམ་པའི་ཡིད་ཆེས་ཡོད་རྒྱུ་དེ་ཤིན་ཏུ་གལ་ཆེ་པོ་རེད་འདུག གང་ཡིན་ཞུས་ན་ང་ཚོའི་བསམ་བློའི་བྱ་བ་མང་པོ་ཞིག་ལ་འགྱུར་བ་གཏོང་ཐུབ་ཀྱི་ཡོད་པ་དངོས་ཡོད་གནས་ཚུལ་རེད། དགེ་རྒན་ཞིག་ཡིན་པའི་ཆ་ནས་བཤད་ན་ཀུན་སློང་གཙང་མ་དང་གཞན་ཕན་གྱི་བསམ་བློ་ཡོད་ན་ཏན་ཏན་རང་གི་དགོངས་ཚུལ་ལྟར་ལེགས་འགྲུབ་ཡོང་གི་རེད།
༥། ཁྱེད་རང་ཡོ་ག་སྦྱོང་བའི་རྒྱུད་རིམ་ནང་དཀའ་ངལ་ཆེ་ཤོས་དེ་གང་བྱུང་སོང་ངམ།
ལན། ཐོག་མར་རྒན་ལགས་ཀྱིས་ང་ལ་ཡོ་ག་སློབ་པའི་གོ་སྐབས་སྤྲོད་དུས་སློབ་ཕྲུག་དྲུག་མ་གཏོགས་མེད། སློབ་ཕྲུག་དྲུག་པོ་དེ་ལ་རྒྱུན་རིང་སློབ་རྒྱུར་འབད་བརྩོན་བྱས་པ་ཡིན། ང་རང་སྒེར་ལ་དམིགས་བསལ་དཀའ་ངལ་བྱུང་མ་སོང་ཡང་མི་མང་ཚོའི་ངོས་ནས་འཕྲོད་བསྟེན་ལ་བསམ་ནས་ཡོ་ག་ལ་དོ་སྣང་བྱེད་མཁན་མེད་པ་དེ་དཀའ་ངལ་ཞིག་རེད་འདུག་ འོན་ཀྱང་དེང་སང་ཧ་ཅང་གི་ས་དོ་སྣང་བྱེད་མཁན་མང་དུ་སོང་འདུག
༦། ལོ་གཉིས་རིང་ཡོ་ག་སློབ་པའི་དུས་ཡུན་ནང་ཁྱོན་བསྡོམས་སློབ་མ་ག་ཚོད་ཙམ་ལ་ཡོ་ག་བསླབས་ཐུབ་པ་བྱུང་ཡོད་དམ།
ལན། ངས་ཡོ་ག་སློབ་ཁྲིད་བྱས་པའི་རྒྱུད་རིམ་དེ་གང་དུ་རེད་དམ་ཞེ་ན། ཐོག་མར་དེ་ལ་སྐད་འཕྲིན་ཚོགས་པ་མང་པོ་ཞིག་ཡོད་པ་རེད། དེ་རྒྱུད་ནས་བོད་ཕྱི་ནང་གཉིས་ཀྱི་བོད་མི་ལ་ཡོ་གའི་གོ་རྟོགས་ཞིག་སྤྲད་ཐུབ་པ་བྱུང་སོང་ཕྱིས་སུ་དེ་མེད་པ་བཟོས་ནས་གཏར་འཕྲིན་(telegram)བཟོས་ཡོད་པ་རེད། གང་ཡིན་ཟེར་ན་སྐད་འཕྲིན་དེ་རྒྱ་ནག་དང་འབྲེལ་བ་ཡོད་པ་ཡིན་དུས་དཀའ་ངལ་མང་པོ་ཞིག་ཡོང་གི་ཡོད་པ་རེད་འདུག སྔོན་མ་སྐད་འཕྲིན་སྤྱོད་པའི་སྐབས་སུ་ཆ་བཞག་ན་ཚོགས་པ་དྲུག་ཡོད་པ་རེ་རེའི་ནང་མི་ལྔ་བརྒྱ་ཡོད་པ་རེད། དེ་མ་ཡིན་པར་ཚོགས་པ་ཆུང་ཆུང་གསུམ་བཞི་ཙམ་ཞིག་ཡོད་པ་རེད་ལ་ཡུ་ཀྲུབ་(YouTube: VOS. Voice Of SamdupDolma ནང་ལ་ཡང་མང་པོ་ཞིག་ལ་སློབ་ཁྲིད་བྱེད་བཞིན་པ་བཅས་ཁྱོན་བསྡོམས་སློབ་མ་ལྔ་སྟོང་ལྷག་ཙམ་ལ་ཡོ་ག་སློབ་ཁྲིད་བྱེད་ཐུབ་པ་བྱུང་ཡོད།
༧། བརྒྱུད་ལམ་འདི་རྒྱུད་ནས་བོད་གཞིས་བྱེས་གཉིས་སུ་བཞུགས་པའི་རྒྱ་ཆེའི་བོད་རིགས་སྤུན་ཟླ་རྣམས་ལ་ཡོ་ག་དང་འབྲེལ་བའི་སྐོར་ལ་གལ་གནད་ཆེ་བའི་དགོངས་འཆར་གང་ཡོད་དམ།
ལན། ཡོ་ག་དེ་འཕྲོད་བསྟེན་གྱི་ལམ་ཁ་ཡག་ཤོས་ཤིག་ཆགས་ཡོད་པ་རེད། དེ་སང་འཛམ་གླིང་ནང་ཡོ་ག་དེ་སྐད་གྲགས་ཆེན་པོ་ཆགས་ཡོད་པ་རེད། གཙོ་བོ་དེ་སོ་སོས་ཡག་པོ་སློབ་ཐུབ་དང་མ་ཐུབ་དེ་ཆགས་ཡོད་པ་རེད། འཕྲོད་བསྟེན་དེ་ང་ཚོའི་མི་ཚེའི་ནང་གལ་ཆེ་ཤོས་དང་ཨང་དང་པོ་དེ་ཆགས་ཡོད་པ་རེད་ཞུ་རྒྱུ་ཡིན། མཉམ་དུ་ལུས་རྩལ་གཅིག་པུ་མ་ཡིན་པར་ཟས་དང་སྤྱོད་ལམ་ཐོག་རྒྱུན་ལྡན་ནས་ལག་ལེན་བསྟར་དགོས་པ་དང་དེའི་ཐོག་ཡར་རྒྱས་གཏོང་དགོས་པ་དེ་ཧ་ཅང་གིས་གལ་ཆེན་པོ་རེད་འདུག འཕྲོད་བསྟེན་ཡག་པོ་ཡོད་ན་སོ་སོའི་མི་ཚེའི་ནང་གི་རེ་བ་དང༌། རྨི་ལམ། འཆར་གཞི་གང་ཡིན་ཡང་དེ་དག་ལེགས་འགྲུབ་ཡོང་བའི་གོམ་པ་དང་པོ་དེ་ཆགས་ཡོད་པ་རེད། དེར་བརྟེན་རང་ངོས་ནས་འཕྲོད་བསྟེན་གྱི་ཐོག་ལ་གང་ཐུབ་ཐུབ་ཀྱིས་དོ་སྣང་མང་ཙམ་གནང་རོགས་གནང་ཞུ་རྒྱུ་ཡིན། ཐུགས་རྗེ་ཆེ།།
གསར་འགོད་པ་ཟླ་བ་ཕུར་བུ།


c: text/html

text:
ཆབ་མདོ་རྫོང་།
ཆབ་མདོ་རྫོང་
ཆབ་མདོ་ས་ཁུལ[རྩོམ་སྒྲིག]
- ཆབ་མདོ་རྫོང་
- འཇོ་མདའ་རྫོང་
- གོ་འཇོ་རྫོང་
- རི་བོ་ཆེ་རྫོང་
- སྟེང་ཆེན་རྫོང་
- བྲག་གཡབ་རྫོང་
- དཔའ་ཤོད་རྫོང་
- མཛོ་སྒང་རྫོང་
- སྨར་ཁམས་རྫོང་
- ལྷོ་རོང་རྫོང་
- དཔལ་འབར་རྫོང་
ཞར་བྱུང་[རྩོམ་སྒྲིག]
སྔ་མོའི་དུས་ནས་ཆབ་མདོར་ཁམས་ཞེས་འབོད་པ་ཡིན། ཆབ་མདོའི་ལོ་རྒྱུས་ཤིན་ཏུ་སྔ་སྟེ། 1977ལོ་དང1980ལོར་སྔ་ཕྱིར་རྡོ་ཆས་གསར་པའི་དུས་ཀྱི་ཤུལ་རྗེས་ཆབ་མདོའི་མཁར་རོ་དང་དངུལ་མདའི་མཁར་ཤུལ་རྙེད་པ་དེས་ཆབ་མདོར་ལོ་ངོ་ལྔ་སྟོང་གོང་ནས་མིའི་རིགས་འཚོ་བཞིན་པ་མ་ཟད་གྲོང་ཚོའི་དབྱིབས་ཀྱང་ཆགས་པ་དང་། འབྲུ་རིགས་འདེབས་ལ་སྒོ་ཕྱུགས་གསོ་བ་དང་མཉམ་དུ་རི་དྭགས་ཀྱང་རྔོན་པ་མཚོན། སྤྱི་ལོའི་དུས་རབས13པར་ཡོན་རྒྱལ་རབས་ཀྱིས་བོད་མེས་རྒྱལ་གྱི་མངའ་ཁོངས་སུ་བསྡུས་པའི་རྗེས། ཆབ་མདོ་དང་དཀར་མཛེས་སུ་མདོ་ཁམས་ཀྱི་ཞོན་ཝེ་སི་ཞེས་པའི་ལས་ཁུངས་བཙུགས། མིང་རྒྱལ་རབས་ཀྱི་སྐབས་བོད་ལ་ཞྭ་སེར་གྱི་བསྟན་པ་དར་ཏེ་ཁམས་ཁུལ་ལའང་དེའི་བག་ཆགས་ཆེན་པོ་བྱུང་བ་དང་། ཆབ་མདོའི་ཁུལ་དུ་ཧུ་ཐོག་ཐུ་སྟེ་བླ་སྤྲུལ་རིམ་པ་མང་པོ་བྱུང་།མིང་རྒྱལ་རབས་ཀྱི་སྲིད་གཞུང་གིས་ཁམས་ཁུལ་དུ་མདོ་ཁམས་བཀོད་འདོམས་སི་བཙུགས་ནས་ས་ཁུལ་ཁག་གི་ཚོ་པ་དང་འགོ་དཔོན་ནམ་དགོན་བདག་དོ་དམ་པར་བཀོད།
ཆབ་མདོ་ནི་ཆོས་ལུགས་ཀྱི་གྲུབ་མཐའ་མང་བའི་ཁུལ་ཞིག་ཡིན་ཏེ།གདོད་མའི་བོན་ཆོས་ནས་བོད་བརྒྱུད་ནང་བསྟན་གྱི་གྲུབ་མཐའ་ཁག་གི་དགོན་པ་ཧ་ལམ་མ་འདུས་པ་མེད། ད་བར་ཁུལ་ཡོངས་ལ་ཆོས་ལུགས་ཀྱི་བྱེད་སྦོ་སྤེལ་ས530ལྷག་ཙམ་ཡོད། གྲུབ་མཐར་དབྱེ་ན་དགེ་ལུགས་པ་དང་། བཀའ་བརྒྱུད་པ། རྙིང་མ་བ། བོན་པོ་སོགས་ཡོད་པ་དང་།ས་ཁུལ་ཡོངས་སུ་བཙུན་པ་དང་བཙུམ་མ་ཁྱོན་བསྡོམས23000ལྷག་ཙམ་ཡོད་པ་དེ་ཡིས་ས་ཁུལ་ཡོངས་ཀྱི་ཞིང་འབྲོག་མི་འབོར་གྱི་བརྒྱ་ཆ3.9ཟིན། རྩེ་དྲུག་དགོན་དང་། སྟེང་ཆེན་དགོན་པ། གཡུང་དྲུང་དཔལ་རི་སོགས་པ་ནི་གྲགས་པ་ཆེ་བའི་བོན་དགོན་ཡིན་པ་དང་། རྩེ་དྲུག་དགོན་ནི་ད་ལྟ་ཁམས་ཁུལ་གྱི་དགོན་སྡེ་ཆེ་ཤོས་དང་། དད་ལྡན་པ་མང་ཤོས། བོན་ལུགས་ཆ་ཚང་ཤོས་ཤིག་ཡིན་ལ་ལོ་ངོ་ཉིས་སྟོང་སུམ་སྟོང་གི་གོང་ནས་བྱུང་བར་གྲགས། བསྟན་པ་ཕྱི་དར་དུས་སུ་བཞེངས་པའི་སྨར་ཚང་བཀའ་བརྒྱུད་པའི་མ་དགོན་ཝེ་སེ་དགོན་པ་དང་། ཀརྨ་བཀའ་བརྒྱུད་པའི་མ་དགོན་ཀརྨ་དགོན། སྟག་ལུང་བཀའ་བརྒྱུད་པའི་སྟག་ལུང་དགོན་པ་དང་དེའི་ཡང་དགོན་རི་བོ་ཆེ་དགོན་པ་སོགས་ཀྱིས་བོད་ཀྱི་ལོ་རྒྱུས་དང་ཆོས་ལུགས་ཀྱི་ཐད་གོ་བབ་གལ་ཆེན་བཟུང་ཡོད། ལྷག་པར་དུ་ཀརྨ་བཀའ་བརྒྱུད་པའི་གྲུབ་མཐའི་སྲོལ་གཏོད་པ་པོ་ཀརྨ་དུས་གསུམ་མཁྱེན་པས་ཁམས་རི་བོ་ཆེར་ཀརྨ་ལྷ་སྟེང་གི་དགོན་ཕྱག་བཏབ་པ་ནས་བཟུང་བོད་དུ་སྤྲུལ་སྐུ་བྱོན་སྲོལ་ཐོག་མ་བྱུང་། ཀརྨ་དགོན་གྱི་འདུ་ཁང་ཆེན་མོ་རིར་བརྟེན་དེ་བཞེངས་ཤིང་། ཐོག་ཁར་གཡུ་རྩི་ཅན་གྱི་རྫ་གཡམ་བཏང་ཡོད། མདའ་གཡབ་ནི་བོད་བཟོའི་སེང་གེའི་དབྱིབས་ཀྱི་བྱ་འདབ་དང་། གཡོན་ངོས་ནི་རྒྱ་བཟོའི་འབྲུག་དབྱིབས་ཀྱི་བྱ་འདབ། གཡས་ངོས་ནི་འཇང་བཟོའི་གླང་པོ་ཆེའི་སྣ་དབྱིབས་ཀྱི་བྱ་འདབ་བཅས་ཡིན། འདུ་ཁང་ཆེན་མོར་བྱམས་མགོན་གྱི་འཇིམ་སྐུ་སྨི་17ཙམ་ཟིན་པ་ཞིག་ཡོད། ཤོད་རྒྱུན་དུ་ཀརྨ་པཀྴི་ཆོས་ཀྱི་བླ་མས་རྒྱ་ནག་ནས་བསྣམས་པའི་རྒྱ་ལྕང་ད་ལྟའི་དུས་སུའང་ལོ་འདབས་རྒྱས་ཏེ་ཡོད་སྐད་མ་ཟད་ཀརྨ་དུས་གསུམ་མཁྱེན་པ་སོགས་པའི་སྐུ་གདུང་ཡང་ཉམས་མེད་དུ་ཡོད་དོ། བྲག་གཡབ་བྱམས་མདུན་གྱི་རང་བྱོན་བྱམས་པ་ནི་བོད་ཡོངས་སུ་གྲགས་པ་ཆེ་བ་ཞིག་ཡིན། བཤད་རྒྱུན་ལྟར་ན་ཁམས་ཁུལ་གྱི་ཐང་སྐྱ་དགོན་དང་། ཝ་ར་དགོན། ཤངས་ཐོ་དགོན། རྒྱས་རི་དགོན་སོགས་ནི་འགྲོ་མགོན་ཆོས་རྒྱལ་འཕགས་པས་གཙོ་སྐྱོང་གནང་བའམ་རབ་གནས་གནང་སྟེ་བཞེངས་པ་ཡིན་ཟེར། 1444ལོར་བཞེངས་པའི་ཆབ་མདོ་བྱམས་པ་གླིང་ནི་ཁམས་ཁུལ་གྱི་དགེ་ལུགས་པའི་དགོན་པ་ཆེ་ཤོས་ཤིག་ཡིན། དགོན་པ་དེའི་གདན་རབས་རིམ་པར་ཀྲུང་དབྱང་སྲིད་གཞུང་ནས་མཚན་གནས་གནང་བ་ཡིན་ཞིང་། གོང་མ་གནམ་སྐྱོང་ཆན་ལུང་ཁྲི་ལོ་ང་བརྒྱད་པར་འཕགས་པ་ལྷར་གནང་བའི་ཟངས་ཀྱི་ཐམ་ག་དང་ཁྲི་ལོ་ང་དྲུག་པར་གནང་བའི་བྱང་བུ་ནི་དུས་ད་ལྟའི་བར་དུ་ཉར་ཚགས་བྱས་ནས་ཡོད།
སྤྱི་ལོ1473ལོར་བཞེངས་པའི་དཔའ་ཤོད་དགོན་པ་ནི་བོད་ས་གནས་ཀྱི་བཀའ་བློན་ཆེ་བཞིའི་གྲས་ཀུན་བདེ་གླིང་གི་ཁོངས་གཏོགས་ཡིན། དགོན་པ་དེས་རྒྱ་བོད་མཐུན་སྒྲིལ་གྱི་ཐད་ལ་བྱས་རྗེས་ཆེན་པོ་བཞེག་པ་སྤྱི་དང་། ལྷག་པར་དུ་དེ་གའི་སྐྱེ་རབས་བདུན་པ་བློ་བཟང་དཔལ་ལྡན་རྒྱལ་མཚན་གྱིས་པེ་ཅིན་གཡུང་དགོན་གྱི་མཁན་པོ་གནང་ནས་ཆོས་དང་རིག་གནས་ཐད་ནང་ས་དང་འབྲེལ་བ་ཇེ་མང་གནང་། དགོན་པ་དེས་དུས་ད་ལྟའི་བར་དུའང་རིག་དངོས་རྩ་ཆེན་མང་པོ་བདག་ཚགས་བྱས་ཡོད་དེ། རྒྱ་བོད་བལ༼ རྒྱ་གར༽ གསུམ་སོ་སོས་ལུགས་སུ་བླུགས་པའི་ཟངས་སྐུ་སོགས་པ་ཡོད། དགོན་པ་དང་རྒྱང་ཐག་མི་རིང་བའི་སར་མཆོད་རྟེན་གྲུ་བཞི་སྨི25ལྷག་ཙམ་ཟིན་པ་ཞིག་ཡོད་པ་དེ་ཁམས་ཁུལ་གྱི་གནའ་བོའི་མཆོད་རྟེན་ཆེ་ཤོས་གྲས་ཡིན། བོད་ལྗོངས་ཀྱི་གནམ་བདག་མཆོད་ཁང་གཅིག་པུ་ཚྭ་ཁའི་གནམ་བདག་མཆོད་ཁང་དེར་བོད་རིགས་དང་འཇང་རིགས་དད་ལྡན་པ་མང་པོ་ཡོད།
གཞན་ཡང་ཆབ་མདོ་ཁུལ་དུ་གནས་རི་གྲགས་ཅན25ཡོད་པའི་ནང་ནས་འཇོ་མདའ་རྫོང་ཁོངས་ཀྱི་གུ་རུ་ལ་ནི་སློབ་དཔོན་པངྨ་དང་། བདེ་ཆེན་ཆོས་ཀྱི་གླིང་པ། ཀརྨ་པཀྴི་སོགས་པའི་གྲུབ་གནས་སམ་ཞབས་ཀྱིས་བཅག་པའི་གནས་རི་རྩ་ཆེན་ཡིན། ལོ་རེའི་བོད་ཟླ6ཚེས15ཉིན་མང་ཚོགས་དུ་མས་ཉེ་འགྱངས་ལ་མ་བལྟོས་པར་གནས་རི་མཇལ་ལམ་གྱི་གནས་ཁག་མཇལ་བཞིན་གནས་རིར་འབྱོར་རྗེས་རི་བསང་བཏང་སྟེ་ཡུལ་ལུང་དུ་མི་ནད་ཕྱུགས་ནད་མི་ཡོང་བའི་སྨོན་ལམ་འདེབས་པ་དང་། རི་སྒང་གི་བསང་འཐུ་བ། དར་ལྕོག་འཛུགས་པ་སོགས་གང་གི་ཆ་ནས་ཀྱང་བོད་མི་ཚོས་ཆར་ཆུ་བཟང་ལ་མི་ཕྱུགས་བདེ་བའི་རེ་སྨོན་མཚོན་ལ་ཀྲུང་དབྱང་སྲིད་གཞུང་གི་མི་རིགས་ཀྱི་ཆོས་ལུགས་སྲིད་ཇུས་བོད་དུ་ལག་ལེན་བསྟར་བའི་མཚོན་བྱེད་ཀྱང་ཡིན།
འཕྲེད་རྒྱུག་རི་རྒྱུད་ཀྱི་ས་བབ་དབང་གིས་དམངས་ཁྲོད་དུ་ངོ་མཚར་ཅན་གྱི་བཤད་རྒྱུན་ལྡན་པའི་གནས་རི་དང་བླ་མཚོ་ཡོད། བོད་ཀྱི་ལོ་རྒྱུས་དུ་འཁོད་གསལ་ལྟར་ན། ཁམས་ཁུལ་དུ་གནས་རི་གྲགས་ཅན25ཡོད་པ་དེ་དག་མང་ཆེ་བ་ཆབ་མདོ་ཁུལ་དུ་ཡོད་སྐད།
གཞན་ཡང་ཁམས་ཁུལ་དུ་བྲག་རི་གྲགས་ཅན18ཙམ་ཡོད་པ་ལས་སྟེང་ཆེན་རྫོང་གི་རྩེ་དྲུག་དཔལ་རི་ནི་བོན་པོའི་གནས་རི་ཁྱད་དུ་འཕགས་པ་ཞིག་ཡིན། དེ་མིན་རི་བོ་ཆེའི་བདེ་ཆེན་ཕོ་བྲང་དང་། དཔའ་ཤོད་ཁོངས་ཀྱི་པད་ཆེན་སྐུ་ལྷ་སོགས་གནས་རི་ཤིན་ཏུ་མང་བ་དེ་དག་ཀྱང་ཡུལ་སྐོར་གནང་ཡུལ་བཟང་པོ་ཞིག་ཡིན།
ཆབ་མདོར་གནས་རི་ཙམ་མ་ཟད་བླ་མཚོའང་སྣ་ཚོགས་ཡོད་དེ། དཔའ་ཤོད་ཁོངས་ཀྱི་ར་འོག་མཚོ་ནི་ལྷག་པར་ཡིད་དུ་འོང་བས་ནུབ་ཕྱོགས་བདེ་ལྡན་གྱི་མཚོ་ཞེས་པའི་མིང་ཐོགས། སྨར་ཁམས་ཤར་ལྷོའི་རྒྱུད་ཀྱི་འབུམ་མཚོ་ནི་ཤིན་ཏུ་དྭངས་ལ་མཐའ་ལ་སྤང་ཐང་གིས་བརྒྱན། མཚོའི་དཀྱིལ་དུ་གླིང་ཕྲན་གཉིས་མཆིས་ཤིང་། དེའི་ཐོག་ཆུ་བྱ་དཀོན་རིགས་སྣ་ཚོགས་མཆིས། དཔའ་ཤོད་ཁོངས་ཀྱི་རེའུ་མཚོའི་ཡུལ་ལྗོངས་ཤིན་ཏུ་མཛེས་ཁར་མཚོའི་ནང་དུ་ཆུ་བྱ་དང་ཉ་རིགས་མང་པོ་ཡོད། དཔལ་འབར་གྱི་མཚོ་དཀར་ནག་སེར་གསུམ་གྱིས་ཡིད་དབང་རབ་ཏུ་འཕྲོག་ངེས་པ་མ་ཟད་དེ་ཁུལ་ལྷ་སྒྲུང་གི་བཤད་རྒྱུན་མང་པོའང་རྣ་བར་འཇེབས། ལྷོ་རོང་ཁོངས་ཀྱི་སྒྲོལ་མ་ཉེར་གཅིག་གི་བླ་མཚོར་འབོད་པའི་མཚོ་ཕྲན་དེ་དག་མཁའ་དབྱིངས་ཀྱི་རྒྱུ་སྐར་བཀྲམས་པ་ལྟ་བུའི་ངོ་མཚར་ཆེ་བས་དེ་ལས་བྲལ་མི་སྤྲོ་བའི་སྣང་བ་འཆར་ངེས་ཡིན།
ཆབ་མདོར་ནད་བཅོས་ལ་ཕན་པའི་ཆུ་ཚན་ཡང་སྣ་ཚོགས་ཡོད་དེ། རི་བོ་ཆེའི་གཡས་རུའི་ཆུ་ཚན་དང་། ཁ་རུབ་ཆུས་ཀྱི་ཝ་མེ་ཁའི་ཆུ་ཚན། འཇོ་མདའི་ཆུ་གཉིས་མདོའི་ཆུ་ཚན། སྟེང་ཆེན་གྱི་སྤུ་ཐོག་ཁའི་ཆུ་ཚན། མཛོ་སྒང་གི་སྨད་ཡུལ་གྱི་ཆུ་ཚན་བཅས་ཡོད།
གཞན་ཡང་ད་བར་ལོ་ངོ་བཞི་སྟོང་ནས་ལྔ་སྟོང་བར་འདས་པའི་ཆབ་མདོའི་མཁར་རོ་ནི་བོད་ཁོངས་སུ་རྙེད་པའི་རྡོ་ཆས་གསར་པའི་དུས་རབས་ཀྱི་གནའ་ཤུལ་ཡིན་ཞིང་།དཔའ་ཤོད་ཀྱི་བྲག་བརྐོས་ནི་ལོ་དུས་མང་པོ་འདས་ཤིང་། ནང་དོན་ཕུམ་སུམ་ཚོགས་པ་དང་། རྐོ་སྟབས་བདེ་བའི་ཐོག་ནས་གནའ་དུས་ཀྱི་རི་དྭགས་རྔོན་ཚུལ་དང་གཡུལ་འཐབ་ཚུལ་སོགས་བརྐོས་ཡོད། གོ་འཇོའི་ཀོ་བཏུམ་དུར་ཁང་ནི་བོད་ཤར་ཁུལ་གྱི་གནའ་ཤུལ་གལ་ཆེན་ཡིན་ཞིང་། ད་བར་ལོ་ངོ2200འདས། བོན་དགོན་རྩེ་དྲུག་དགོན་པ་བཞེངས་ཆས་ལོ་ངོ་2000ཡན་འདས་ཞིང་། ལོ་ཙཱ་བ་གྲགས་ཅན་བཻ་རོ་ཙ་ན་བོད་རྒྱལ་ཁྲི་སྲོང་ལྡེ་བཙན་གྱིས་རྒྱལ་མོ་ཚ་བ་རོང་དུ་སྤྱུགས་རྗེས་བཻ་རོ་ཙ་ནའི་ཕྱག་རྗེས་ཁམས་ཁུལ་མང་པོར་ཁྱབ། སྤྱི་ལོ1100ལོའི་གོང་ནས་བརྐོས་པའི་བྲག་གཡབ་རི་མདའི་བྲག་བརྐོས་ནི་ཁམས་ཁུལ་དུ་བཙན་པོའི་དུས་ཀྱི་བྲག་བརྐོས་སྔ་ཤོས་དང་ཆ་ཚང་ཤོས་ཡིན། སྨར་ཁམས་བྱིས་གྲོངས་ཀྱི་བྱམས་སྐུ་ཆེན་མོར་གནའ་བོའི་བཙན་པོ་དུས་ཀྱི་ཉམས་འགྱུར་ལྡན་ཡོད་པ་རེད།
ཁམས་ཁུལ་རིག་གནས་ཀྱི་ལྟེ་བ་ཆབ་མདོར་སྙན་གྲགས་ཆེ་བའི་སྟེང་ཆེན་གྱི་རལ་པ་དང་། ཆབ་མདོའི་བྲོ། སྨར་ཁམས་ཀྱི་སྒོར་གཞས་བཅས་པ་མ་ཟད་ལོ་རྒྱུས་སྙན་ངག་ཏུ་དྲངས་པའི་གེ་སར་གྱི་སྒྲུང་བྱུང་བ་དང་ཁྱབ་ཡུལ་གཙོ་བོ་ཡང་ཡིན། ཀྲུང་གོའི་གསར་འགྱུར་ལས་རིགས་པས་རྒྱལ་ནོར་དུ་འབོད་པའི་སྒྲུང་པ་བགྲེས་པོ་གྲགས་པ་ནི་དཔལ་འབར་རྫོང་ནས་ཡིན། རི་མོར་ཆ་མཚོན་ན། བོད་ཁུལ་དུ་གྲགས་ཆེ་བའི་ཐང་ག་བཞེངས་སྲོལ་ཁག་གསུམ་ལས་སྟེང་ཆེན་དང་བྲག་གཡབ། གོ་འཇོ་ཁུལ་གྱི་སྨན་རྙིང་ལུགས་དང་། ཁ་རུབ་ཆུས་ཚེར་དབད་རྒྱུད་ཀྱི་སྨན་གསར་ལུགས། ཀརྨ་རྒྱུད་ཀྱི་རྐརྨ་སྒར་ལུགས་བཅས་ཡོད། གཞན་ཡང་བོད་ཁུལ་ཡོངས་སུ་དར་ཁྱབ་ཆེ་བའི་མར་རྒྱན་དང་། འཆམ། གར་སོགས་ཡོད་པ་དེ་དག་ཚང་མ་སྐྱེ་བོ་ཀུན་གྱི་མིག་གི་དགའ་སྟོན་ཡིན། ཁྱད་པར་དུ་ཁམས་པའི་གཡོ་བྲལ་གྱི་གཤིས་ཀ་དང་། དམངས་ཁྲོད་ཀྱི་གཉེན་སྟོན། འདས་མཆོད། ཟས་གོས། དམངས་སྲོལ་གྱི་དུས་ཆེན་སོགས་བབ་ཆགས་པ་དེ་དག་གིས་སྐྱེ་བོའི་དང་བ་ངང་གིས་འདྲེན་པར་བྱེད་དོ།།
སྨན་རྩྭ་ཁག1200ཡོད་པ་ལས་བེད་སྤྱོད་ཐུབ་པ750ལྷག་ཙམ་ཟིན་པ་དེ་དག་གཙོ་བོ་ནི་དབྱར་རྩྭ་དགུན་འབུ་དང་། སྙི་བ། ལྕུམ་རྩ། མྱང་རྩི་སྤྲས། སྲོ་ལོ་དམར་པོ། ལྕ་བ། ཨ་མི་ཤ། གླང་ཆེན་ཆིག་ཐུབ་སོགས་ཡིན། བོད་སྨན་གྲགས་ཅན་མུ་ཏིག་བདུན་ཅུ་དང་། རིན་ཆེན་མང་སྦྱོར་སོགས་ཁམས་ཀྱི་ཁུལ་ཙམ་མ་ཟད་ལྗོངས་ཕྱི་ནང་ཀུན་ཏུ་གྲགས་པ་ཆེ། རི་དྭགས་ལས་བྱུང་བའི་རྫས་ནི་གླ་རྩི་དང་། ཤ་བའི་ཁྲག་རྭ། གི་ཝང་། གངས་སྦལ་སོགས་གྲངས་ངེས་ཅན་ཡོད། ལྷག་པར་ཆབ་མདོའི་དབྱར་རྩྭ་དགུན་འབུ་ནི་རྡོག་ཆེ་ལ་སེར་ཤས་ཆེ་བ་དང་ནང་དཀར་བས་གང་སར་བྲིན་པོ་ཡོད།
ཆབ་མདོ་ཁུལ་གྱི་མི་རིགས་ཀྱི་ལག་ཤེས་བཟོ་ལས་ནི་བཟོ་རྩལ་རྩེར་སོན་ཞིང་ཁྱད་ཆོས་ཆེ་བས་ཁམས་ཁུལ་དུ་དར་ཁྱབ་ཆེ། ལྷག་པར་རྫ་ཆུའི་སྟོད་རྒྱུད་དང་ཆབ་མདོ་རྫོང་ཁོངས་ཀརྨ་ཁུལ་གྱི་ལག་ཤེས་བཟོ་ལས་ནི་ཁམས་ཁུལ་དུ་གྲགས་པ་ཆེ་བས་ཆབ་མདོའི་ལག་ཤེས་བཟོ་ལས་གོང་དུ་འཕེལ་བའི་ལོ་རྒྱུས་ཀྱི་ལྟེ་གནས་སུ་གྱུར་ཡོད། གནའ་དུས་སུ་དབར་ཁྲི་དང་། གླ་ཁྲི། རླིད་ཐོག བེའུ་རུ་བཅས་པ་ཀརྨ་ཁུལ་ཁོངས་སུ་གཏོགས། ཀརྨ་ཁུལ་གྱི་རི་མོའི་སྐོར་ལ་མ་མཐའ་ཡང་ལོ་རྒྱུས་ལོ་བདུན་བརྒྱ་བརྒྱད་བརྒྱ་ལྷག་ཙམ་ཡོད། དུས་རབས་བཅུ་དྲུག་པའི་དུས་དཀྱིལ་དུ་བཀྲ་ཤིས་རྣམ་གསུམ་བྱུང་བ་སྔོན་མའི་སྨན་ལུགས་དང་། སྨན་གསར་ལུགས་ཀྱི་རྨང་གཞིའི་ཐོག་རྒྱ་ནག་གི་ཞིབ་བྲིས་རི་མོ་གསར་བསྣན་མཛད་དེ་སྒར་བྲིས་ཀྱི་ལུགས་གསར་དུ་གཏོད་པས་ཀརྨ་སྒར་བྲིས་བྱ་བ་བྱུང་སྟེ་བོད་ཀྱི་ཐང་ག་འབྲི་ལུགས་གལ་ཆེན་ཞིག་ཏུ་གྱུར། སྒར་ལུགས་ཀྱི་ཁྱད་ཆོས་གཙོ་བོ་ནི་ལྷ་སྐུ་ཁམས་གཙང་ཞིང་འབྲི་རྒྱུན་སྙོམས་པ། ཚོན་མདངས་རྣམ་པར་བཀྲ་བས། ན་བཟའི་སུལ་ཤུལ་ཡང་གསལ་པོར་མངོན་ཐུབ། གཞན་ཡང་ལོ་རྒྱུས་ཀྱི་དཔྱད་ཡིག་ཏུ་འཁོད་གསལ་ལྟར་ན། ཀརྨ་སྐུ་ཕྲེང་གཉིས་པ་ཀརྨ་པཀྴི་ཆོས་ཀྱི་བླ་མའི་དུས་སུ་ཡོན་རྒྱལ་རབས་ཀྱི་གོང་མ་སེ་ཆེན་རྒྱལ་པོས་རྫ་ཆུའི་སྟོད་རྒྱུད་ཀྱི་ས་ཁྱོན་ཆེན་པོ་ཀརྨ་དགོན་གྱི་ཁོངས་སུ་བཙུད། ཀརྨ་བཀའ་བརྒྱུད་པའི་བག་ཆགས་ཆེ་རུ་གཏོང་ཕྱིར་ཀརྨ་སྐུ་ཕྲེང་གཉིས་པས་རྒྱ་གར་དང་། བལ་ཡུལ། འབྲུག་ཡུལ། ལྷ་ས་སོགས་དང་རྒྱ་ནག་ནས་རིམ་པར་བཟོ་བོ་མང་པོ་བསྡུས་ནས་ཀརྨ་ཁུལ་དུ་བཟོ་རིག་དར་རྒྱས་བཏང་། བོད་དང་། རྒྱ། སོག་པོ། འཇང་། བལ་པོ། རྒྱ་གར་བཅས་པའི་བཟོ་བོའི་བློ་གྲོས་ལ་བརྟེན་ནས་ཆབ་མདོ་གྲ་རྒྱས་སུ་བཏང་ཞིང་། ཆོས་ལུགས་དང་ཐོན་སྐྱེད་ལ་ཞབས་འདེགས་ཞུ་བའི་མི་རིགས་ཀྱི་ལག་ཤེས་བཟོ་རྩལ་ཐོན་རྫས་ཀྱི་ནོར་མཛོད་དུ་གྱུར་ཏེ་རིམ་བཞིན་ཆབ་མདོ་ཁུལ་གྱི་ལག་ཤེས་བཟོ་ལས་ཀྱི་ལོ་རྒྱུས་དང་མི་རིགས་ཀྱི་ཁྱད་ཆོས་དམིགས་བསལ་ལྡན་པར་གྱུར་ཡོད། དེང་སྐབས་ཀརྨ་ཁུལ་དུ་མགར་བཟོ་བརྐོ་དཀྲོལ་མཁན་གྱི་བཟོ་བོ་མང་ཙམ་ཡོད་པ་ཁོང་རྣམ་པས་རང་གི་བློ་གྲོས་དང་ལག་གཉིས་ལ་བརྟེན་ནས་བོད་རིགས་ཀྱི་འཚོ་བ་གྲ་རྒྱས་པོར་འགྱུར་བཞིན་ཡོད། ཁོང་ཚོའི་ལག་རྗེས་དེ་དག་ཆབ་མདོ་ཁུལ་ཙམ་མ་ཟད་མཚོ་སྔོན་དང་།དཀར་མཛེས། རྔ་བ། ཡུན་ནན་བདེ་ཆེན་བཅས་པའི་ཁུལ་དུའང་ཁྱབ་ནས་ཡོད་དོ།།
ཆབ་མདོའི་རྒྱུད་དུ་ནགས་ཚལ་སྟུག་ལ་རྩི་ཤིང་ཕུན་སུམ་ཚོགས་པ་དང་། ཁུལ་དེ་གར་རི་དྭགས་དཀོན་རིགས་གྲངས་ཀྱིས་མི་ལང་བ་ཡོད། ཆབ་མདོ་ཁོངས་སུ་རྒྱལ་ཁབ་ཀྱི་རིམ་པ་དང་པོའི་རི་དྭགས་སྣ་ཁ17དང་། རིམ་པ་གཉིས་པའི་རི་དྭགས་སྣ་ཁ54 དེ་མིན་རྒྱུན་དུ་མཐོང་རྒྱུ་ཡོད་པ་སྣ་ཁ400ལྷག རྩི་ཤིང་ལེགས་གྲས་སྣ་ཁ1000ལྷག སྨར་ཁམས་ཀྱི་ལྷུང་ལ་རི་བོའི་སྤྲེའུ་སྤུ་སེར་སྲུང་སྐྱོབ་ཁུལ་དུ་སྤྲེའུ་སྤུ་སེར600ལྷག་ཡོད་པ་དེས་འཛམ་གླིང་གི་སྤྲེའུ་སྤུ་སེར་གྱི་བརྒྱ་ཆ60ཙམ་ཟིན་ཡོད། རི་བོ་ཆེའི་ཤ་བ་སྤུ་རིང་སྲུང་སྐྱོབ་ཁུལ་དུ་རྒྱལ་ཁབ་དང་རང་སྐྱོང་ལྗོངས་ཀྱིས་ལྟེ་གནས་དུ་སྲུང་བྱའི་རི་དྭགས་དང་གཅན་གཟན་རིགས30ཙམ་ཡོད་པ་དང་། ཤ་བ་སྤུ་རིང1001ལྷག་ཙམ་ཡོད། ཤ་བ་སྤུ་རིང་འདུལ་གསོ་བྱེད་པའི་ཆེད་དུ་ལོ་རབས70པ་ནས་བཟུང་སྟེ་ཁུལ་དེའི་ནགས་སྟེང་ཐང་དུ་བོད་ལྗོངས་ཀྱི་ཤ་བ་སྤུ་རིང་འདུས་ར་དང་པོ་བསྐྲུན་ཡོད།
ཆབ་མདོ་ནས་བར་ཐག་སྤྱི་ལེ40ཆོད་པའི་འབྲུག་རྒྱལ་རིར་འཇར་མན་གྱི་རིགས་གཅིག་མཁས་པས་གནའ་བོའི་ཤུག་སྡོང་མང་པོ་མཐོང་ཞིང་། ཁོང་ཚོས་ཞིབ་འཇུག་བྱས་མཐར་དེ་ཁུལ་གྱི་ཤུག་སྡོང་སྐྱེས་ནས་ལོ་ངོ1200ལྷག་ཙམ་འདས་པའི་ངོས་འཛིན་གནང་ཞིང་། དེས་སྐབས་དེའི་གནམ་གཤིས་ཀྱི་འགྱུར་བ་དང་སྐྱེ་ཁམས་དར་ལུགས་ཞིབ་འཇུག་བྱེད་པར་རིན་ཐང་ཆེན་པོ་ལྡན་ཡོད། 1976ལོར་ཀྲུང་གོའི་སྤྱི་ཚོགས་ཚན་རིག་ཁང་གི་མཚོ་བོད་མཐོ་སྒང་ཕྱོགས་བསྡུས་བརྟག་དཔྱད་རུ་ཁག་ཁོངས་གནའ་བོའི་སུག་བཞིའི་སེམས་ཅན་ཚོ་ཆུང་གིས་ཆབ་མདོ་རྫོང་རྟ་གཡེར་ཤང་དུ་འབྲུག་གི་འགྱུར་རྡོ་ཁག5རྙེད་པས་བོད་དུ་དེའི་ཐད་ཀྱི་ཚན་རིག་གི་སྟོང་ཆའི་ཁ་སྐོང་ཐུབ་ཡོད་ལ་ཆབ་མདོ་ཁུལ་གྱི་གནའ་བོའི་ས་གཤིས་དང་གནམ་གཤིས་ལ་ཞིབ་འཇུག་བྱེད་པའི་དཔྱད་གཞི་རིན་ཐང་བྲལ་བའང་ཡིན་ནོ། །

robotstxt: allowed

filter: keep


text:
ལྷོ་བྱང་ཀོ་རི་ཡའི་མགོ་འཁྲིད་གཉིས་ཀྱིས་མཐའ་མཚམས་བརྒལ་རེས་ཀྱིས་ལག་འཇུ་བྱས་རྗེས་ལྷོ་ཀོ་རི་ཡའི་ཞི་བདེ་ཁང་དུ་གྲོས་མོལ་བྱེད་བཞིན་ཡོད་འདུག
དེ་རིང་ཞོགས་པ་ཡུལ་དེའི་ཆུ་ཚོད་༩།༣༠ སྟེང་ལྷོ་ཀོ་རི་ཡའི་མགོ་ཁྲིད་མོན་ཇྰ་དང་བྱང་ཀོ་རི་ཡའི་སྲིད་འཛིན་ཀེམ་ཇོང་ཨན་གཉིས་ལྷོ་བྱང་གཉིས་ཀྱི་མཐའ་མཚམས་གཏན་སྲུང་ས་ཚིགས་(DMZ)ནས་ཐུག་སྟེ། ཕན་ཚུན་ལག་འཇུ་བྱས་ཏེ་འཚམས་འདྲི་གནང་རྗེས། ཀེམ་ཇོང་ཨན་གྱིས་སྲིད་འཛིན་མོན་ལ་ས་ཚིགས་བརྒལ་བཅུག་སྟེ་མཚོན་དོན་རང་བཞིན་ཅན་གྱི་ཐུག་འཕྲད་གནང་ཡོད་པ་དང་། དེ་ནས་ཀེམ་ཇོང་ཨན་གྱིས་མཐའ་མཚམས་བརྒལ་ཏེ་ལྷོ་ཀོ་རི་ཡའི་ནང་འཛུལ་ཡོད་པ་དང་། ལྷོ་ཀོ་རི་ཡའི་སྲོལ་རྒྱུན་དམག་གིས་རུ་བསྒྲིགས་ཏེ་སྣེ་ལེན་ཞུས་པ་དང་བྱིས་པ་ཆུང་ཆུང་ཕོ་མོ་གཉིས་ཀྱིས་ཀེམ་ལ་མེ་ཏོག་གཉིས་ཕུལ་ཡོད་པ་རེད།
དེའི་རྗེས་ལྷོ་ཀོ་རི་ཡའི་ཞི་བདེ་ཁང་དུ་ཕྱིན་ཏེ་ཀེམ་གྱིས་མགྲོན་དེབ་ངོས་སུ་ས་རྟགས་བརྒྱབ་རྗེས། མགོ་འཁྲིད་གཉིས་ཀྱིས་གསར་འགོད་པ་༢༠༠༠ ལྷག་གི་མདུན་ནས་གསལ་བསྒྲགས་ཤིག་སྤེལ་ཡོད་པ་དང་། བྱང་ཀོ་རི་ཡའི་མགོ་འཁྲིད་ཀེམ་ཇོང་ཨན་གྱིས་ང་ཚོའི་བར་གྱི་ཐུག་འཕྲད་ཡག་པོ་ཡོང་རྒྱུར་མི་མང་པོ་ཞིག་གིས་རེ་བ་ཆེན་པོ་བརྒྱབ་ཡོད་པ་རེད། འདས་པའི་ང་ཚོའི་གནས་སྟངས་ཀྱིས་ཕྱོགས་གཉིས་ལ་སློབ་སྦྱོང་མང་པོ་ཞིག་རག་ཡོད་པ་རེད། ཐ་ན་ང་ཚོས་ཕན་ཚུན་ལ་གྲོས་མོལ་བྱས་ཏེ་ཐག་གཅོད་བྱུང་ན་ཡང་ལས་དོན་དེ་དག་ལག་བསྟར་ཏག་ཏག་འགྲོ་མ་ཐུབ་པས་མི་མང་པོ་ཞིག་ལ་བློ་ཕམ་སྐྱེས་གཞིར་གྱུར་ཡོད་པ་རེད། ངའི་རེ་བར་འདས་ཟིན་པའི་ལོ་ངོ་༡༡ དེ་ངེས་མེད་དུ་བོར་བརླགས་ཕྱིན་སོང་ན་ཡང་ཐེངས་འདིའི་དུས་ཚོད་དེ་འཕྲོ་བརླག་ཏུ་མི་འགྲོ་བའི་རེ་བ་རྒྱག་གི་ཡོད། ང་ཚོས་མ་འོངས་པར་མུ་མཐུད་ཐུག་འཕྲད་བྱས་ཏེ་ང་ཚོའི་བསམ་བློ་ཕྱོགས་གཅིག་བསྡུ་ཆོག་པ་རེད། ངའི་རེ་བར་ང་ཚོས་ལོ་རྒྱུས་ཀྱི་ལེའུ་གསར་པ་ཞིག་འབྲི་ཐུབ་པ་དང་ལས་དོན་གསར་པ་ཞིག་མགོ་བརྩམ་ཐུབ་རྒྱུ་དེ་ང་དེ་རིང་འདིར་ཡོང་བའི་དམིགས་ཡུལ་གཙོ་བོ་ཡིན། ཞེས་བརྗོད་འདུག
དེ་བཞིན་ལྷོ་ཀོ་རི་ཡའི་མགོ་འཁྲིད་མོན་གྱིས། ངས་ང་ཚོའི་ཐེངས་འདིའི་ཐུག་འཕྲད་དེ་ང་ཚོ་ཕྱོགས་གཉིས་ལ་གལ་གནད་ཧ་ཅང་ཆེན་པོ་ཞིག་ཏུ་མཐོང་གི་ཡོད། གནད་དོན་དེར་ང་ཚོ་ཚང་མའི་ཕྲག་ནས་འགན་འཁུར་གལ་ཆེན་ཞིག་ཆགས་ཡོད་པ་རེད། ཁྱེད་ཉིད་ང་ཚོའི་ལོ་རྒྱུས་ཁྲོད་དྲག་ཆས་དམག་གིས་གཏན་སྲུང་ས་ཚིགས་བརྒལ་མཁན་མགོ་ཁྲིད་ཐོག་མ་དེ་རེད། དྲག་ཆས་དམག་གིས་གཏན་སྲུང་ས་ཚིགས་འདི་མི་རིང་བར་ཕྱོགས་གཉིས་ཀྱི་ཞི་མཐུན་གྱི་མཚོན་རྟགས་ཤིག་ཏུ་འགྱུར་རྒྱུ་ཡིན་པ་དང་། དེ་རིང་ཁྱེད་དང་ཐུག་འཕྲད་བྱུང་བར་དགའ་སྤྲོ་དང་བཅས་མགོ་འཁྲིད་ཀེམ་གྱིས་ཐུག་འཕྲད་འདི་དང་བསྟུན་ལས་དོན་གང་ཞིག་ལ་ཐག་གཅོད་བྱ་འདོད་ན་གུས་བརྩི་དང་རྒྱབ་སྐྱོར་བྱ་རྒྱུ་ཡིན་ལ། ང་ཚོས་ལོ་ངོ་བཅུ་ཕྲག་༧ རིང་ཕན་ཚུན་སྐད་ཆ་བཤད་ཐུབ་མེད་པས། ངས་བསམ་ན་དེ་རིང་ངེད་གཉིས་ཉིན་གང་བོར་སྐད་ཆ་བཤད་ནས་འདུག་ཐུབ་པ་རེད། ཅེས་བརྗོད་འདུག
ལྷོ་བྱང་ཀོ་རི་ཡའི་མགོ་འཁྲིད་ཐུག་འཕྲད་ལ་ཕྱོགས་གཉིས་ཀྱི་མི་མང་གཙོའི་རྒྱལ་སྤྱིའི་སྒང་ནས་དོ་སྣང་ཤུགས་ཆེན་ཡོང་བཞིན་ཡོད་པ་དང་། བྱང་ཀོ་རི་ཡའི་གཞུང་འབྲེལ་གསར་ཁང་ཚང་མས་མགོ་འཁྲིད་གཉིས་ཀྱི་ཐུག་འཕྲད་རྒྱལ་ཡོངས་སུ་རྒྱང་སྲིང་བྱས་ཡོད་པ་དང་། དེ་ནི་བྱང་ཀོ་རི་ཡའི་གསར་ཁང་ཁག་གིས་ཡོངས་ཁྱབ་ངང་མགོ་འཁྲིད་ཐུག་འཕྲད་དང་ཆབ་སྲིད་གནད་དོན་སོགས་མི་མང་ལ་ཡོངས་བསྒྲགས་བྱས་པ་ཐེངས་དང་པོ་ཆགས་ཡོད་འདུག
ཁ་སང་ནས་ལྷོ་ཀོ་རི་ཡའི་གྲོང་ཁྱེར་ཁག་ཏུ་མི་མང་གིས་ཕྱོགས་གཉིས་ཀྱི་མགོ་འཁྲིད་ཀྱི་པར་དང་ས་ཁྲ་སོགས་ཁུར་ནས་ཐེངས་འདིའི་ཐུག་འཕྲད་ལ་དགའ་བསུ་དང་ཞི་མཐུན་ཡོང་དགོས་པའི་འབོད་ཚིག་བསྒྲགས་ཡོད་པ་དང་། དེ་རིང་ལྷོ་ཀོ་རི་ཡའི་མི་ཞིག་གིས་(CNN)གསར་ཁང་ལ་ང་དེ་རིང་མགོ་འཁྲིད་གཉིས་ཀྱི་ལོ་རྒྱུས་ཁྲོད་ཀྱི་ཐུག་འཕྲད་ལ་ལྟ་རུ་ཡོང་བ་ཡིན། ཕྱོགས་གཉིས་ཀྱི་མགོ་འཁྲིད་ཀྱིས་ཕན་ཚུན་འཛུམ་མདངས་ཁྲོད་ལག་འཇུ་དང་ཐུག་འཕྲད་བྱས་པས་སེམས་འགུལ་ཆེན་པོ་ཐེབས་བྱུང་། ཞེས་བརྗོད་འདུག
སང་ཉིད་གཟའ་སྤེན་པའི་ཉིན་མགོ་འཁྲིད་གཉིས་མཉམ་གཅིག་ཏུ་འཛོམས་ཏེ་བྱང་ཀོ་རི་ཡའི་རྡུལ་ཕྲན་མཚོན་ཆ་མཚམས་འཇོག་གཙོའི་གནད་དོན་མང་པོ་ཞིག་གི་ཐད་གྲོས་མོལ་བྱ་རྒྱུ་ཡིན་འདུག དེ་རིང་ཨ་རིའི་ལྷོ་ཀོ་རི་ཡའི་གཞུང་ཚབ་པ་(Evans Revere)གྱིས་གསར་འགོད་པར། ང་ཚོའི་ངོས་ནས་ཐེངས་འདིའི་ཐུག་འཕྲད་ལ་རེ་བ་ཆེན་པོ་རྒྱག་གི་ཡོད་ལ། ངས་འདས་པའི་མགོ་འཁྲིད་ཁག་གི་ཐུག་འཕྲད་གཞིར་བཞག་ནས་བསམ་ན་བྱང་ཀོ་རི་ཡའི་རྡུལ་ཕྲན་མཚོན་ཆ་མཚམས་འཇོག་གི་ལས་དོན་དེ་དོན་དངོས་ཤིག་ཡིན་མིན་ལ་དོགས་གཞི་བྱེད་ཀྱི་ཡོད། ང་ལ་མཚོན་ན་གནད་དོན་དེ་ད་དུང་ཐག་གཅོད་མི་ཐུབ་པ་ཞིག་རེད། ངས་བསམ་ན་ཁོང་ཚོ་ལམ་ཁ་དེར་འགྲོ་རྒྱུ་མ་རེད་བསམ་ཡོད། གལ་ཏེ་སང་ཉིན་ཕྱོགས་གཉིས་ཀྱི་མགོ་འཁྲིད་གཉིས་མདུན་ཅོག་གཅིག་གི་སྟེང་ནས་ཐུག་འཕྲད་བྱས་ཏེ། བྱང་ཀོ་རི་ཡའི་ང་ཚོས་དངོས་གནས་རྡུལ་ཕྲན་མཚོན་ཆའི་ཚོད་ལྟ་མཚམས་འཇོག་དང་ཞི་མཐུན་གྱི་ལམ་ཁར་འགྲོ་ཡི་ཡིན་པའི་ཐག་གཅོད་བྱུང་བ་ཡིན་ན། ཉིན་དེར་འཛམ་གླིང་སྒང་གི་ཆེས་སེམས་པ་སྐྱིད་ཤོས་ཀྱི་མི་དེ་ང་ཡིན་རྒྱུ་རེད། ཡིན་ན་ཡང་། འདས་པའི་དུས་ཚོད་ལ་ཕྱིར་བལྟས་བྱས་པ་ཡིན་ན་ང་ལ་དེ་ལྟར་ཡོང་མིན་གྱི་དོགས་གཞི་ཡོད། ཅེས་བརྗོད་འདུགརྒྱལ་སྤྱིའི་གསར་ལམ་ཁག་ཏུ་སྤེལ་བའི་གནས་ཚུལ་ལྟར་ན། ཕྱི་ལོ་༡༩༥༠ ནས་༥༣་བར་གྱི་ཀོ་རི་ཡའི་དམག་འཁྲུག་དེ་དངོས་སུ་ཆིངས་ཡིག་བཞག་ནས་མཇུག་བསྒྲིལ་པ་ཞིག་མིན་པར་གནས་སྐབས་ཀྱི་མཚམས་བཞག་པ་ཡིན་པའི་གསལ་བསྒྲགས་ཤིག་སྤེལ་ཡོད་ན་ཡང་། ཐེངས་འདིའི་ཐུག་འཕྲད་སྐབས་ལྷོ་བྱང་ཀོ་རི་ཡའི་ལོ་རྒྱུས་ཀྱི་དམག་འཁྲུག་ཆེན་མོ་དངོས་སུ་མཚམས་བཞག་པའི་མཉམ་འབྲེལ་གསལ་བསྒྲགས་སྤེལ་རྒྱུ་ཡིན་སྐོར་འཁོད་འདུག་ལ། ཐེངས་འདིའི་ཐུག་འཕྲད་ལ་ཨ་རི་དང་རྒྱ་ནག་གཙོའི་རྒྱལ་སྤྱིའི་རྒྱལ་ཁབ་མང་པོས་དོ་སྣང་ཆེན་པོ་བྱེད་བཞིན་པ་དང་། ཕྱོགས་གཉིས་ཀྱི་སེལ་དགོས་པའི་གནད་དོན་ཁག་ཅིག་སྟེ་ལྷོ་བྱང་ཀོ་རི་ཡའི་ས་མཚམས་སུ་དམག་མི་འབུམ་ཕྲག་མང་པོ་འགྲེམ་འཇོག་བྱས་ཡོད་པ་ཕྱིར་འཐེན་དང་། ཕྱོགས་གཉིས་ཀྱི་མཚོ་དམག་གིས་རང་གི་མཚོ་ཁོངས་སུ་སྐོར་གཡེང་བྱེད་ཀྱི་ཡོད་པ་མཚམས་འཇོག ལྷོ་ཀོ་རི་ཡ་དང་ཨ་རིའི་དམག་གི་འབྲེལ་བ་བཙུགས་ནས་ལྷོ་ཀོ་རི་ཡའི་ས་ཐོག་ཏུ་ཨ་རིའི་དམག་བཞག་ཡོད་པ་ཕྱིར་འཐེན། བྱང་ཀོ་རི་ཡས་རྡུལ་ཕྲན་མཚོན་ཆ་དང་མེ་ཤུགས་འཕུར་མདེལ་ཚོད་ལྟ་བྱས་ནས་ལྷོ་ཀོ་རི་ཡར་འཇིགས་སྐུལ་བྱེད་མཚམས་འཇོག་རྒྱུ་བཅས་ཡིན་པ་རེད།
ཐེངས་འདིའི་ཐུག་འཕྲད་ནི་ལྷོ་བྱང་ཀོ་རི་ཡའི་དམག་འཁྲུག་མཚམས་བཞག་རྗེས་ཀྱི་ཐུག་འཕྲད་ཐེངས་དང་པོ་དེ་མ་ཡིན་པར། ཕྱི་ལོ་༢༠༠༠ དང་༢༠༠༧ ལོར་ལྷོ་ཀོ་རི་ཡའི་མགོ་འཁྲིད་འདས་པོ་ཀེམ་ཌེ་ཇོན(Kim Dae-jung)དང་རོའུ་མོ་ཧེན(Roh Moo-hyun)གཉིས་བྱང་ཀོ་རི་ཡའི་མགོ་འཁྲིད་ཀེམ་ཇོང་ཨེལ(Kim Jong IL)དང་ཐུག་འཕྲད་བྱས་ཡོད་པ་དང་། མགོ་འཁྲིད་ཀེམ་ཌེ་ཇོན་སྐབས་སུ་ཕྱོགས་གཉིས་ཀྱི་མི་མང་ཚོ་ཕན་ཚུན་གཉེན་འཕྲད་དུ་བསྐྱོད་ཆོག་པའི་གྲོས་བསྡུར་བྱས་ཡོད་པ་དང་། མགོ་འཁྲིད་རོའུ་མོ་ཧེན་སྐབས་སུ་ཞི་བའི་གྲོས་མཐུན་དོན་ཚན་༨ ཞེས་པར་མོས་མཐུན་མིང་རྟགས་བཀོད་ཡོད་འདུག
ཉི་ཧོང་གིས་ ༡༩༡༠ ལོ་ནས་ཀོ་རི་ཡར་བཙན་འཛུལ་བྱས་པ་ནས་བཟུང་། འཛམ་གླིང་དམག་ཆེན་གཉིས་པའི་སྐབས་སུ་ཨ་རི་དང་ཨུ་རུ་སུ་གཉིས་མཐུན་ཕྱོགས་རྒྱལ་ཁབ་ཡིན་པས། རྒྱལ་ཁབ་དེ་གཉིས་ཀྱི་དམག་དཔུང་ཀོ་རི་ཡར་བཏང་སྟེ་ཉི་ཧོང་བཙན་འཛུལ་བའི་འོག་ནས་བཅིངས་འགྲོལ་བཏང་། བཅིངས་འགྲོལ་བཏང་རྗེས་ཨ་རིའི་དམག་གིས་ཀོ་རི་ཡའི་ལྷོ་ཁུལ་རྣམས་བཟུང་བ་དང་། ཨུ་རུ་སུའི་དམག་གིས་ཀོ་རི་ཡའི་བྱང་ཁུལ་རྣམས་བཟུང་། མཐའ་མར་ཨ་རི་དང་ཨུ་རུ་སུ་གཉིས་ཀོ་རི་ཡ་རང་གི་སྲིད་གཞུང་སླར་གསོ་བྱེད་ཕྱོགས་ལ་མ་མཐུན་པ་ཆེན་པོ་བྱུང་སྟེ། རང་རང་གིས་བཟུང་བའི་ཀོ་རི་ཡའི་ལྷོ་བྱང་གི་ས་མཚམས་ལ་དམ་དྲག་བྱེད་འགོ་བཙུགས། གསར་དུ་བཙུགས་པའི་མཉམ་སྦྲེལ་རྒྱལ་ཚོགས་ཀྱིས་ ༡༩༤༧ ལོར་ཀོ་རི་ཡའི་ནང་སྲིད་གཞུང་གཅིག་རང་འཛུགས་རྒྱུའི་གྲོས་ཆོད་བཞག་ཀྱང་དེ་ལ་ཨུ་རུ་སུས་ངོས་ལེན་མ་བྱས། དེར་བརྟེན་ ༡༩༤༨ ལོར་ཀོ་རི་ཡའི་ནང་བྱང་དུ་ཨུ་རུ་སུས་རྒྱབ་སྐྱོར་བྱས་པའི་ཀོ་རི་ཡ་དམར་ཤོག་སྤྱི་མཐུན་རྒྱལ་ཁབ་ཟེར་བ་ཞིག་དང་། ལྷོ་རུ་ཨ་རིས་རྒྱབ་སྐྱོར་བྱས་པའི་ལྷོ་ཀོ་རི་ཡ་དམངས་གཙོའི་སྤྱི་མཐུན་རྒྱལ་ཁབ་ཟེར་བའི་སྲིད་གཞུང་གཉིས་དངོས་སུ་བཙུགས་ཡོད་པ་དང་། སྲིད་གཞུང་གཉིས་ཀས་རང་ཉིད་ཀོ་རི་ཡའི་ཁྲིམས་མཐུན་གྱི་གཞུང་ངོ་མ་དེ་ཡིན་སྐོར་ནན་བརྗོད་བྱེད་ཀྱི་ཡོད་པ་རེད།
གསར་འགོད་པ། སངས་རྒྱས་དཀོན་མཆོག


text:
བོད་ཀྱི་བླ་ན་མེད་པའི་དབུ་ཁྲིད་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་ཐེ་ཝན་གྱི་རྒྱལ་ཡོངས་འོས་བསྡུ་ཆེན་མོའི་ཁྲོད་ལྕམ་སྐུ་ Tsai Ing-wen མཆོག་ལ་རྒྱལ་ཁ་ཐོབ་ནས་སྲིད་འཛིན་དུ་འོས་འདེམས་བྱུང་བར་འཚམས་འདྲིའི་གསུང་འཕྲིན་བསྩལ་འདུག
ཁ་ཉིན་ཕྱི་ཚེས་ ༡༦ཉིན་ཐེ་ལྦན་གྱི་སྐབས་བཅུ་བཞི་པའི་རྒྱལ་ཡོངས་འོས་བསྡུའི་ཆེན་མོ་བྱས་པའི་ཁྲོད། ཡུལ་དེའི་མང་གཙོ་ཡར་ཐོན་ཚོགས་པའི་སྲིད་འཛིན་འོས་མི་ལྕམ་ Tsai Ing-wen མཆོག་ལ་བརྒྱ་ཆ་ ༥༦ མང་མོས་རྒྱལ་ཁ་ཆེན་པོ་ཐོབ་ནས། གོ་མིང་ཏང་ཚོགས་པ་དང། མི་མང་ཚོགས་པ་གཉིས་ཕམ་ཉེས་བྱུང་ཡོད་པ་རེད། ལྷག་པར་དུ་ད་རེས་ལྕམ་ Tsai Ing-wen མཆོག་ཐེ་ལྦན་གྱི་སྲིད་འཛིན་དུ་འདེབས་ཐོན་བྱུང་བ་འདི་ནི། ད་བར་གྱི་ཐེ་ལྦན་ལོ་རྒྱུས་ཁྲོད་བེུད་ཀྱི་སྲིད་འཛིན་ཆེས་ཐོག་མ་དེ་ཆགས་ཀྱི་ཡོད་པ་རེད།
བོད་ཀྱི་བླ་ན་མེད་པའི་དབུ་ཁྲིད་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ནས་ཁ་སང་ཚེས་ ༡༧ ཉིན་འདི་ག་བཞུགས་སྒར་ནས་ Tsai Ing-wen མཆོག་ལ་འཚམས་འདྲིའི་གསུང་འཕྲིན་ཞིག་བསྩལ་ཏེ། ཐེ་ཝན་ནང་དུ་མང་གཙོའི་རྩ་བ་བརྟན་པོ་ཞིག་ཚུགས་ཐུབ་ཡོད་པ་འདི་ནི་གཞན་ལ་སེམས་ཤུགས་འཕར་གཞི་ཞིག་ཡིན་པས་བསྔགས་བརྗོད་དང་འབྲེལ། རང་དབང་དང་འགན་ཁུར་ལྡན་པའི་འགོ་ཁྲིད་ལ་མོས་པ་ཡོད་མཁན་རྣམས་ལའང་མིག་དཔེ་དང་སེམས་སྐུལ་ཐེབས་གཞི་ཞིག་ཡིན་པ་བཀའ་གནང་འདུག ལྷག་པར་དུ་མགོན་པོ་༸གང་ཉིད་མཆོག་མང་གཙོ་གོང་འཕེལ་གནང་མཁན་ཞིག་ཡིན་པས་ཆ་ནས་ད་ཆ་ཐེ་ཝན་མང་ཚོགས་ཀྱི་གྲུབ་འབྲས་ཇི་ཐོབ་ལ་ཡི་རངས་བསྔགས་བརྗོད་ཡོད་པ་བཀའ་བསྩལ་འདུག
ད་དུང་༸གོང་ས་མཆོག་གི་འཚམས་འདྲིའི་གསུང་འཕྲིན་དེའི་ནང། དེ་སྔ་ཕྱི་ལོ་ ༢༠༠༩ ལོར་༸གང་ཉིད་མཆོག་དང་ Tsai Ing-wen མཆོག་ཐེ་ཝན་ནང་དུ་མཇལ་མོལ་བྱུང་སྐབས། ཐེ་ཝན་དང་རྒྱ་ནག་སྐམ་སའི་དབར་ལ་ཚོང་འབྲེལ་དཔལ་འབྱོར་དང། ཤེས་ཡོན་གྱི་ཐད་ནས་ཡར་རྒྱས་བྱུང་ཡོད་པ་གཟིགས་སྣང་བྱུང་ཡོད་པ་ལྟར། འབྲེལ་བ་བཟང་པོ་དེ་གོང་འཕེལ་དགོས་རྒྱུ་གལ་ཆེ་ཡིན་པ་དང། དེ་དང་དུས་མཉམ་དུ་ཕྱོགས་གཉིས་དབར་ལ་མི་དང་མིའི་འབྲེལ་བ་གནང་རྒྱུ་དེ་ཡང་ཧ་ཅང་གི་གལ་གནད་ཡིན་པའི་ལམ་སྟོན་མཛད་འདུག མཐར་མགོན་པོ་༸གང་ཉིད་མཆོག་གིས་ Tsai Ing-wen མཆོག་ལ་ཐེ་ཝན་གྱི་སྲིད་འཛིན་གྱི་གནང་རིང་ལ་གཞུང་གི་བྱ་གཞག་མཐའ་དག་ལམ་ལྷོང་ཡོང་བའི་ཐུགས་སྨོན་མཛད་འདུག
གཞི་རྩའི་ལྕམ་ Tsai Ing-wen མཆོག་ནས་ ༢༠༠༩ ལོར་༸གོང་ས་མཆོག་ཐའེ་ལྦན་དུ་ཆིབས་སྒྱུར་བསྐྱངས་སྐབས་༸གང་ཉིད་ཀྱི་མཇལ་ཁ་ཞུས་མྱོང་ཡོད་པ་མ་ཟད། ལོ་དེའི་ཐེ་ལྦན་བོད་མིའི་གསུམ་བཅུའི་དུས་དྲན་གྱི་ལས་འགུལ་ནང་ལའང་དངོས་སུ་ཞུགས་མྱོང་ཡོད་པ་རེད། གཞན་ཡང་ལྕམ་ Tsai Ing-wen ཆོག་ནས་ ༢༠༡༢ ལོར་བོད་མིའི་སྒྲིག་འཛུགས་ཀྱི་ཕྱི་དྲིལ་བཀའ་བློན་བདེ་སྐྱིད་ཆོས་དབྱངས་མཆོག་ཐེ་ཝན་ནང་གཞུང་འབྲེལ་ཕྱོགས་ཕེབས་གནང་སྐབས་ཕྱི་དྲིལ་བཀའ་བློན་མཆོག་དང་མཇལ་འཕྲད་བཅས་བྱུང་ཡོད་པ་རེད།
༸གོང་ས་མཆོག་གིས་ཐེ་ཝན་སྲིད་འཛིན་གསར་པ་མཆོག་ལ་འཚམས་འདྲི་བསྩལ་བ།
བོད་ཀྱི་བླ་ན་མེད་པའི་དབུ་ཁྲིད་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་ཐེ་ཝན་གྱི་རྒྱལ་ཡོངས་འོས་བསྡུ་ཆེན་མོའི་ཁྲོད་ལྕམ་སྐུ་ Tsai Ing-wen མཆོག་ལ་རྒྱལ་ཁ་ཐོབ་ནས་སྲིད་འཛིན་དུ་འོས་འདེམས་བྱུང་བར་འཚམས་འདྲིའི་གསུང་འཕྲིན་བསྩལ་འདུག


text:
དེའང་བོད་གངས་ཅན་གྱི་གནའ་བོའི་ལུགས་བཟང་གཉེན་སྒྲིག་དགའ་སྟོན་བྱ་ཚུལ་ཤིན་ཏུ་རྒྱ་ཆེ་ལ་ཕུན་སུམ་ཚོགས་པའི་གནས་སུ་འདུག་ཀྱང་འདིར་རྣ་བའི་བདུད་རྩི་རུ་གྱུར་པའི་གཉེན་བཤད་ཚན་པ་ཁག་གཅིག་བྲིས་པ་ལ་རྒྱ་ཆེའི་ཀློག་པ་པོའི་ཐུགས་འདུན་བསྐོང་བར་ཤོག
༡.གཙུག་གཡུའི་བཤད་པ།ཨོྃ་བདེ་ལེགས་སུ་གྱུར་ཅིག རིག་སྟོབས་དཔའ་འབྱོར་མངའ་ཐང་ལང་ཚོ་སོགས།།གཡང་གི་རྩི་ཞགས་ཀུན་ཆགས་གྲུ་དཀར་གཡུ།། དེ་རིང་མཛེས་མའི་རྒྱན་དུ་ཕུལ་བ་ལ།།ནོར་བདག་པོར་ཐོབ་པའི་རྟེན་འབྲེལ་ཡོད།། གཉེན་བུ་རྒྱུད་སྐྱོང་བའི་རྟེན་འབྲེལ་ཡོད།།ངེད་བསམ་དོན་གྲུབ་པའི་རྟེན་འབྲེལ་ཡོད།།བཀྲིས་དགེ་མཚན་གོང་ནས་གོང་དུ་འཕེལ་བར་ཤོག་ཅེས་བུའི་ཕ་མས་གནའ་མའི་ཁྱིམ་དུ་སློང་ཆང་འབུལ་བ་དང་བུ་མོའ་ིམགོ་བོར་གཡུ་ཆུང་བཏགས་སྐབས་སྙན་པའི་ངག་ལ་ལེན་ནས་བཤད་པ་དེ་ལྟར་འཕུལ་ལོ།།
༢.སྒོ་མོའི་བཤད་པ།ཨོྃ་སོ་སྟི་བདེ་ལེགས་སུ་གྱུར་ཅིག སྨྲ་བ་ངག་གི་དབང་ཕྱུག་འཇམ་པའི་དབྱངས།།དབྱངས་ཅན་ལྷ་མོའི་གཙུག་ལག་བདེ་ཞིང་འཕེལ།། དཔལ་ལྡན་ཚངས་པ་སྡེ་བཞིས་བང་མཛོད་འཛིན།།གནམ་སྔོན་པོ་གཡུ་བཅལ་བཀྲམ་པའི་འོག། བར་གཡང་ཆགས་པཀྲིས་རྟགས་བརྒྱད་དབུས།།ས་གཡང་ཆགས་པདྨ་འདབ་བརྒྱད་སྟེང་།། བཀྲིས་པ་རྣམ་གསུམ་འཛོམས་ནས་ཡོད།། གནམ་སྔོན་པོར་བཀྲིས་ཉི་ཟླ་འཛོམས།། བར་ཡངས་པོར་གཟའ་སྐར་འཕྲོད་སྦྱོར་འཛོམས།། གནས་འདི་རུ་དགའ་ཉེ་བློ་དཀར་འཛོམས།། འདི་འཛོམས་གསུམ་འཛོམས་པའི་རྟེན་འབྲེལ་ལ།།ང་ཞང་ཆེན་མི་སླེབས་ཅི་ལ་སྲིད།། ང་ཞང་ཆེན་ཞལ་ནས་གསུང་ཅིག་གྲགས།། གསུང་སྙན་མོ་ཚངས་པའི་རྒྱུད་མང་འདྲ།། མཁར་མི་འགྱུར་རྣམ་རྒྱལ་ཁང་བཟང་ལ།། སྒོ་མི་འགྱུར་ཕུན་ཚོགས་གཞུང་སྒོ་ཡོད།། སྒོ་འདི་ལ་བཤད་པ་རྒྱོབ་ཟེར་ན།བཀྲིས་སྒོ་མོ་ཤར་ལ་བཏད། ཤར་རྡོ་རྗེ་སེམས་པའི་བྱོན་ལམ་ཡིན།སྒོའི་ཕྱི་ནས་བལྟས་ན་ལྷ་ཁང་འདྲ། སྒོའི་ནང་ནས་བལྟས་ན་ཀླུ་ཁང་འདྲ།སྒོའི་སྟེང་དེ་ཚངས་པའི་ཕོ་བྲང་འདྲ། ཆོས་དམ་ཆོས་གསུང་དུས་གཞུགས་ས་ཡིན།སྒོའི་ཐོད་དེ་དཔག་བསམ་ཤིང་ལས་གྲུབ། ཡིད་སེམས་པའི་ལོངས་སྤྱོད་འཛོམས་པའི་རྟགས།སྒོའི་སྨད་དེ་ཙན་དན་ཤིང་ལས་གྲུབ། ཁྱིམ་རྒྱུད་པ་ཙན་དན་སྡོང་བོ་ལ།ཤིང་སྦྱར་པའི་འདྲེས་ལྷད་མེད་པའི་རྟགས། སྡེམས་གཉིས་པོ་ལྷ་ཤིང་ཤུག་པར་བཅོལ།ལྷ་དཀར་ཕྱོགས་དགྱེད་པའི་རྟེན་འབྲེལ་ཡོད།
ཨ་ཤིང་དེ་བྱང་ཆུབ་ལྗོན་ཤིང་ལ།ཡི་དམ་གྱི་ལྷ་ཚོགས་འཁོར་ནས་ཡོད། ཨ་ཐག་དེ་སྟོང་སྐུད་གསུམ་སྒྲིལ་ལ། དར་ཚོན་སྣ་ལྔ་ཡི་མདུད་པ་ཡོད། སྒོ་ལྕགས་དེ་སྔོན་པོ་གཡུ་ལ་བཅོལ། གཡུ་ལ་དོ་ལོའ་ིའདྲེས་ལྷད་མེད། ལྡེ་མིག་དེ་སེར་པོ་གསེར་ལ་བཅོལ།གསེར་ལ་རག་གི་འདྲེས་ལྷད་མེད། སྒོ་འདི་ལ་རིན་ཆེན་ཀུན་འཛོམས་པས།གྲོགས་དགའ་ཉེ་ཀུན་ལ་བསུ་བ་དང་། སྡང་དགྲ་བོ་ཐམས་ཅད་ཐར་ས་མེད།སྒོ་འདི་ལ་ཐེམ་སྒོ་རྣམ་གསུམ་ཡོད། སྒོ་སྟེང་སྒོ་བར་སྒོ་འོག་གསུམ།བཀྲ་ཤིས་པའི་ཐེམ་སྒོ་གསུམ་ལས་གྲུབ། སྒོ་སྟེང་སྒོ་ལྷ་དང་བླ་མའི་སྒོ ལྷ་དང་བླ་མའི་སྒོ་དེ་ཆོས་ཀྱི་ཕྱེ། ཆོས་བསྟན་པ་དར་བའི་རྟེན་འབྲེལ་ཡོད། སྒོ་བར་སྒོ་འདྲེན་དཔོན་པོའི་སྒོ གོང་དཔོན་པོའི་སྒོ་དེ་ཁྲིམས་ཀྱིས་ཕྱེ།ཡུལ་ཁྲིམས་ཀྱི་སྐྱོང་བའི་རྟེན་འབྲེལ་ཡོད། སྒོ་འོག་སྒོ་ཞང་ཆེན་ང་ཡི་སྒོ ཞང་ཆེན་སྒོ་དེ་དར་གྱི་ཕྱེ།།དར་འཛོམས་པ་ཚོས་སྣ་ལྔ་ལྡན་འདིར།། མཁའ་འགྲོ་སྡེ་ལྔའི་སྐུ་མདོག་ཚང་ནས་ཡོད།། འབྱུང་བ་ལྔ་ཡི་ཁྱད་ཆོས་ཚང་ ནས་ཡོད། དར་འདི་ཡི་སྣེ་ལ་དར་དཀར་ཡོད། དར་དཀར་པོ་ཉི་མ་བདེ་ལེགས་ཡོད། དར་དཀར་པོ་ཉི་མ་བདེ་ལེགས་འདི།ལུག་གཡང་དཀར་བརྒྱ་ཡི་བལ་ལས་གྲུབ། ལུག་གཡང་དཀར་མ་མོའ་ིཁྱུ་ཚོགས་ཀྱིས། དུས་བཞི་ཡི་རྩི་བཅུད་རབ་ངོམ་པས། བལ་བཟང་བོ་འབྲེག་པའི་དུས་ལ་བབས།བལ་འབྲེག་དུས་ལྷ་ཆེན་བརྒྱ་ཡིས་བྲེགས།བལ་འཁེལ་དུས་ལྷ་མོ་བརྒྱ་ཡིས་འཁེལ། བལ་འཐག་དུས་ཀླུ་མོ་བརྒྱ་ཡིས་བཏགས།གཉན་ལྷ་ཀླུ་འཛོམས་པའི་དར་དཀར་ཡིན། དར་འདི་ལ་ལྷ་དགུ་འཁྲུངས་ནས་ཡོད། སྐུ་དང་པོ་ཐུབ་པ་སངས་རྒྱས་འཁྲུངས། སྐུ་གཉིས་པ་སྙིང་རྗེའི་ལྷ་ཚོགས་འཁྲུངས། སྐུ་གསུམ་པ་ཚངས་པ་དཀར་པོ་འཁྲུངས། སྐུ་བཞི་པ་ངག་གི་དབང་ཕྱུག་འཁྲུངས།སྐུ་ལྔ་པ་སྒྲོལ་མ་དཀར་མོ་འཁྲུངས། སྐུ་དྲུག་པ་རིག་པའི་ལྷ་མོ་འཁྲུངས། སྐུ་བདུན་པ་ཕྱག་ན་རྡོ་རྗེ་འཁྲུངས། སྐུ་བརྒྱད་པ་རྟ་མགྲིན་དམར་པོ་འཁྲུངས།
སྐུ་དགུ་པ་གླིང་རྗེ་གེ་སར་འཁྲུངས། འདི་ལྷ་དགུ་འཛོམས་པའི་ལྷ་དར་ཡིན། ངའི་ལྷ་དར་ཉི་མ་བདེ་ལེགས་འདི། བོད་གངས་ཅན་ལྗོངས་སུ་འཁྱེར་སོང་ན། ལྷ་བླ་མ་མཇལ་བའི་མཇལ་དར་ཡིན།སྨད་རྒྱ་ནག་ཡུལ་དུ་འཁྱེར་སོང་ན། གོང་དཔོན་པོ་མཇལ་བའི་མཇལ་དར་ཡིན།དུས་དེ་རིང་བཀྲ་ཤིས་དགའ་སྟོན་ལ། དར་འདི་གོ་ཡར་ལ་ཕྱར་ཟེར་ན། སྒོ་འདི་ལ་མི་ཕྱེ་རང་དབང་མེད། ཀྭི་ཀྭི་བསོ་བསོ་ལྷ་རྒྱལ་ལོ།། ཞེས་སྙན་པའི་དབྱངས་སུ་བཀུག་ནས་ཕུལ་བའི་བཤད་པ་འདི་མནའ་མའི་ཁྱིམ་གྱི་སྒོར་ཞང་ཆེན་གྱིས་ལུས་ལ་ཚ་ལུའི་ཕྱུ་པ། མགོ་ལ་ཞྭ་མོ་ཝ་ཞྭ་དང་། ཞབས་ལ་ཀོ་ལྷམ་གྱིས་བརྒྱན་པ། མགུལ་ལ་གཡུ་བྱུར་གྱི་ཕྲེང་བས་རབ་ཏུ་བཅིངས།ལག་ཏུ་མཇལ་དར་ཐོགས་ནས་འགྱིང་ཉམས་ངང་ཕུལ་བའི་སྒོའ་ིབཤད་པ་དང་མནའ་མའི་ཡབ་ཆེན་གྱིས་བུའི་སྒོར་ཕུལ་བའི་བཤད་པའོ།།
༣.གྲོ་སོ་ཕྱེ་མར་ལ་ཕུལ་བའི་བཤད་པ།ཨོྃ་སོ་སྟི་བདེ་ལེགས་སུ་གྱུར་ཅིག ནོར་བུ་དགའ་འཁྱིལ་འཁྲུངས་པའི་རྒྱ་ཅོག་སྟེང་། འབོ་ལ་བཟང་བོ་གསེར་གྱི་ཁྲ་རྒྱན་བཞུགས། འབོ་འདི་བསྐྲུན་པའི་བསྐྲུན་རབ་བརྗོད་དགོས་ན།བཟོ་བོ་མཁས་པ་བི་ཤྭ་ཀ་རྨས་བསྐྲུན། འབོ་འདི་ལ་ཕྱི་ནང་ཟུར་གུག་བཞི།ཕྱི་ལ་ཟུར་བཞིས་རྒྱན་པ་འདི། ཕྱི་དགྲ་བོའ་ིཕྱོགས་ལ་ཟུར་པ་ཡིན། ནང་གུག་བཞིས་བརྒྱན་པ་འདི། ནང་ཕྱི ་གཡང་འགུག་པའི་གུག་བཞི་ཡིན། འདིའི་ནང་དུ་ཡོད་པའི་གྲོ་བཟང་འདི། ལྷ་འཛམ་ལྷའི་མཛོད་ལས་བླངས་པ་ཡིན།དེའི་སྟེང་དུ་ཡོད་པའི་བྱང་ཚྭ་འདི། བྱ་བ་ཚགས་སུ་ཚུད་པའི་ཚྭ། ཟས་ཀྱི་བྲོ་བཅུད་འཕེལ་བའི་ཚྭ། གཡས་སུ་ཕྱེ་མར་གངས་རི་སྤུངས་པ་འདི།གནས་ཁང་ཨེ་འཕང་གངས་ལས་མཐོ་བའི་རྟགས། དེའི་སྟེང་དུ་བཙུགས་པའི་མདའ་དར་འདི།ལྷོ་རོང་སྨྱུག་མའི་མདའ་དང་གཅིག རིན་ཆེན་ལྕགས་ཀྱི་མདེའུ་དང་གཉིས།ཐང་དཀར་རྒོད་པོའ་ིསྒྲོ་དང་གསུམ།ཀྭི་ཀྭི་བསོ་བསོ་ལྷ་རྒྱལ་ལོ།།ཞེས་པ་འདི་རྒྱ་ཅོག་རྐང་བཞིའི་སྟེང་དུ་བཙུགས་པའི་གྲོ་སོ་ཕྱེ་མར་ལ་དར་བསྒྲོན་པའི་དུས་སུ་སྙན་པའི་དབྱངས་སུ་ལེན་པའོ།།
༤.སྐུ་གསུང་ཐུགས་རྟེན་ལ་དར་བསྒྲོན་པ།ཨོྃ་སོ་སྟི་བདེ་ལེགས་སུ་གྱུར་ཅིགདགུང་ཨ་སྔོན་མཐོན་པོར་སྐར་མ་བཟང་། བར་གཟའ་སྐར་འཕྲོད་སྦྱོར་བཟང་།དམའ་ས་གཞི་ཡངས་པོར་ཉི་མ་དྲོ། དེ་འཛོམས་གསུམ་འཛོམས་པའི་རྟེན་འབྲེལ་ལ། སྐྱབས་དཀོན་མཆོག་གསུམ་ལ་མཆོད་པ་འབུལ། སྐྱབས་དང་པོ་སངས་རྒྱས་དཀོན་མཆོག་མཆོད། སྐྱབས་གཉིས་པ་དམ་ཆོས་དཀོན་མཆོག་མཆོད།སྐྱབས་གསུམ་པ་དགེ་འདུན་དཀོན་མཆོག་མཆོད། ངའི་ལག་ཏུ་འཁྱེར་བའི་ མཇལ་དར་འདི།དཀོན་མཆོག་རྣམ་གསུམ་བགྱེས་པའི་ལྷ་དར་ཡིན།། ཞེས་དབྱངས་རྟ་དང་འགྲོགས་ནས་མཇལ་དར་ མཆོག་གསུམ་སྐུ་ལ་སྒྲོན་ནོ།།
༥.སྐས་ཀ་ལ་དར་ཕུལ་བ།ཨོྃ་སོ་སྟི་བདེ་ལེགས་སུ་གྱུར་ཅིགཞང་ཆེན་ང་ཡིས་སྒྲོམ་སྐས་མ་འཛེགས་གོང་། སྒྲོམ་སྐད་འདི་ལ་བཤད་པ་ཕྲན་ཙམ་ཞུ།སྒྲོམ་སྐས་གཡས་འདི་ཙན་དན་སྡོང་བོས་གྲུབ། སྒྲོམ་སྐད་གཡོན་འདི་ལྷ་ཤིང་ཤུག་པས་གྲུབ།སྒྲོམ་སྐས་འདི་ལ་གཡུ་བྱུར་མུ་ཏིག་སོགས། རིན་ཐང་ཅན་གྱི་ནོར་བུས་རྒྱན་ནས་ཡོད།ཚོགས་དང་བསོད་ནམས་དབང་ཐང་མ་རྫོགས་ན། རིན་ཆེན་ནོར་གྱིས་བརྒྱན་པའི་སྐས་འཛེགས་འདི།འཛེགས་པའི་སྐལ་བ་ཐོབ་པ་དཀའ་མོ་ཡིན། རིན་ཆེན་སྐས་འཛེགས་འཛེགས་ནས་བསྐྱོད་ཟེར་ན།སྟེང་ཕྱོགས་ལྷ་ཡི་ཞིང་དུ་འབྱོར་རྒྱུ་ཡིན། ལྷ་ཆེན་ཚངས་པ་དཀར་པོ་མཇལ་རྒྱུ་ཡིན།ཀྭི་ཀྭི་བསོ་བསོ་ལྷ་རྒྱལ་ལོ།། ཞེས་པ་སྙན་པོའི་གདངས་ལ་བཀུག་ནས་དཀར་གཙང་མཇལ་དར་སྐས་སྐ་ལ་ཕུལ་ནས་སྟེང་དུ་བསྐྱོད་པར་བྱའོ།།
༦.དར་ལྕོག་ལ་དར་ཕུལ་བ།ཨོྃ་སོ་སྟི་བདེ་ལེགས་སུ་གྱུར་ཅིག བཀྲ་ཤིས་མི་འགྱུར་བཀྲིས་ཤོགབཀྲིས་བདེ་ལེགས་ཕུན་སུམ་ཚོགས། ངའི་ལག་ཏུ་བཟུང་བའི་དར་ལྕོག་འདི།གཏམ་ལོ་རྒྱུས་སྙན་མོ་བརྗོད་དགོས་ན། དར་འདི་ནི་དང་ཐོག་གླིང་ནས་བྱུང་།གླིང་གེ་སར་དམག་ལ་ཕེབས་པའི་དུས། དཔལ་བློ་སྟོབས་ངོམས་ནས་དགྲ་མགོ་བཏུལ།སྡང་དགྲ་མགོ་བཏུལ་བའི་དཔའ་དར་ལ། གཉེན་དཔའ་བོའ་ིཐོག་ཁར་དར་འདི་བཙུགས།དུས་འདི་ནས་དར་འདི་དར་ལེ་ཡིན། དེང་གངས་ཅན་བོད་ཀྱི་ཞིང་ས་འདིར།ཆོས་བསྟན་པ་དར་བའི་དར་ལྕོག་ཡིན་། དར་འདི་གོ་དགུང་ལ་འཕྱར་ཟེར་ན།བདུད་ནག་པོ་འཇོམས་པའི་ཁ་སྣོན་དང་། ཆོས་བསྟན་པ་དར་བའི་རྟེན་འབྲེལ་ཡོད།དར་འདི་ལ་ཡལ་ག་ལྔ་ལྡན་འཁྲུངས། འདི་ཡལ་ག་ལྔ་ལྡན་རེ་རེའི་སྟེང་།དར་ཚོས་སྣ་མི་གཅིག་རེ་རེ་འཁྲུངས། དེ་མཁའ་འགྲོ་སྡེ་ལྔའི་སྐུ་མདོག་མཚོན།དར་འདི་མེ་ལོང་སེར་པོས་བསྒྲུབས། བོད་གངས་ཅན་བསྟན་པའི་འབྱུང་གནས་མཚོན།དར་མཐའ་བཞི་དམར་པོས་བརྒྱན་པ་འདི། དགུང་ཉི་མས་གླིང་བཞི་བསྐོར་བ་བཞིན།ཆོས་བསྟན་པས་འཛམ་གླིང་ཁྱབ་པས་རྟགས། དར་འདི་གོ་ཡར་ལ་བཙུགས་ཟེར་ན།ཚོགས་བསོད་ནམས་རླུང་རྟ་ཀུན་ནས་དར། ཡིད་བསམ་དོན་ཇི་བཞིན་གྲུབ་པར་གྱུར།ཀྭི་ཀྭི་བསོ་བསོ་ལྷ་གསོལ་ལོ།།
ཞེས་པ་འདི་ཞང་ཆེན་གྱིས་མནའ་མའི་ཁྱིམ་གྱི་ལྷ་ལས་དགོང་དཀྲོལ་ཞུ་ཆེད་ཆོས་དཔེ་ཆ་འདོན་པ་དང་ལྷ་ཤིང་བཙུགས་ནས་བུ་མོ་རང་ཁྱིམ་དུ་བསུ་བར་ཡུལ་ལྷ་གཞི་བདག་གིས་དགོངས་དཀྲོལ་(མཆོག་མཆན)ཐོབ་པར་མཚོན་པ་ཡིན།།
༧.མདའ་དར་གྱི་བཤད་པ།ཨོྃ་སོ་སྟི་བདེ་ལེགས་སུ་གྱུར་ཅིག ངའི་ལག་ཏུ་འཁྱེར་བའི་མདའ་དར་འདི།འཁྲུངས་ལོ་རྒྱུས་ཅུང་ཞིག་བརྗོད་དགོས་ན།མདའ་འདི་ནི་འཁྲུངས་པ་ལ་ནི་ཙ་རིའི་རོང་ནས་འཁྲུངས། བཅད་པ་ལ་ནི་སྤུ་གྲི་ངར་མས་བཅད།བསྐྲུན་པ་ལ་ནི་བི་ཤྭ་ཀ་རྨས་བསྐྲུན། མདའ་ལ་མདའ་སྒྲོ་བསྒྲོན་པ་དེ།ཐང་དཀར་བརྒྱ་ཡི་དཀྱིལ་ནས་བདམས་པ་ཡིན། ཐང་སྨུག་བརྒྱ་ཡི་དཀྱིལ་ནས་སྒྲིག་པ་ཡིན།མདའ་ལ་རྩེ་ལྔ་བསྒྲོན་པ་དེ། རྒྱལ་བ་རིགས་ལྔ་ཚང་ནས་ཡོད། མདའ་སྟོང་མར་གྱིས་བཀང་བ་དེ།འབྱུང་བཞི་དབང་དུ་བསྡུས་པའི་བརྟགས། མདའ་ལ་གཡུ་བྱུར་བསྒྲོན་པ་དེ།མཛེས་མ་དམན་གྱི་ཆ་ལུགས་ཡིན། མདའ་ལ་མེ་ལོང་བསྒྲོན་པ་དེ། སྤར་ཁ་བརྒྱད་དང་སྨེ་བ་དགུ།ལོ་འཁོར་བཅུ་གཉིས་ཚང་ནས་ཡོད། མདའ་ལ་དར་ཚོན་བསྒྲོན་པ་དེ།མཁའ་འགྲོ་སྡེ་ལྔའི་སྐུ་མདོག་མདོག་ཚང་ནས་ཡོད། མདའ་རྟིང་ལྕགས་ལ་བཅོལ་བ་འདི།མགར་བ་བརྒྱ་ཡིས་ཐོ་བ་རེ་ཞུས། མདའ་མོ་རྣོ་ངར་ཆེ་བ་དེ་ནས་བྱུང་།ལྷ་ཡི་སྲས་མོ་འདྲ་བའི་བོུ་ཡིས། སྤྱི་བོའ་ིསྟེང་དུ་དེ་རིང་འཛུགས་པ་ཡིན།། ཞེས་པ་འདི་ནི་ལྷ་ཡི་སྲས་མོ་མི་ཡུལ་དུ་འཁྲུངས་པའི་ཚུལ་ལྟ་བུའི་མཚར་སྡུག་གི་ཡོངས་སུ་རྫོགས་པའི་མཛེས་ལྡན་བུ་མོ་དེའི་ཞལ་རས་ལས་གཞན་ཡུལ་འགྲིམ་པར་ཕ་མ་གཉིས་དང་ཁ་བྲལ་མ་ཕོད་པའམ་གཏན་གྲོགས་ཞལ་མཇལ་ཐུབ་པར་དགའ་བས་མྱོས་སམ་ཡང་ན་མི་ཚོགས་མང་པོས་རང་ཉིད་ལ་ཅེར་འདུག་པ་ལ་ངོ་ཚ་འམ་ཅི་གང་ཡིན་མི་ཤེས་མོད་བུ་མོའི་ཞལ་རས་ལས་ཅུང་དམར་བའི་མདངས་ཤིག་མངོན་བཞིན་ཞལ་རས་ཅུང་ཐུར་དུ་བཅངས་ནས་བཞུགས་བཞིན་ཞང་ཆེན་གྱིས་སྒམ་བརླིང་ངང་མདའ་བཤད་དེ་ཚང་པའི་ངག་ལ་བཀུར་ནས་མི་ཚོགས་ཁྲོད་དུ་མདའ་དར་བུ་མོའི་སྤྱི་བོར་བརྒྱན་ནས་བུ་གཞན་ཡུལ་ཕྱོགས་སུ་ཕེབས་སོ།།
༨.བུ་མོའི་བཞོན་རྟའི་བཤད་པ།ཨོྃ་སོ་སྟི་བདེ་ལེགས་སུ་གྱུར་ཅིག རྟ་འདི་རྟ་ངོ་མ་ཤེས་ན།གྱི་ལིང་གི་གནམ་རྟ་དཀར་པོ་ཡིན། ཨ་ཅེ་རྒྱ་བཟའི་ཆིབས་རྟ་ཡིན།སྟེང་ལྷ་ནས་གནང་བའི་ལྷ་རྟ་ངང་པ་འདི་ལ་ལ་འགྲོ་བའི་ལ་རྟ་འདི་ལ་ཞུ།འོག་ཀླུ་ནས་གནང་བའི་ཀླུ་རྟ་སྔོན་མོ་འདི་ཆུ་ལ་འགྲོ་བའི་ཆུ་རྟ་འདི་ལ་ཞུ།བར་བཙན་ནས་གནང་བའི་བཙན་རྟ་རྐྱང་པོ་འདི་ཐང་ལ་འགྲོ་བའི་ཐང་རྟ་འདི་ལ་ཞུ།སྔོན་དུས་ལྷ་རྗེ་ཀོང་ཇོ་ཆིབས། མཁའ་འགྲོ་གཡང་ཆགས་ཀྱི་རྟ་ཞིག་ཡིན།ད་ལྟ་རིགས་བཟང་བུ་མོ་ཆིབས། མཁའ་འགྲོ་གཡང་ཆགས་ཀྱི་བག(གནའ་མ)རྟ་འདི་ལ་ཞུ།ཞེས་པ་འདི་ནི་རྟ་པའི་རྟ་དཔོན་གྱིས་བུ་མོ་རྟ་ཐོག་ཏུ་བསྐྱོན་སྐབས་ཕུལ་ལོ།།
༩.ཐོ་དཀར་གྱི་བཤད་པ།ཨོྃ་སོ་སྟི་བདེ་ལེགས་སུ་གྱུར་ཅིགཕུན་ཚོགས་དུ་བ་ལྗང་ཆུང་སྣ་ལྔའི་ཁྲོད། ལེགས་ཚོགས་འདུས་པའི་ཐོ་དཀར་འཁྲུངས་ནས་བྱུང་།ཐོ་ཐོ་དཀར་པོ་སྟེང་ཕྱོགས་ལྷ་ཡི་ཐོ། ལྷ་ཚངས་པ་དཀར་པོའི་ཐོ་རྟེན་ཡིན།ཕོ་ལྷ་དང་མོ་ལྷ་དགྲ་ལྷ་ཡིན། བདེ་སྐྱིད་ཀྱི་རྩ་བ་འཛུགས་པའི་ཐོ།དུས་དེ་རིང་ཕུན་སུམ་ཚོགས་པའི་ཉིན། བཀྲིས་པའི་དར་དཀར་འདི་ལ་ཕུལ།
༡༠.ཐོ་ནག་གི་བཤད་པ།ཨོྃ་སོ་སྟི་བདེ་ལེགས་སུ་གྱུར་ཅིགགཡོན་ནག་ནག་པོའི་འདྲེ་ཐོ་འདི། འདྲེ་ཡན་ལག་བརྒྱད་ལྡན་གྱི་འདྲེ་ཐོ་ཡིན།ཁྱོད་འདྲེ་ཐོ་མ་ཆགས་འདྲེ་ཐོ་ཆགས། འདྲེ་ཐོ་ནག་པོ་བྱ་རོག་གཟུགས་ཤིག་ཆགས།ཁྱོད་ཐོ་པོའི་མགོ་ལ་བལྟས་ན། བདུད་ལྷ་སྦྱིན་ནག་པོའི་མགོ་བོ་འདྲ།བདུད་ནག་པོའི་མགོ་བོ་མ་བཅད་ན། བོད་བསྟན་པ་དར་བར་གནོད་ལེ་ཡིན།ཁྱེད་ཐོ་བོའི་སྐེད་པར་བལྟས་ན། བདུད་ཐེའུ་རང་ནག་པོའི་སྐེད་པ་འདྲ།ཁྱོད་ཀྱི་སྐེད་པ་ང་ཡི་མ་བཅད་ན། ཕོ་གེ་སར་དམག་ལ་བར་ཆད་ཡོང་།ཁྱེད་ཐོ་བོའི་རྩ་བར་བབལྟས་པ་ན། བདུད་ཀླུ་བདུད་ནག་པོའ་ིརྩ་བ་འདྲ། ཁྱོད་རྩ་བ་ང་ཡིས་མ་བཀོག་ན། ནོར་ལོངས་སྤྱོད་འཕེལ་བར་གནོད་ལེ་ཡིན།དུས་དེ་རིང་འདྲེ་ཐོ་ནག་པོ་ཁྱོད། གནས་འདི་རུ་སྡོད་པའི་སྐལ་བ་མེད།ཅེས་ཐོ་བོའི་བཤད་པ་འདི་ཉིད་གནའ་མ་ཁྱིམ་དུ་འབྱོར་སྐབས།ཁྱིམ་གྱི་སྒོའི་གཡས་སུ་ཐོ་དཀར་བཙུགས་ཡོད་པ་ལ་དར་འབུལ་བ་དང་སྒོའ་ིགཡོན་དུ་ཐོ་པོ་ནག་པོ་ཞིག་ཡོད་པ་དེ་རྟེན་འབྲེལ་མི་བཟང་བར་མཐོང་ནས་རྒྱང་རིང་དུ་འཕེན་པར་བྱེད་པའི་ཆོ་ག་ཞིག་གོ།
༡༡.ཡབ་ལ་དར་ཕུལ་བ།ཨོྃ་སོ་སྟི་བདེ་ལེགས་སུ་གྱུར་ཅིག ཡབ་ཆེན་ཁྱོད་དང་རི་རྒྱལ་ལྷུན་པོ་འདྲ། རི་བོ་ལྟ་བུའི་བརྟན་གཅིག་དགོས།རྒྱ་མཚོ་ལྟ་བུའི་ཟབ་གཅིག་དགོས། གཙང་ཆུ་ལྟ་བུའི་གཞུང་གཅིག་དགོས།རི་རྒྱལ་འགྱུར་བ་མེད་པའི་ངང་ལ་ཞུགས།
༡༢.ཡུམ་ལ་དར་ཕུལ་བ། ཨོྃ་སོ་སྟི་བདེ་ལེགས་སུ་གྱུར་ཅིག ཡུམ་ཆེན་ཁྱོད་དང་མ་ཕམ་གཡུ་མཚོ་འདྲ། ཆུ་ལ་རྦ་ རླབས་མེད་པའི་ངང་ལ་ཞུགས།བཀྲིས་པའི་དར་དཀར་ལེགས་སུ་ཕུལ།
༡༣.བུ་ལ་དར་ཕུལ་བ།ཨོྃ་སོ་སྟི་བདེ་ལེགས་སུ་གྱུར་ཅིག རིག་བཟང་གཞོན་ནུར་ལྡན་པའི་ཡ་རབས་ཅན།དཔལ་རྩལ་སྟོབས་དང་ལྡན་པའི་གཞོན་ནུ་འདི། དགྲ་སྒོ་འདུལ་ཞིང་གཉེན་སྒོ་སྐྱོང་མཁན་ཡིན།དགྲ་འདུལ་གཉེན་སྐྱོང་ཞུས་ན་འདི་ལ་ཞུས། བུ་ཡི་དཔུང་པ་གཡས་པའི་སྟེང་དགྲ་ལྷ་གནས།ནོར་གྱི་དབུ་དཔངས་གངས་ལས་མཐོ། བུ་ཡི་དཔུང་པ་གཡོན་པའི་སྟེང་ཀླུ་རྒྱལ་གནས།ནོར་གྱི་དངོས་གྲུབ་འབྱུང་བ་ཡིན། དགྲ་འདུལ་གཉེན་སྐྱོངས་ཁྱེད་ལ་དར་ཞིག་འབུལ།ཞེས་མི་དཔོན་རྣམས་ཀྱི་བློ་རིག་ཉིང་ཁུའི་བཅུད།། རྒྱ་ཆེ་དོན་ཟབ་སྲོལ་རྒྱུན་རིག་པའི་གཏེར།།
ང་ཚོ་ཕྱི་རབས་ཀུན་ལ་བཞག་པ་ལ།། ལས་དམན་ང་ཚོའི་སྐབས་སུ་ཉམས་གྱུར་དུས།། རང་རིགས་ངོ་ཚའི་གནས་སུ་མཐོང་ནས་ནི།། རང་ནུས་ཡོད་རྒུས་གཟུགས་ཀྱི་རི་མོར་བཀོད།། འཇིག་རྟེན་བསྐལ་ཐར་གནས་པའི་བཀྲིས་ཤོག ཅེས་བོད་གངས་ཅན་གྱི་གནས་དེ་ན་དེ་ལྟ་བུའི་གཉེན་བཤད་ཕུན་སུམ་ཚོགས་པ་ཞིག་འདུག་ཀྱང་།དུས་ཀྱི་དཀྱོག་མཚམས་འདིར་སླེབས་དུས་རླུང་ནག་ཁྲོད་ཀྱི་མར་མེ་དང་རི་རྩེའི་དར་ལྕོག་བཞིན་མིང་གི་ལྷག་མ་ཙམ་དུ་འགྱུར་ལ་ཉེ་བས་ཅུང་ཆ་ཚང་བའི་སྒོ་ནས་ཡིག་ཐོག་ཏུ་འགོད་འདོད་ཀྱང་ཡོངས་སུ་ཚང་བ་ཞིག་སྨྲ་ཤེས་པའི་རྒན་པོ་ནི་མ་འཕྲད།འོན་ཀྱང་ཉམས་མྱོང་ཕུན་སུམ་ཚོགས་པའི་རྒན་པོ་དག་གི་ངག་དང་ཟུར་ལྟའི་དུས་དེབ་འགའ་མཉམ་བསྡུ་བྱས་ནས་ཚན་པ་མ་སྟོང་ཙམ་ཞིག་ཡིག་ཐོག་ཏུ་འགོད་པ་དགེའོ།།
版权所有:西藏民族大学图书馆 更新
地址:陕西省咸阳市文汇东路六号 邮编:712082 电话:029-33755418 邮箱:lib@xzmu.edu.cn
您是第 2373572 位访客


text:
དགྱ་མའི་དབུ་ཁྲིད་ཚོར་སྩལ་བའི་དགོངས་འཆར།
ཌ་མོན བེན་ཊིར་གྱིས་བརྩམས། འབྲོག་མྱིས་བསྒྱུར།
༧གོང་ས་ཏཱ་ལའི་བླ་མ་མཆོག་ནི་དགུང་ལོ་བརྒྱད་ ཅུར་སོན་པའི་གཤིས་རྒྱུད་དུ་ད་དུང་ཡང་བྱིས་སྤྱོད་འཚུབ་པོ་ཅན་གྱི་ཆོས་ལུགས་ཀྱི་དབུ་ཁྲིད་ཁོ་ན་དེ་ཡིན་སྲིད། ཁོང་གིས་རྒྱ་ནག་དམར་ཤོག་དབུ་ཁྲིད་ཚོར་དགོངས་འཆར་ཞིག་བསྩལ་གནང་པ་ནི། ཁྱེད་རང་ཚོས་ཡང་སྲིད་ཕེབས་པའི་ལམ་ལུགས་དེ་ཅིའི་ཕྱིར་བཀོལ་སྤྱོད་མི་བྱེད་དམ། ༧གོང་ས་ཏཱ་ལའི་བླ་མ་དགུང་ལོ་བརྒྱད་ཅུར་ཕེབས་པའི་སྐུའི་འཁྲུངས་སྐར་ལ་རྟེན་འབྲེལ་ཞུ་བའི་ཨ་མེ་རི་ཀའི་མཛད་སྒོ་སྣ་ཚོགས་རྫོགས་ལ་ཉེ་བའི་དུས་སུ། གང་ཉིད་བཞུགས་སའི་ཨ་རིའི་ནིའུ་ཡོག་གྲོང་ཁྱེར་མན་ཧཱ་ཊིན་གྱི་གསོལ་མགྲོན་ཁང་ཞིག་ཏུ་བདག་ལ་བཅར་འདྲིའི་སྐལ་བ་བཟང་པོ་ཐོབ། ང་ཚོས་ཁོང་མ་བཞུགས་པའི་སྐབས་དུས་སུ་ཅི་ཞིག་བྱུང་སྲིད་པའི་སྐོར་ལ་བགྲོ་གླེང་བྱས་པ་ཡིན། ཁོང་ནི་ཏཱ་ལའི་བླ་མའི་སྐུ་ཕྲེང་བཅུ་བཞི་བ་དེ་རེད། སྐུ་ཕྲེང་རེ་རེ་སྐུ་ཐོག་གོང་མའི་ཡང་སྲིད་དུ་ངོས་འཛིན་བྱས་འདུག ཏཱ་ལའི་བླ་མ་དགོངས་པ་ཆོས་དབྱིངས་སུ་བསྡུས་རྗེས། ཁོང་གི་རྗེས་འཇུག་པ་ཚོས་ནམ་རྒྱུན་བྱིས་པ་ཞིག་བཙལ་ནས། དེ་ཏཱ་ལའི་བླ་མའི་སྐུ་ཕྲེང་གོང་མའི་ཡང་སྲིད་དུ་ངོས་འཛིན་བྱེད་སྲོལ་ཡོད། ཡིན་ན་ཡང་། ༧གོང་ས་ཏཱ་ལའི་བླ་མས་དེ་སྔ་ཐེངས་གཅིག་མིན་པར། གང་ཉིད་ནི་ཏཱ་ལའི་བླ་མའི་སྐུ་ཕྲེང་མཐའ་མ་དེ་ཡིན་སྲིད་པ་དང་། ཡང་ན། ཏཱ་ལའི་བླ་མའི་སྐུ་ཕྲེང་རྗེས་མ་དེ་གཅིག་བགྱིས་ན་བོད་ཁུལ་དུ་འཁྲུངས་མི་སྲིད་པ། ད་དུང་བུད་མེད་ཅིག་ཀྱང་ཡིན་སྲིད་པའི་བཀའ་ཕེབས་མྱོང་ཡོད།
གསུང་སྟངས་དེས་པེ་ཅིང་དེང་གཞུང་ཁོང་ཁྲོ་བསླངས་འདུག པེ་ཅིང་དེང་གཞུང་གིས་རང་ལུགས་ལྟར་ཏཱ་ལའི་བླ་མ་སྐུ་ཕྲེང་རྗེས་མ་འཚོལ་གྲུབ་དང་ངོས་འཛིན༼བོད་ཁུལ་བཏང་འཛིན་གྱི་ལག་ཆ་བྱེད་པ༽བྱ་རྒྱུ་ཡིན་པའི་ཆོད་སེམས་བསྟན་ཡོད། དེའི་སྟབས་ཀྱིས། ལྷ་མེད་སྨྲ་བའི་ལྟ་གྲུབ་འཛིན་མཁན་རྒྱ་ནག་གུང་ཁྲན་གཞུང་གིས་ནང་པའི་ཡང་སྲིད་ལམ་ལུགས་མུ་མཐུད་ནས་འགྲོ་དགོས་པ་ནན་གྱིས་བརྗོད་ནས་བཀའ་ཕབ་ཡོད་པས། མི་རྣམས་ཧ་ལས་ཧངས་འཐོར་སོང་།
“གུང་ཁྲན་དམར་ཤོག་ཚོགས་པས་ཏཱ་ལའི་བླ་མ་ལས་ཀྱང་ཁོང་ཚོས་ཡང་སྲིད་ལམ་ལུགས་ལ་ངེས་ཤེས་ཡོད་ལུགས་བཤད་ཡོད”། ཅེས ༧གོང་ས་མཆོག་གིས་གད་མོ་བཞད་ཞོར་དུ་གསུངས་དོན། “གུང་ཁྲན་དམར་ཤོག་ཚོགས་པས་ཡང་སྲིད་ཕེབས་པའི་ལམ་ལུགས་ཀྱི་བསམ་བློའི་འདུ་ཤེས་དེ་ངོས་ལེན་བྱེད་དགོས། དེ་ནས། ཁོང་ཚོས་མའོ་ཙེ་ཏུང་དང་ཏེང་ཞོ་ཕེང་གི་ཡང་སྲིད་ངོས་འཛིན་བྱས་རྗེས། ད་གཟོད་ཏཱ་ལའི་བླ་མའི་ཡང་སྲིད་གནད་དོན་ལ་ཐེ་གཏོགས་བྱ་རྒྱུའི་དབང་ཆ་དང་ཐོབ་ ཐང་ཡོད”།
༧གོང་ས་ཏཱ་ལའི་བླ་མས་ཞལ་དངོས་སུ་གསུང་མེད་ཀྱང་། གཏམ་ཟུར་དུ་ཏཱ་ལའི་བླ་མའི་ལམ་ལུགས་དེ་མུ་མཐུད་ནས་འགྲོ་དགོས་མིན་ཐད་བཙན་བྱོལ་བོད་མའི་སྤྱི་ཚོགས་སུ་རྣམ་པ་གང་ཞིག་གི་སྤྱི་མོས་འོས་འདེམས་སྤེལ་རྒྱུ་ དང་། དེ་མིན་གཞིས་བཞུགས་བོད་མའི་བསམ་འཆར་འཚོལ་བསྡུ་བྱ་རྒྱུ་ཡིན་པ་ཐོན་སོང་། ཁོང་གི་དགོངས་ཚུལ་ལ་གཞིགས་ན། གནད་དོན་དེ་གང་ཉིད་དགུང་ལོ ༩༠ར་ཕེབས་དུས་ཐག་གཅོད་བྱ་རྒྱུ་ཡིན་པ་རེད།
ཡང་སྲིད་ལམ་ལུགས་མཇུག་རྫོགས་དགོས་པའི་རྒྱུ་མཚན་ཞིག་ནི། མ་འོངས་པའི་ཏཱ་ལའི་བླ་མ་དེ། གལ་ཏེ་ཚུལ་དང་ལྡན་པ་ཞིག་མིན་ཚེ། གོ་ས་འདི་ལ་གནོད་སྲིད་པར་དགོངས་འདུག ཁོང་གི་ཐུགས་ཁུར་གནང་ཡུལ་གནད་དོན་ཆེ་ཤོས་དེ་ནི། རང་ཉིད་དགོངས་པ་རྫོགས་རྗེས། རྒྱ་ནག་དེང་གཞུང་གིས་རང་གི་འདོད་པ་ལྟར་ཏཱ་ལའི་བླ་མ་གསར་བ་ཞིག་གདམ་ངེས་ཡིན་ལ། མི་དེ་གཅིག་བགྱིས་ན་ཨ་ལད་པད་ཀོ་ལྟ་བུའི་གཞན་དབང་ཅན་ཞིག་ཏུ་གྱུར་ནས། རྒྱ་མི་ལ་ལག་རོགས་བྱས་ཏེ་བོད་ཁུལ་བཏང་འཛིན་བྱས་ནས། དེ་ཚོའི་བོད་ཁུལ་གྱི་སྲིད་ཇུས་རིགས་ཁྲིམས་ལུགས་དང་མཐུན་པར་བསྒྱུར་སྲིད་པ་དེ་རེད།
“བློ་ཕམ་པ་ཞིག་ལ། དེ་འདྲའི་དཔེ་ཡོད་ཡོད་པ་རེད”ཅེས་བློ་ཕམ་པའི་ངང་གསུངས། ཁོང་གི་སྟོན་ཡུལ་དེ་པན་ཆེན་བླ་མ་རེད། ༧ཀུན་གཟིགས་པན་ཆེན་རིན་པོ་ཆེ་མཆོག་ནི་བོད་རྒྱུད་ནང་བསྟན་ཆོས་ལུགས་ཀྱི་བླ་ཆེན་ཨང་གཉིས་པ་དེ་རེད། ཕྱི་ལོ ༡༩༨༩ ལོར ༧ཀུན་གཟིགས་པན་ཆེན་རིན་པོ་ཆེ་མཆོག་དགོངས་པ་ཆོས་དབྱིངས་སུ་ཐིམ་རྗེས། རྒྱ་ནག་དེང་གཞུང་གིས ༧གོང་ས་མཆོག་གིས་ངོས་འཛིན་བྱས་པའི ༧ཀུན་གཟིགས་པན་ཆེན་སྐུ་ཕེང་བཅུ་བ་ཆེན་མོའི་འཁྲུལ་མེད་ཡང་སྲིད་དེ་བཙན་གྱིས་འཕྲོག་ནས་ཁྱེར་པས་དུས་དེ་རིང་ད་དུང་ཡང་གར་སོང་ཆ་མེད་ཡིན། དེ་དང་མཉམ་དུ་བྱིས་པ་གཞན་ཞིག་ལ་པན་ཆེན་སྐུ་ཕྲེང་བཅུ་གཅིག་པར་ངོས་འཛིན་བྱས་པ་རེད།
ང་རང་ཉིད ༧གོང་ས་ཏཱ་ལའི་བླ་མ་མཆོག་ལ་བརྩི་འཇོག་དང་ཡིད་སྨོན་ཡོད། ཕྱི་ལོ ༢༠༠༧ལོར། བདག་གི་ཆེད་སྒྲིག་ལེ་ཚན་བརྒྱུད་ནས་ཁོང་གིས་པེ་ཅིང་ལ་ཧ་ཅང་གལ་འགངས་ཆེ་བའི་ སྐྱུ་རུ་ཤིང་གི་ཡལ་ག༼མཛའ་བརྩེའི་རྣམ་འགྱུར༽བསྲིང་བ་རེད། དེ་ཡི་འབྲས་བུ་རུ། བོད་མི་ཚོས་ཞི་འཇམ་མང་དྲགས་པའི་སྐྱོན་བརྗོད་བྱས། རྒྱ་ནག་ཕྱོགས་ནས་ལྷག་བསམ་མིན་ལུགས་སྐྱོན་བརྗོད་བྱས་ནས་དགོངས་འཆར་དེ་ངོས་ལེན་བྱས་མེད། བདག་གིས་ཁོང་ལ་ཞུ་རྒྱུ་བྱུང་། ངས་ལྟ་ཚུལ་དུའང་མཚམས་ལ་ལར་ཁྱེད་ཉིད་ཀྱིས་སེམས་ཆུང་བྱེད་རྒྱུ་མང་དྲགས་པའི་ཚོར་བ་བྱུང་། པེ་ཅིང་དང་ཞི་བའི་གྲོས་མོལ་བྱེད་རྒྱུའི་གོ་སྐབས་ཐེངས་འགའ་ལ་བརླགས་སོང་། དཔེར་ན། ལོ་རབས ༨༠ འི་ནང་དུ། རྒྱ་ནག་གི་དབུ་ཁྲིད་ཧུའུ་ཡོ་པང་དང་ཀྲོ་ཙི་ཡང་གཉིས་ཀྱིས་བོད་དོན་ཐད་འོས་མིན་བསྟུན་ཐབས་འཚོལ་དུས། ༧པན་ཆེན་སྐུ་ཕྲེང་བཅུ་བ་ཆེན་མོ་དགོངས་པ་རྫོགས་དུས། དེ་མིན་ད་དུང་པེ་ཅིང་ཨོ་ལེམ་ཕེ་ཁི་ལས་རྩལ་འགྲན་ཚོགས་ཀྱི་སྔ་རོལ་ལ་སོགས།
༧གོང་ས་ཏཱ་ལའི་བླ་མས་གོང་ཞུས་དེ་དག་གཅིག་ ཀྱང་ངོས་ལེན་མི་བྱེད——ཁོང་གིས་གོ་སྐབས་དེ་དག་ནོར་ཤོར་བྱུང་བར་ངོས་ལེན་མི་ བྱེད། འོན་ཀྱང་། ཀྲོ་ཙི་ཡང་གིས་དུས་དང་རྣམ་པ་ཀུན་ཏུ་གདུང་སེམས་མཉམ་སྐྱེད་ཀྱི་སེམས་པ་བཅངས་ ཡོད་པར་ཡིད་ཆེས་བྱས་ཡོད་པའི་མ་ཚད། གལ་ཏེ ༡༩༨༩ལོར་ཀྲོ་ཙི་ཡང་གོ་ས་ནས་གནས་དབྱུང་བཏང་མེད་ཚེ། “བོད་ཁུལ་གྱི་གནད་དོན་སྔ་ས་ནས་ཐག་གིས་ཆད་ཡོད་པས། དེ་ལ་དོགས་པ་ཟ་མི་དགོས” པར་དགོངས་འདུག
ཡ་མཚན་པོ་ཞིག་ལ། ༧གོང་ས་ཏཱ་ལའི་བླ་མས་རྒྱ་ནག་གི་ལས་ཐོག་སྲིད་འཛིན་ཞི་ཅིན་ཕེང་ལ་སྤྲོད་སེམས་ཀྱིས་ཁེངས་འདུག ཁོང་གིས་ཞི་ཅིན་ཕེང་གི་ལྐོག་ཟ་རུལ་སུངས་ལས་འགུལ་ལ་བསྟོད་བསྔགས་གནང་བ་དང་། ཞི་ཅིན་ཕེང་གི་ཨ་མ་ལགས་ནི“མི་ཕྱེད་དད་པས་ཕྱུག་པའི་ནང་པ་ཞིག་ཡིན”པ་མ་ཟད། ཞི་ཅིན་ཕེང་གིས་ཀྱང་ནང་པ་སངས་རྒྱས་ཆོས་ལུགས་ལ་གདེང་འཇོག་བྱས་ལུགས་གསུངས་ སོང་།
དེར་བརྟེན། ཞི་ཅིན་ཕེང་ཀྲུའུ་ཞི་ལགས། གལ་ཏེ་ཁྱེད་ཀྱིས་རྩོམ་ཡིག་འདི་ཀློག་ཡོད་ན། ༧གོང་ས་ཏཱ་ལའི་བླ་མ་མཆོག་གིས་རྒྱ་ནག་ཏུ་གཟིགས་སྐོར་ཆེད་ཕེབས་རྒྱུའི་དགོངས་པ་བཞེས་ཡོད་པས། མགྲོན་ཤོག་ཅིག་བཏང་ན་ག་འདྲ་འདུག དེའི་དོན་དགོངས་འཇགས་བཞེས་རོགས།
བདག་གིས་དེ་སྔོན་ང་རང་ཉིད་ཀྱི་ཊི་ཝེ་ ཊེ(Twitter)དང་ངོ་དེབ(FaceBooK)སྟེང ༧གོང་ས་ཏཱ་ལའི་བླ་མ་མཆོག་ལ་བཅར་འདྲི་སྐབས་དྲི་བ་ཅི་ཞིག་བཀའ་འདྲི་ཞུས་ན་བཟང་བ་དྲྭ་གྲོགས་ཚོའི་བསམ་ཚུལ་བསྡུ་རུབ་བྱས་པ་ཡིན། གཤམ་དུ་ཁོང་གིས་དྲི་བ་ཁ་ཤས་ལ་གནང་བའི་བཀའ་ལན་ཁག་ལ་གཟིགས་རོགས།
• འབར་མའི་ནང་པ་བས་ཁ་ཆེ་བ་བསད་པ་དང་བཙན་གཡབ་བྱས་པའི་གདན་དོན་ཐད། དེ་སྔོན་ནང་བཞིན་ཏཱ་ལའི་བླ་མས་དྲག་པོའི་བྱ་སྤྱོད་དེ་དག་ལ་སྐྱོན་བརྗོད་དང་སུན་འབྱིན་དྲག་པོ་བྱས་པ་དང་ཆབས་ཅིག “གལ་ཏེ་སྟོན་པ་སྐབས་དེ་དུས་ཕེབས་པ་ཡིན་ན། ཁོང་གིས་ཁ་ཆེ་བ་དེ་ཚོ་སྐྱོབ་ངེས་ཡིན”། ཅེས་གསུངས་སོང་།
• དམར་ཟས་ཐད། ཏཱ་ལའི་བླ་མས། སྔོན་ཆེད་ཁོང་གིས་ཟླ་བ ༢༠འི་རིང་དཀར་ཟས་ལ་བསྟེན་པ་ཡིན་མོད། མཁྲིས་ནད་བྱུང་། དེ་བས་ཨེམ་རྗེས་གསོལ་ཀྲུམ་མུ་མཐུད་ནས་བཞེས་དགོས་པའི་དགོས་དབང་ལབ་སོང་། ད་ལྟ་གཟའ་འཁོར་གཅིག་གི་ནང་ཐེངས་གཉིས་ལ་གསོལ་ཀྲུམ་མཆོད་གནང་གི་ཡོད། གཞན་རྣམས་སུ་དཀར་ཟས་ཡིན། ཡིན་ན་ཡང་། དཀར་ཟས་རིང་ལུགས་དངོས་གནས་ཡག་པོ་རེད། ཟེས་བཀའ་བསྩལ་བྱུང་།
• ཡེ་ཤུའི་བླ་ཆེན་ཧྥ་རན་སེ་སིའི་ཐད། “ཁོང་གི་ལངས་ཕྱོགས་ལ་རྗེས་སུ་ཡི་ཡངས་ཡོད། ”ཅེས་པ་དང་སྦྲགས། “ཁོང་གིས་འཇར་མི་ནེའི་ཆོས་དཔོན་ཞིག ༼འཚོ་བའི་རྣམ་པ་བག་མེས་ཆུད་ཟོས་ཡིན་པའི་རྒྱུ་མཚན་ལ་བརྟེན་ནས༽ གི་གོ་ཐོབ་རྩིས་མེད་དུ་བཏང་འདུག ང་ལ་སེམས་འགུལ་ཆེན་པོ་ཐེབས། ངོས་ཀྱིས་ཁོང་ལ་ཕྱག་འཕྲིན་ཞིག་ཕུལ་ནས་བརྩི་འཇོག་དང་ཡིད་སྨོན། རྗེས་སུ་ཡི་རངས་ཡོད་པ་བསྟན་ཡིན”། ཞེས་བཀའ་ཕེབས།
• ཕོ་མོའི་ཐད། ཁོང་གིས། ངོས་རང་ནི་བུད་མེད་ཀྱི་ཐོབ་དབང་རིང་ལུགས་པ་ཞིག་ལ་ངོས་འཛིན་བྱས་ཡོད། བུད་མེད་དབུ་ཁྲིད་མང་པོ་ཞིག་མཐོང་ཐོབ་རྒྱུའི་རེ་བ་ཡོད། རྒྱུ་མཚན་ནི། བུད་མེད་ཚོ་ལྷན་སྐྱེས་ཀྱིས་ཚོར་བ་རྣོན་པོ་དང་། ཞི་བདེ་ལ་དགའ་བའི་རིགས་ཤིག་ཡིན། “ངོས་ཀྱིས་བུད་མེད་ཚོས་དགེ་མཚན་ལྡན་པའི་ནུས་པ་འདོན་རྒྱུར་ལངས་ཕྱོགས་བརྟན་པོ་བཟུང་ཡོད། གལ་ཏེ་རྒྱལ་ཁབ་མང་ཆེ་བའི་དབུ་ཁྲིད་བུད་མེད་ཡིན་ཚེ། ང་ཚོ་གཅིག་བགྱིས་ན་ལྷག་པར་དུ་བདེ་འཇགས་ཡིན་ཡང་སྲིད”། ཅེས་བཀའ་ཕེབས་འདུག
མཆན། རྩོམ་ཡིག་འདི་འབྲི་མཁན་སྐུ་ཞབས་ཌ་མོན བེན་ཊིར(Damon Winter)ལགས་ནི། སྐད་གྲགས་ཆེ་བའི༼ ནིའུ་ཡོག་དུས་བབ༽ཀྱི་དཔྱད་བརྗོད་པ་རེད། ཁོང་གི་རྒྱ་ཡིག་གི་མིང་ལ 纪思道 ཟེར་ཞིང་། བོད་དོན་སྐོར་རྩོམ་ཡིག་མང་པོ་བྲིས་ཡོད།
ངེད་དྲ་ཚིགས།


text:
བོན་རང་ལུགས་ཀྱི་བློ་ལྡོག་རྣམ་བཞི་སྐོར་གྱི་སྟོན་པའི་བཀའ་གང་ལ་གསལ་ཡོད་དམ།
ལན་འབུལ་མཁན། རྩོམ་སྒྲིག་པ། དྲི་བ་གནང་མཁན། སུམ་གླང་བོན་ཆུང་།
དྲི་བ། བོན་རང་ལུགས་ཀྱི་བློ་ལྡོག་རྣམ་བཞི་སྐོར་གྱི་སྟོན་པའི་བཀའ་གང་ལ་གསལ་ཡོད་དམ།
ལན། སྤྱིར་བཏང་བློ་ལྡོག་རྣམ་བཞིའི་ལེའུ་ཁོ་ན་བསྟན་པའི་སྟོན་པའི་བཀའ་ཞིག་ཡོད་པ་ད་བར་མ་མཇལ་ཡང་། དལ་འབྱོར་རྙེད་པར་དཀའ་བ་སྒོམ་པ་དང་། ཚེ་མི་རྟག་སྒོམ་པ། འཁོར་བའི་ཉེས་མིག་སྒོམ་པ། ལས་རྒྱུ་འབྲས་སྒོམ་པའམ་དད་པ་ཡིད་ཆེས་སྒོམ་པ་སོགས་ཇི་ལྟར་སྒོམ་དགོས་མིན་བཀའ་ལུང་ཇི་རྙེད་ཅིག་ཡོད། དེའང་སྒོམ་པའི་བོན་བདུན་དང་། བློ་ལྡོག་པའི་བོན་བཞི་སོགས་འཆད་སྟངས་ཀྱང་མང་པོ་ཡོད་ལ། བོན་རང་ལུགས་སུ་གོ་རིམ་ཡང་དཔེར་མཚོན་བཀའ་བརྟེན་སུམ་བརྒྱ་པའི་འགྲེལ་ལྟར། “ དེ་ནས་འཁོར་བ་དང་ངན་སོང་གི་རྒྱུ་སྤངས་པ་དང་། གནས་སྐབས་མཐོ་རིས་དང་མཐར་ཐུག་ཐར་པ་དང་ཐམས་ཅད་མཁྱེན་པ་གང་ཡང་དལ་འབྱོར་ལ་བརྟེན་ནས་སྒྲུབ་དགོས་པས་དལ་འབྱོར་གཉིས་པར་བསྟན། དེ་ནས་ཚེ་འདིར་རྟག་འཛིན་གྱི་བློ་མ་ལོག་ན་ཕྱི་མ་དོན་གཉེར་གྱི་བློ་མི་སྐྱེ་བས་འཆི་བ་མི་རྟག་པ་གསུམ་པར་བསྟན། དེ་ནས་ཤི་བའི་རྗེས་སུ་འཁོར་བའི་གནས་གང་དུ་སྐྱེས་ཀྱང་སྡུག་བསྔལ་བ་ལས་མེད་པས་འཁོར་བའི་ཉེས་དམིགས་བཞི་པར་བསྟན། དེ་རྣམས་ལ་ལེགས་པར་བསམ་ན་ངན་སོང་གི་སྡུག་བསྔལ་གྱིས་སྐྲག འཁོར་བ་སྤྱི་ལ་སྐྱོ་བ་སྐྱེས། འཇིག་རྟེན་འདིར་ཞེན་པ་ལོག་ནས་དད་པ་རང་བཞིན་གྱིས་སྐྱེ་བས་དད་པ་ལྔ་པར་བསྟན། །” ཞེས་པ་ལྟ་བུ་དང་།
ཡང་། དྲང་དོན་མུན་སེལ་སྒྲོན་མ་ལས། “ ལར་རྟེན་གྱི་གང་ཟག་འབྲས་བུ་སྐུ་གསུམ་ཐོབ་པར་འདོད་པ་དེས། བོན་གསུམ་བསྒོམ་པར་བྱ་སྟེ། བསྒོམ་རྒྱུ་རྣམ་པ་བདུན། ལག་ལེན་གསུམ། བློ་ལྡོག་པའི་བོན་བཞི། དེ་ལས་བསྒོམ་པའི་བོན་བདུན་ནི། འཆི་བ་མི་རྟག་པར་བསྒོམ་པ། དལ་འབྱོར་མི་ལུས་ཐོབ་པར་དཀའ་བ་བསྒོམ་པ། འཁོར་བའི་ཉེས་མིག་བསྒོམ་པ། ལས་རྒྱུ་འབྲས་བསྒོམ་པ། བྱམས་སྙིང་རྗེ་བསྒོམ་པ། སྐྱབས་འགྲོ་སེམས་བསྐྱེད་བསྒོམ་པ། འབྲས་བུ་སྟོང་ཉིད་བསྒོམ་པ་དང་བདུན་ནོ། །ལག་ཏུ་ལེན་པའི་བོན་གསུམ་ལ། འཁོར་བའི་ཉེས་མིག་མཐོང་ལ་ཡིད་ཆེས་པས་སྐྱབས་སུ་འགྲོ་བ་ལག་ཏུ་ལེན་དགོས། ལས་དང་འབྲས་བུ་ལ་ཡིད་ཆེས་པས་བོན་དང་འགལ་བའི་སྤྱོད་པ་དོར་དགོས། །བྱམས་དང་སྙིང་རྗེ་ལས་སུ་རུང་པས། སེམས་ཅན་གྱི་དོན་ཁྱད་པར་དུ་ལག་ཏུ་བླང་དགོས་སོ། །བློ་ལྡོག་པའི་བོན་བཞི་ལ། འཆི་བ་རྗེས་སུ་དྲན་ཞིང་དལ་འབྱོར་ཐོབ་པ་དཀའ་བར་བསྒོམས་པས། ཚེ་འདི་ལ་བློ་ལྡོག་དགོས། འཁོར་བའི་ཉེས་དམིགས་མཐོང་ཞིང་ལས་རྒྱུ་འབྲས་ལ་ཡིད་ཆེས་པས་འཁོར་བ་ལས་བློ་ཟློག་དགོས། བྱམས་དང་སྙིང་རྗེ་བྱང་ཆུབ་ཀྱི་སེམས་བསྒོམས་པས་རང་དོན་ཞི་བདེ་ཐོབ་འདོད་ལས་བློ་ཟློག་དགོས། གང་ཟག་དོན་ལ་བདག་མེད་པར་བསྒོམས་པས། ཡང་དག་པའི་བཟུང་འཛིན་ལས་བློ་ལྡོག་དགོས། དེ་ལྟར་དགོས་པ་ལ་བདག་གིས་མ་ཤེས་མ་རྟོགས་པས། རྟེན་དཔོན་གསས་དགེ་བའི་བཤེས་གཉེན་ཞིག་ལ་བསྟེན་དགོས། །” ཞེས་དང་།
རྫོགས་པ་ཆེན་པོ་ཡོངས་རྩེ་ཀློང་ཆེན་ལས། “ རང་གི་རྒྱུད་ལ་དལ་འབྱོར་ཐོབ་པར་དཀའ་བ་བརྟེན་ཏེ་བཙལ་བ། ཐོབ་པ་མི་རྟག་པ་ལ་བརྟེན་ཏེ་བཙལ་བའོ། གཞན་གྱི་རྒྱུད་ཀྱི་བདེ་བ་བརྟེན་ཏེ་བཙལ་བ་དང་། སྡུག་བསྔལ་ལ་བརྟེན་ཏེ་བཙལ་བའོ། །” ཞེས་སོགས་གསུངས་སོ། །
དེ་བཞིན་བློ་ལྡོག་པའི་བོན་བཞི་རེ་རེར་འཆད་སྐབས་ཀྱང་དཔེར་ན། དང་པོ་དལ་འབྱོར་ཐོབ་དཀའ་བ་ནི། མདོ་ལས། “ འཇིག་རྟེན་ཁམས་ན་སེམས་ཅན་གྲངས་མང་ཡང་། །འཛམ་གླིང་སོག་ཁར་སྐྱེ་བ་ཤིན་ཏུ་དཀའ། །གཙང་མ་མི་ལུས་ཐོབ་པ་རབ་ཏུ་དཀོན། །བདེར་གཤེགས་ཞལ་མཐོང་བརྒྱ་ལ་རེ་འགའ་ཙམ། །སྟོན་པའི་བཀའ་ཉན་ཀུན་གྱི་ཐུན་མོང་མིན། །དལ་འབྱོར་སྙེད་པའི་དུས་འདིར་འབད་དེ་བྱང་ཆུབ་བསྒྲུབ་པར་མི་བྱེད་ན། །གཞན་དག་གང་དུ་སྐྱེས་ཀྱང་མི་ཁོམས་ལོག་པར་གཡེང་། །” ཞེས་གསུངས་་པ་དང་།
ཡང་མདོ་ལས། “ དལ་ཞིང་འབྱོར་པ་ཐོབ་པའི་དུས་འདི་རུ། །འབད་དེ་བྱང་ཆུབ་བསྒྲུབ་པར་མི་བྱེད་ན། །གཙང་མ་མི་ལུས་ཐོབ་པས་ཅི་ལ་ཕན། །དཔེར་ན་རྒྱ་མཚོའི་འགྲམ་དུ་སྐོམ་ནས་ཤི། །ག་པུར་སྨན་སྡོང་རྩ་རུ་ཚད་པས་ཟིན། སྟོན་ཀའི་ལོ་ཏོག་གསེབ་ཏུ་ལྟོག་པར་ཉལ། །རིན་ཆེན་གླིང་ལ་ནོར་སྐལ་ཆད་དང་འདྲ། །” ཞེས་གསུངས།
གཉིས་པ་མི་རྟག་པ་བསམ་པ་ནི། མདོ་ལས། “ རྟག་ཏུ་རེ་རྣམས་སུན་དབྱུང་ཕྱིར། །ལན་ཅིག་མྱ་ངན་འདས་ཚུལ་སྟོན། །” ཞེས་གསུངས། ཡང་མདོ་ལས། “ ཁམས་གསུམ་སེམས་ཅན་སྐྱེ་དང་འཆི་ལ་བརྟག །” ཅེས་སོགས་གསུངས།
གསུམ་པ་འཁོར་བའི་ཉེས་དམིགས་ནི། “ གང་གི་སྐྱེས་བུས་རྒྱུན་དུ་བསམ་བྱས་ན། །འཁོར་བ་སྐད་ཅིག་བདེ་བའི་སྐབས་མེད་པས། །དེ་ལ་འཇིགས་ཤིང་སྐྱོ་བ་སྐྱེས་གྱུར་ན། །ཁམས་གསུམ་གནས་ནས་ཐར་གྱུར་མྱ་ངན་འདའ། །” ཞེས་སུམ་བརྒྱ་པ་ལས་གསུངས་པ་ལྟར། མདོ་ལས་སོགས་ནས་ཀྱང་དེ་དང་མཚུངས་པར་གསུངས་སོ། །
བཞི་པ་ལས་རྒྱུ་འབྲས་སམ་རྒྱལ་བའི་བཀའ་ལ་ཡིད་ཆེས་དད་པ་སྒོམ་པ་ནི། མདོ་ལས། “ དད་པ་དྲག་པོ་འདི་ནི་ཕྱིར་མི་ལྡོག་པའི་རྒྱུ། བསོད་ནམས་དེ་ཆེ་དཔག་ཏུ་མེད་པ་ཡིན། །” ཞེས་སོགས་མང་དག་ཅིག་གསུངས་པས་ངེས་སོ།། །།


text:
ལྷ་ས་གཙུག་ལག་ཁང་
ལྷ་སའི་གཙུག་ལག་ཁང་།
ནང་དོན།
ཁོར་ཡུག[རྩོམ་སྒྲིག]
ལོ་རྒྱུས།[རྩོམ་སྒྲིག]
གཙུག་ལག་ཁང་འདི་ནི་བོད་ཀྱི་བཙན་པོ་སྲོང་བཙན་སྒམ་པོས་བལ་བཟའ་ཁྲི་བཙུན་དང། རྒྱ་བཟའ་འུན་ཤིང་ཀོང་ཇོ་ཁབ་ཏུ་བསུས་རྗེས་བོད་ཀྱི་ངལ་རྩོལ་མི་དམངས་ཀྱིས་གཙོ་བཞུགས་བྱས་ཏེ་སྤྱི་ལོའི་དུས་རབས་བདུན་པའི་དུས་དཀྱིལ་དུ་གསར་དུ་བསྐྲུན་པ་ནས་དབར་མི་ལོ་ཆིག་སྟོང་ལྷག་ཙམ་གྱི་ལོ་རྒྱུས་ཡོད་པ་དང། དེའི་རིང་དུས་རབས་རིམ་ཅན་གྱི་ནང་ཉམས་གསོ་བྲགྱ་སྐྱེད་ཐེངས་མང་བྱས་པ་བརྒྱད་རིམ་བཞིན་ད་ཡོད་ཀྱི་གཞི་ཁྱོན་འདི་ལྟར་ཆགས་པ་ཡིན། ད་ལྟ་གཙུག་ལག་ཁང་ལྟེ་བ་ཐོག་ཚད་གསུམ་དང་མཚམས་བཞི་ཟུར་ལྕོག་རྣམས་བསྣན་ན་ཐོགཚད་བཞི་ཡིན་ཞིང་སྤྱིའ་རྒྱ་ཁྱོན་སཔྱི་ཁྲེ་གྲུ་བཞིར་གསེར་ཟངས་ཀྱི་རྒྱ་ཕིབས་དང། ཁོ་ར་ཁོར་ཡུག་ཏུ་གསེར་ཟངས་ཀྱི་མདའ་ཡབ་པུ་ཤུ་དང་བཅས་པ་གསེར་འོད་ཆེམ་ཆེམ་འཕྲོ་བས་ཀུན་ནས་བརྒྱན་ཅིང་བརྗིད་ཆགས་པར་གནས་ཡོད། གཙུག་ལག་ཁང་འདིར་ཇོ་ཁང་གཙོ་བོ་བྱས་པའི་ལྷ་ཁང་བཅུ་ཕྲག་གཉིས་ལྷག་གི་ནང་ལ་ལི་མ་དང། གསེར་ཟངས། འཇིམ་པ་ལ་སོགས་པའི་སྐུ་བརྙན་ཆེ་ཆུང་སྣ་ཚོགས་དང། སྟེང་ཤོད་བར་གསུམ་ཁྱམས་ར་དང་པར་གཞི་རྒྱ་ཆེ་བའི་ལྡེབས་རིས་རྣམ་པ་སྣ་ཚོགས་བཅས་ཀྱིས་བྱུར་བུར་གཏམས། ལྷ་ཁང་འདིའི་རྣམ་མང་བཟོ་བསྐརུན་གྱི་རིག་གནས་དངོས་པོའི་ཐོག་ནས་བོད་ཀྱི་ངལ་རྩོལ་མི་དམངས་ནི་ལས་ལ་བརྩོན་ཞིང། ཕུན་སུམ་ཚོགས་པའི་ཤེས་རིག་དང་ལྡན་པ་ཞིག་ཡིན་པ་གང་ལེགས་མཚོན་པ་མ་ཟད། སྐྲུན་དངོས་འདི་ནི་རྒྱ་བོད་སྤུན་ཟླ་མི་རིགས་དབར་གནའ་རབས་ནས་བཟུང་ཕན་ཚུན་འགྲོ་འོང་དང་མཐུན་སྒྲིལ་མཉམ་ལས་ཡུན་རིང་བྱས་པའི་ལོ་རྒྱུས་ཀྱི་དངོས་དཔང་ཞིག་ཡིན་པའང་མཚོན་གྱི་ཡོད། དེ་ཡང་དང་པོ། ལྷ་ས་གཙུག་ལག་ཁང་དེ་གསར་དུ་བསྐྲུན་པའི་སྐོར། ལྷ་ས་གཙུག་ལག་ཁང་འདི་ནི། བཙན་པོ་སྲོང་བཙན་སྒམ་པོས་བོད་དུ་སངས་རྒྱས་ཀྱི་ཆོས་ལུགས་དར་སྤེལ་གཏོང་བའི་རྟེན་གཞིར་དམོགས་ནས་གཙུགས་གནང་བ་ཞིག་ཡིན་པ་མ་ཟད། དེ་རྗེས་བཙན་པོ་མི་རྒྱུད་རིམ་ཅན་གྱིས་ཆོས་ལུགས་རྒྱུན་འཛིན་བྱེད་པའི་གདུང་རྒྱུད་ཀྱི་ལྷ་ཁང་ལྟེ་བ་འབའ་ཞིག་ཏུ་བརྩིས་པ་བཅས་མཚོན་གྱི་ཡོད། སྤྱི་ལོའི་དུས་རབས་བརྒྱད་པའི་ནང་བཙན་པོ་ཁྲི་སྲོང་ལྡེ་བཙན་གྱིས་བསམ་ཡས་གཙུག་ལག་ཁང་བཞེངས་སྐབས་བཙུགས་པའི་ཆོས་བརྩེགས་ཀྱི་རྡོ་རིང་ཡི་གེར་བཙན་པོ་མེས་ཁྲི་སྲོང་བཙན་གྱི་རིང་ལ་ར་སའི་པེ་ཧར་བརྩེགས་ཏེ་སངས་རྒྱས་ཀྱི་ཆོས་མཛད་ཚུན་ཆད། བཙན་པོ་ཡབ་ཁྲི་ལྡེ་གཙུག་བཙན་གྱི་རིང་ལ་བྲག་དམར་གྱི་ཀ་ཆུར་གཙུག་ལག་ཁང་བརྩེགས་ཏེ་སངས་རྒྱས་ཀྱི་ཆོས་མཛད་ཕན་ཆད་ཅེས་གསལ་བ་དང། སྤྱི་ལོའི་དུས་རབས་དགུ་པའི་དུས་འགོ་ཚུགས་པའི་ཡས་མས་ཙམ་ལ་བཙན་པོ་ཁྲི་ལྡེ་སྲོང་བཙན་གྱིས་སྐར་ཆུང་གཙུག་ལག་ཁང་བཙུགས་པའི་སྐར་ཆུང་རྡོ་རིང་ཡི་གེར། འཕྲུལ་གྱི་ལྷ་བཙན་པོ། མྱེས། ཁྲི་སྲོང་བཙན་གྱི་རིང་ལ། སངས་རྒྱས་ཀྱི་ཆོས་མཛད་དེ། ར་སའི་གཙུག་ལག་ཁང། ལས་སྩོགས་པ་བརྩིགས་ཤིང། དཀོན་མཆོག་གསུམ་གྱི་རྟེན་གཙུགས་པ་དང། མྱེས་ཁྲི་འདུས་སྲོང་གི་རིང་ལ། གླིང་གི་ཁྲི་རྩེ་ལས་སྩོགས་པར། གཙུག་ལག་ཁང་བརྩིགས་ཏེ་དཀོན་མཆོག་གསུམ་གྱི་རྟེན་བཙུགས་པ་དང། དེ་མཚུངས་གཙུག་ལག་ཁང་གི་དཀར་ཆག་ཏུ་མངའ་བདག་ཁྲི་རལ་གྱིས་འོད་འཆང་རྡོ་དཔེ་མེད་བཀྲ་ཤིས་དགེ་འཕེལ་གྱི་གཙུག་ལག་ཁང་བརྩིགས་པའི་ཕུད་དུ་བཞེངས་པའི་ཚངས་པ་དང་བརྒྱ་བྱིན་གྱི་སྐུ་ཞེས་གསལ་བ་སོགས་ལོ་རྒྱུས་རྒྱས་པ་ཚང་མར་ཡང་དེ་ལྟར་འཁོད་པ་ཙམ་དུ་མ་ཟད། ལོ་རྒྱུས་ཀྱི་ཡིག་ཆ་དང་ཡོངས་སུ་མཐུན་པའི་རིག་རྫས་ཀྱི་དངོས་པོ་རྣམས་ད་ལྟའང་དངོས་སུ་གནས་ཡོད། གཞན་ཡང་རྒྱལ་རབས་ཡིག་ཚང་དང། ཆོས་འབྱུང་ཁག་གཅིག་ནང་སོ་སོར་འདི་ལྟར་བྲིས་ཡོད་དེ། ཀོང་ཇོ་རྒྱལ་པོ་དང་འཇལ། ཡབ་ཡུམ་གསུམ་བློན་འབངས་དང་བཅས་དགྱེས་ཤིང་དགའ་བ་སྤྱོད་དོ། དེ་ནས་རྒྱལ་པོའི་ཐུགས་ལ་ལྷ་རྟེན་གསུངས་རབས་འདི་པ་བཞུགས་པའི་གཙུག་ལག་ཁང་ཞིག་བཞེངས་དགོངས་ཞེས་པ་དང། དེ་ཡང་རྒྱལ་པོའི་ཞལ་ནས། བོད་འབངས་རྣམས་ངའི་ལྷ་ཁང་བཞེངས་པའི་གྲོགས་བྱ་དགོས་སོ་ཞེས་བཀའ་བསྩལ་པས་ཐམས་ཅད་ཡུལ་གྲུ་སོ་སོར་འདུས་ནས། ལྷ་ཁང་རྩིག་པའི་འདུན་མ་བྱེད་དོ། སྲོང་བཙན་སྒམ་པོས་ལྷ་ས་གཙུག་ལག་ཁང་བསྐྲུན་པའི་དམིགས་ཡུལ་ནི། གཙུག་ལག་ཁང་དེ་རྟེན་གཞིར་བཟུང་སྟེ། སངས་རྒྱས་ཆོས་ལུགས་བོད་ཡུལ་ཀུན་ལ་ཁྱབ་པ་བྱེད་རྒྱུ་དེ་རེད། འོན་ཀྱང་བསྟན་པ་ཕྱི་དར་གྱི་རྗེས་སུ་བྱུང་བའི་ལོ་རྒྱུས་ཆོས་འབྱུང་ཁག་གཅིག་ནང། གཙུག་ལག་ཁང་འདི་གསར་དུ་བསྐྲུན་འི་སྐོར་ལ་གོང་དང་མི་མཐུན་པའི་བཤད་ཚུལ་སྣ་ཚོགས་ཤིག་འཁོད་པ་དེ་དག་ལས་ཅུང་ཡོངས་གྲགས་ཆེ་བའི་བརྗོད་དོན་རྣམས་གོ་བདེ་བར་རགས་བསྡུས་བྱས་ན་འདི་ལྟར་ཏེ། བོད་ཀྱི་བཙན་པོ་སྲོང་བཙན་སྒམ་པོས་་བློན་ཆེན་མགར་སྟོང་བཙན་དང་ཐོན་མི་སོགས་ལ་བལ་བཟའ་དང། རྒྱ་བཟའ་གཉིས་བཙན་མོར་ལེན་རྒྱུའི་སྐོར་གསུངས་པ་ལྟར་བློན་ཆེན་རྣམས་དང་གཙོ་བོའི་མི་བདུན་བཅས་གྲོས་བྱས་ནས་དེ་གཉིས་ཀ་བསུ་རྒྱུ་ཐག་བཅས་ཅིང། ཐོག་མར་བལ་བཟའ་ཁྲི་བཙུན་བླངས་པའི་རྫོངས་སྐྱེས་སུ་ཇོ་བོ་མི་བསྐྱོད་རྡོ་རྗེ་དང། བྱམས་པ་ཆོས་འཁོར་སོགས་གདན་དྲངས་ཏེ་བོད་དུ་འབྱོར་བ་དང། དེ་ནས་སླར་ཡང་ཐང་གོང་མའི་བུ་མོ་རྒྱ་བཟའ་འུན་ཁྲེན་ཀོང་ཇོ་བཙུན་མོར་བསུས་རྗེས་རྫོངས་སྐྱེས་སུ་ཤཱཀྱ་མུ་ནེ་གནང་ནས་བོད་དུ་ཡོང། ཀོང་ཇོ་ལྷ་སར་འབྱོར་སྐབས་ཤཱཀྱ་མུ་ནེ་འདྲེན་སའི་ཤིང་རྟ་ར་མོ་ཆེའི་ཐང་དུ་བྱེ་འདམ་ནང་བྱིང་བ་ཇི་ལྟར་བྱས་ཀྱང་འདོན་མ་ཐུབ་པར་བརྟེན། ཀོང་ཇོའི་སེམས་ལ་ཇི་ལྟར་ཡིན། ཅིའི་རྟགས་ཡིན་སྙམ་སྟེ་རྒྱའི་སྤོར་ཐང་བརྒྱད་ཅུའི་གབ་རྩེ་བཏིངས་ནས། སྤྱིར་བོད་ཁམས་ཡོངས་ཀྱི་ས་དབྱིབས་ཆགས་ཚུལ་དང་། ཡང་སྒོས་ལྷ་སའི་ཉེ་འཁོར་གྱི་ས་དཔྱད་ལེགས་ཉེས་ལ་བརྟག་པ་བྱས་ཏེ་ཡུལ་གྱི་གནོད་པ་ཞི་བ་དང་རང་བཞིན་གྱི་ཡོན་ཏན་དེ་རྒྱས་ཞིང་འཕེལ་བར་བྱ་བའི་ཕྱིར་འོ་ཐང་གི་མཚེའུ་བསུབས་པའི་སྟེང་དུ་གཙུག་ལག་ཁང་ཞིག་བཞེངས་དགོས་པར་མཁྱེན། དེ་རྗེས་བལ་བཟའ་ཁྲི་བཙུན་གྱིས་ཆོས་རྒྱལ་སྲོང་བཙན་གྱི་རྒྱབ་སྐྱོར་འོག་གཙུག་ལག་ཁང་གསར་བསྐྲུན་གྱི་བྱེད་སྒོ་ཚུགས་ཤིང“འཕན་པོ་ནས་ར་དཀར་མོར་ས་བཀལ་ནས་མཚོ་བསུབ”“དེའི་ཕྱི་ལོར་མཚོ་བསུབས་པའི་སྟེང་དུ་ཐིག་བཏབ་ནས་རྒྱ་གར་གྱི་གཙུག་ལག་ཁང་དཔེ་བྱས་ཏེ་གཟེངས་འབྲིང་པོའི་ཚད་དུ་རྨང་གཏིངས”རྒྱ་བཟས་ཀྱང་རྒྱ་ཡུལ་ནས་ཤིང་བཟོ་བ་དང། ལྷ་བཟོ་བ་མང་པོ་བོས་ནས་རྒྱ་རྟག་ར་མོ་ཆེའི་ལྷ་ཁང་བཞེངས་པ་དེ་གཉིས་ཀ་ཟླ་བ་བཅུ་གཉིས་ཀྱི་དུས་ཡུན་ནང་མཉམ་དུ་ལེགས་པར་བསྐྲུན་ཟིན་པ་དང་གཞན་ཡང་རྒྱ་བཟའ་ཀོང་ཇོའི་རྩིས་ཁོག་ནས་བཤད་པའི་ཉེ་བའི་ས་དགྲ་བཟློག་ཆེད། གཙུག་ལག་ཁང་འདིའི་ཤར་ལྷོར་རྡོ་ལས་བསྐྲུན་པའི་དབང་ཕྱུག་ཆེན་པོའི་རྟེན་དང། ལྷོ་ནུབ་ཏུ་རྡོ་བརྐོས་བྱ་ཁྱུང། ནུབ་ཏུ་རྡོའི་མཆོད་རྟེན། བྱང་དུ་རྡོའི་སེང་གེ་སོགས་ཀྱི་ཁ་རྣམས་ཕྱོགས་དང་ཕྱོགས་མཚམས་སོ་སོར་གཏད་དགོས་པར་བསྟན་པ་སོགས་ལོ་རྒྱུས་ཀྱི་ཡིག་ཆར་བྲིས་པ་དང་ཡོངས་སུ་མཐུན་པ་ལྷ་ཁང་ལྟེ་བའི་བར་ཁང་གི་ཕྱི་ལྡེབས་རྩིག་པའི་ངོས་སུ་ད་ལྟའང་གནས་ཡོད། སྲོང་བཙན་སྒམ་པོས་རྒྱ་བལ་གྱི་རྒྱལ་པོ་གཉིས་ལས་བུ་མོ་སློང་སྐབས་ཀྱི་ཁ་ཆད་བཙན་པར་བྱ་བའི་ཕྱིར་གཙུག་ལག་ཁང་དེའི་སྒོ་ནུབ་དང། ར་མོ་ཆེ་ལྷ་ཁང་གི་སྒོ་ཤར་ལ་གཏད་དུ་བཅུག་པ་སོགས་གསལ་ལོ། གཙུག་ལག་ཁང་གི་གཙང་ཁང་ལྟེ་བའི་ནང་ད་ལྟ་ཇོ་བོ་སྐུ་རྒྱབ་ན་སྔ་སོར་གནས་པའི་སྐུ་འདི་ལ། འཇིམ་པ་ལས་གྲུབ་པའི་འཁོར་ཉེ་བའི་སྲས་བརྒྱད་བཞེངས་སྟབས་སུ་བཞུགས་པའི་བསྐོར་བ་དང། དེའི་གཡས་ངོས་ལྷ་ཁང་ནང་འཇིམ་པའི་འོད་དཔག་མེད་འཁོར་ཉེ་སྲས་བརྒྱད་ཀྱིས་བསྐོར་བ། གཡོན་ངོས་ལྷ་ཁང་དུ་བལ་ཟའི་རྟེན་སྐལ་དུ་གྲགས་པའི་ལི་དམར་གྱི་བྱམས་པ་ཆོས་འཁོར། འཁོར་འཇིམ་པའི་སྒྲོལ་མ་འཇིགས་པ་བརྒྱད་སྐྱོབ་ཀྱིས་བསྐོར་བ། བྱང་ཕྱོགས་ཀྱི་གཙང་ཁང་དུ་དབུས་མར་འཇིམ་པའི་ཐུགས་རྗེ་ཆེན་པོ་བཅུ་གཅིག་ཞལ། འཁོར་བརྒྱད་ཀྱིས་བསྐོར་བ། ལྷ་ཕྱོགས་ཀྱི་གཙང་ཁང་དབུས་མར། བལ་ཟའི་རྟེན་སྐལ་དུ་གྲགས་པའི་ལི་མའི་ཇོ་བོ་མི་བསྐྱོད་རྡོ་རྗེ། འཁོར་འཇིམ་སྐུ་བརྒྱད་ཀྱི་བསྐོར་བ། སེང་ལྡེང་སྒོ་མོའི་ནང་གི་བྱང་ངོས་གནོད་སྦྱིན་ཁང་དུ་འཇིམ་སྐུ་ལྔ་དང། ལྷོ་ངོས་ཀླུ་ཁང་ནང་འཇིམ་སྐུ་གསུམ། ནུབ་ཕྱོགས་གཙང་ཁང་གི་དོད་དུབར་ཁང་སྒོ་ཐོད་ཀྱི་ལྷ་ཁང་ནང་འཇིམ་པའི་སང་རྒྱས་རབས་བདུན་བཅས་བཞེངས་ཚུལ་གསལ་བ་ལྟར་སྐབས་དེར་ཁྱོན་བསྡོམས་ལྷ་ཁང་བརྒྱད་བཞེངས་པར་སྣང། དེ་རྗེས་ར་སའི་ལྷ་ཁང་བཞེངས་པ་དང་དུས་མཉམ་དུ་ར་མོ་ཆེའི་ལྷ་ཁང་གསར་དུ་བསྐྲུན་ནས་སྐབས་ཤིག་རིང་དེ་གར་བཞག་པ་དང། དེ་རྗེས་སྤོ་ཤུགས་བྱས་པའི་སྐོར་ལ“མང་སྲོང་བཅུ་གསུམ་ཞེས་པའི་རྒྱལ་ས་མཛད། རྒྱ་དམག་བོད་དུ་འོང་བའི་གཏམ་གསན་ནས། སྟོན་པའི་སྐུ་ཚད་དགུངས་ལོ་བཅུ་གཉིས་པ། ར་སའི་སྒོ་མོ་མེ་ལོང་ཅན་དུ་བཞུགས། སྒོ་ལ་ཞལ་བ་བྱས་ཏེ་འཇམས་དབྱངས་བྲིས”ཞེས་གསལ་བ་ལྟར་ན་སྲོང་བཙན་གཤེགས་ནས་མང་སྲོང་མང་བཙན་ཁྲི་ལ་འཁོད་མ་ཐག་པའི་སྐབས་སུ་རྒྱ་བོད་དབར་འཁྲུག་རྐྱེན་ཞིག་ལང་ཏེ་ཐང་གི་དམག་དཔུང་བོད་དུ་འབྱོར་ལ་ཉེ་བའི་གཏམ་ཐོས་པར་བརྟེན་རྒྱ་བཟའ་ཀོང་ཇོས་འཁྱེར་ཡོང་བའི་ལྷོ་ངོས་གཙང་ཁང་གི་རྟེན་གཙོ་ཇོ་བོ་མི་བསྐྱོད་རྡོ་རྗེ་ར་མོ་ཆེར་སྤོ་ཚུལ་བཅས་གྲགས་པ་འདི་བཤད་ཚུལ་ཡོངས་གྲགས་ཆེ་ཤོས་ཡིན། སྲོང་བཙན་སྒམ་པོ་གཤེགས་པའི་རྗེས་བཙན་པོའི་གདུང་རྒྱུད་ཀྱིས་དབང་བསྒྱུར་བའི་དུས་སུའང་གཙུག་ལག་ཁང་འདིར་དར་རྒུད་སྣ་ཚོགས་ཤིག་བྱུང་བའི་ལོ་རྒྱུས་ཡོད། འདུས་སྲོང་མང་པོ་ཆེའི་སྐབས་སུ། སྤྱི་ལོའི་དུས་རབས་བདུན་པའི་མཐའ་མཇུག་ཙམ་ལ་ལྷ་སར་མེས་ཀྱི་དགོངས་དུས་མཆོད་པ་བཙུགས། ཞེས་གསལ་བས་སྲོང་བཙན་གཤེགས་པའི་ལོ་དུས་ཀྱི་མཆོད་པ་ཞིག་འགོ་བཙུགས་པ་དང། དུས་དེར་ལྷ་ཁང་འདིར་བཀུར་བསྟི་དང་མཆོད་པ་བྱེད་པ་མ་ཟད། དཀོན་གཉེར་གྱི་རྒྱའི་ཧ་ཤང་ཡོད་པའི་ལོ་རྒྱུས་འདུག དེ་ནས་ཁྲི་ལྡེ་གཙུག་བརྟན་འདས་རྗེས་ཀྱི་སྐོར་ལ། ཡབ་རྒྱལ་པོ་ཡར་འབྲོག་རྦ་ཚལ་དུ་ཆིབས་སྒྲོན་པས་གྲོངས་པ་དང། རྒྱལ་བུ་ན་ར་མ་སོན་པས་ཞང་མ་ཞང་གྲོམ་པ་སྐྱེས་ཆོས་བཤིག་པའི་ཚེ། ར་ས་པེ་ཧར་དུ་བཟོའི་གྲྭ་བགྱིས། སྐུ་གཟུགས་ཀྱི་ཕྱག་ལ་ལུག་ཁོག་བཀལ། དེ་བཞིན་གཞན་ནའང“ལྷ་ས་པེ་ཧར་དུ་བཟོ་གྲྭ་བགྱིས། བཤས་བྱས་ནས་ལྡེར་ཚོ་ལ་པགས་པ་གཡོགས། ཕྱགམལམནང་ཆ་དང་ལུག་ཁོག་བཀལ”ཞེས་འཁོད་ཅིང་དེ་རྗེས་ཁྲི་སྲོང་ལྡེ་བཙན་ཆེར་ལོངས་ནས་ར་ས་གཙུག་ལག་ཁང་ཉམས་པ་གསོས་ཐོག་རྒྱ་ཆེར་བཏང་པ་དང། སྑབས་དེར་སངས་རྒྱས་ཆོས་ལུགས་བོད་ཁུལ་ཡོངས་ལ་ཁྱབ། ཁྲི་སྲོང་གི་སྲས་མུ་ནེ་བཙན་པོ་ཆོས་འཁོར་གསུམ་དུ་མཆོད་ཆེན་བཞི་བཙུགས། སྲས་ཆུང་བ་ཁྲི་ལྡེ་སྲོང་བཙན་གྱི་སྐབས“རྒྱལ་པོ་དེས་ཡབ་མེས་ཀྱི་ཐུགས་དམ་ཞིག་རལ་གསོ་བ་དང། ར་སའི་ཁྱམས་ཁྲ་མོ་བཞེངས་པ་ལ་སོགས་པའི་ཕྱག་རྗེས་མང་དུ་མཛད”ཅེས་གསལ་ཞིང། གཞན་དུའང་ཁྲི་ལྡེ་སྲོང་བཙན་གྱིས“སྐར་ཆུང་རྡོ་རྗེ་དབྱིངས་ཀྱི་ལྷ་ཁང་བཞེངས་ཤིང། ར་སར་ཁྱམས་ཁྲ་བཟོས”ཞེས་གསལ། ཁྲི་གཙུག་ལྡེ་བཙན་གྱི་རིང་སངས་རྒྱས་ཀྱི་ཆོས་ལུགས་དར་བར་བྱས་པས་མ་ཚད། ཐ་ན་བྲེ་སྲང་དང་ཞོ་ཆ་ཚུན་རྒྱ་གར་དབུས་འགྱུར་ཚུལ་དང་མཐུན་པར་བཅོས། རབ་ཏུ་བྱུང་བ་རེ་ལ་འབངས་མི་ཁྱིམ་བདུན་བདུན་ཕུལ་ཞེས་གསལ་ཞིང། དེ་ཚེ་བློན་པོ་འགའ་དང་ཉང་བན་ཤའི་སྤྱན་བཅས་སོགས་པས་ལྷ་སར་ཤར་དུ་བཀར་རུ་དམེར་དུ། ལྷར་དགའ་བ་དང་དགའ་བའི་འོད། ནུབ་ཏུ་བྲན་ཁང་དང་བྲན་ཁང་ཐ་མ་ལ་སོགས་པའི་ལྷ་ཁང་བྱས་ཞེས་གསལ་བ་བཅས་གང་ལྟར་སྤྱི་ལོ༨༢༠ཡས་མས་ཙམ་ལ་གཙུག་ལག་ཁང་འདིའི་མཐའ་སྐོར་དུ་ལྷ་ཁང་ངམ་གྲྭ་ཁང་ཁགམགཅིག་གསར་སྐྲུན་བྱས་པར་མངོན་ཡང་དེར་སང་ཤར་ངོས་སུ་རྨེ་རུ་རྙིང་པ་ཟེར་བའི་མིང་ཙམ་བསྡད་པ་ལས་གཞན་རྣམས་སྔ་ས་ནས་ཐོར་བ་ཞིག་གམ་བཟོ་བཅོས་རྒྱ་སྐྱེད་ཁོངས་ཚུད་པས་དུས་ཕྱིས་བསྡད་མེད། དེ་རྗེས་བཙན་པོ་དར་མ་འུ་དུམ་བཙན་གྱི་སྐབས། “པཎ་ཊི་ཏ་ད་ན་ཤི་ལའི་ཉེ་གནས་ཁ་ཆེ་ཨུདྤལས་གསེར་དངུལ་གྱི་བྱམས་པ་མཆེད་བཞི་བཞེངས། དེའི་ཚེ་སད་སེར་དང་ཡམས་ནད་འབྱུང་བས་ཆོས་བྱེད་པ་བཀྲ་མི་ཤིས་སོ་ཞེས་དེ་ལ་བསྙད་བཏགས་ནས་སངས་རྒྱས་ཀྱི་བསྟན་པ་བསྣུབས། གཙང་ཁང་གི་སྒོ་རྩིག་ནས་བཙུན་པ་ཆང་འཇུང་བའི་རི་མོ་བྲིས་ཏེ་བཞག་ལྷ་ས་བསམ་ཡས་གཉིས་ཀར་དུ་དང་པོར་བཤས་ཁང་བྱས། ཕྱི་ཝ་ཚང་དང་སྤྱང་ཚང་བཅས”ཞེས་གསལ་བ་ལྟར་སྐབས་དེ་ནས་བཟུང་ཉམས་རྒུད་ཆེ་ཙམ་བྱུང་བར་གྲགས། དེའི་དུས་ཚོད་ནི་སྤྱི་ལོ༨༤༧ཙམ་ལ་ཡིན་པ་བཅས་ད་ཕན་ལོ་ཆིག་སྟོང་བརྒྱ་ལྷག་གི་གོང་བོད་དུ་བསྟན་པ་སྔ་དར་དུས་རབས་ནང་ལྷ་ཁང་འདིར་འགྱུར་ལྡོག་ཇི་ལྟར་བྱུང་བའི་ལོ་རྒྱུས་ཡོངས་གྲགས་ཆེ་བ་མདོར་བསྡུས་ཙམ་བཀོད་ཟིན་ཏོ། །གཉིས་པ། ལྷ་ས་གཙུག་ལག་ཁང་འདིར་རྒྱ་སྐྱེད་དང་གཞི་རྒྱ་ཅུང་ཆེ་བའི་ཉམས་གསོ་བྱ་རིམ་གྱི་སྐོར། བོད་དུ་བསྟན་པ་ཕྱི་དར་འགོ་ཚུགས་པའི་རྗེས་སུ་རིམ་བཞིན་སྤྱི་ལོའི་དུས་རབས་བཅུ་གཅིག་པའི་ནང་དུ། སྟོད་མངའ་རིས་ཟངས་དཀར་ནས་ཡིན་པའི་སྒྲ་སྒྱུར་ལོ་ཙཱ་བ་འཕགས་པ་ཤེས་རབ་ཀྱིས་མདིལ་ཆུང་སྐོར་དཔོན་བྱ་བ་དང་མཉམ་དུ་ལྷ་ཁང་འདིར་བཟོ་བཅོས་དང་ཉམས་གསོ་ཆེ་ཙམ་བྱས་འདུག དེ་ཡང་། ཟངས་དཀར་ལོ་ཙཱ་བས་ཤར་གྱི་གློ་འབུར་སྐྱེད་ཅིང། ནང་དུ་སྐུ་གཟུགས་མང་དུ་བཞེངས་ཞེས་གསལ་བ་ལྟར་སྐབས་དེར་གཙུག་ལག་ཁང་ལ་ཉམས་གསོ་བྱས་པའི་ལོ་རྒྱུས་ཀྱང་ཕལ་ཆེར་བོད་རབ་བྱུང་དང་པོའི་མེ་འབྲུག་(༡༠༧༦)ལོའི་ཡས་མས་ཙམ་ཡིན་པར་སྣང། དེ་རྗེས་གཙུག་ལག་ཁང་འདིར་རིམ་བཞིན་གཙུག་ལག་ཁང་འདིར་རིམ་བཞིན་སྨད་འདུལ་བའི་གྲྭ་ཚང་བཞི་ཆགས་ནས་སྐབས་ཤིག་གི་རིང་དགོན་པའི་རྣམ་པར་གྱུར་ཞིང་ཡང“ར་སར་ཀླུ་མེས་ཟ་རགས་འབིང་ཆོ་སྟེ་སྨད་འདུལ་གྱི་སྡེ་བཞི་ཆགས་ནས་བཤད་ཉན་དང། ཕྱིས་རྦ་འབྲིང་གི་སྡེ་འཁྲུག་བྱུང་བས་གཙུག་ལག་ཁང་གི་མཐའ་བསྐོར་རྣམས་དམག་གིས་ཞིག ཉམས་དམས་པའི་ཚེ་རྗེ་སྒོམ་པ་ཚུལ་ཁྲིམས་སྙིང་པོ(༡༡༡༦ནས་༡༡༦༩)བྱོན་ནས་སྡེ་འཁྲུག་བསྡུམས། སླར་ཁྱམས་ཁྲ་བར་སྐོར་སོགས་ཀྱི་ཐོག་རྩིག་པ་རི་མོ་སོགས་ཐམས་ཅད་གཞིག་ནས་བཅོས”ཞེས་དང། ཡང“དེ་ནས་འདྲེ་སྲིན་གདུག་པ་ཅན་འཁྲུག་ནས་ལྷ་ས་འཕྲུལ་སྣང་གཙུག་ལག་ཁང་མེས་བསྲེགས། རེ་ཧྲུལ་དུ་སོང་ནས་གསོ་མཁན་མེད། ལྷ་ས་སྡེ་བཞི་འཁྲུག་པ་ཤོར་ནས་དེའི་སྡུམ་ལ་བྱོན། རེ་ཧྲུལ་སྟོང་པ་དེར་བཞུགས། འཕྲུལ་སྣང་གི་ལྕགས་རི་དང། སྐོར་ཁང་དང། སྤེན་བད་དང་ཞལ་བ་ལ་སོགས་པའི་ཞབས་རྟོགས་མང་དུ་མཛད”ཅེས་སོགས་གསལ་ཡང་རབ་བྱུང་གསུམ་པའི་མེ་ཕག(༡༡༦༧)ལོར་ཉམས་གསོ་ཟིན་པ་དེར་བལྟས་ན་ལྷ་ཁང་ལྟེ་བར་གཏོང་བཤིག་འཁེལ་ཡོད་བཟོ་མི་འདུག དྭགས་པོ་སྒོམ་ཚུལ་གྱིས་ལྷ་ཁང་ཉམས་གསོ་གནང་ཟིན་རྗེས་ར་སའི་གཙུག་ལག་ཁང་གཉིས་སློབ་མ་དམ་པ་ཞང་རིན་པོ་ཆེ་ལ་གཏད་ཅེས་གསལ་བ་ལྟར་ལྷ་ཁང་འདི་དང་ར་མོ་ཆེ་གཉིས་ཀ་གུང་ཐང་བླ་མ་ཞང་བརྩོན་འགྲུས་གྲགས་པར་བདག་གཉེར་དགོས་པའི་མངགས་བཅོལ་གནང་བ་བཞིན་བླ་མ་ཞང་གིས་ལྷ་ལྡན་སྤྲུལ་པའི་གཙུག་ལག་ཁང་གི་ཞབས་འདེགས་སུ་བྱུང་གསུམ་པའི་ཤིང་ལུག་(༡༡༧༥)ལོར་ཚལ་དང། མེ་ལུག་(༡༡༨༧)ལོར་གུང་ཐང་གི་གཙུག་ལག་ཁང་བཏབ་ཅེས་འཁོད་པ་ལྟར་དགོན་པ་དེ་གཉིས་ནས་གྲྭ་པ་འདེམས་སྒྲུག་གིས་གཙུག་ལག་ཁང་དང་ར་མོ་ཆེར་དཀོན་གཉེར་མངགས་གཏོང་སོགས་བདག་གཉེར་ཚགས་སུ་ཚུད་པ་མཛད་ཅིང། དེ་རྗེས་བླ་མ་ཞང་གཤེགས་ནས་དེའི་སློབ་རྒྱུད་དང་ཚལ་པ་ཁྲི་དཔོན་མི་རབས་རིམ་ཅན་གྱིས་གཙུག་ལག་ཁང་འདིའི་བདག་གཉེར་རྒྱུན་རིང་བྱས། ཡོན་རྒྱལ་རབས་སྐབས། ཚལ་པ་ཁྲི་དཔོན་མི་རབས་རིམ་ཅན་གྱིས་ལྷ་ཁང་འདིར་ཉམས་གསོ་དང། བཟོ་བཅོས་ལྷ་སྐུ་གསར་བཞེངས་སོགས་རིམ་པར་བྱས་འདུག དེ་ཡང་བླ་མ་ཞང“དེའི་ཉེ་གནས་ཚལ་དཔོན་དར་མ་གཞོན་ནུ་ལ་སོགས་པ་རིམ་པར་བྱུང་བ་རྣམས་དང། ཕྱིས་བློན་པོ་མགར་གྱི་མི་རྒྱུད་ཚལ་དཔོན་སངས་རྒྱས་དངོས་གྲུབ་ཕྱིས་མི་རྒྱུད་ལ་འཇགས་པ་རྣམས་ཀྱིས་ཆོས་རྒྱལ་ཡབ་ཡུམ་གྱི་སྐུ་བཞེངས་པ་དང། སྒོ་ཁང་ཕྱི་མ། སྒོ་སྲུང་མ་མགོན། སེང་ལྡེང་སྒོ་གླེག་དང་བཅས་པ་ཕུལ”ཞེས་གསལ། མིང་རྒྱལ་རབས་ཁྲི་ལོ་ཧུང་ཝུ་ཡི་དུས་དཀྱིལ་ཙམ་ལ་རྗེ་ཚོང་ཁ་པ་བློ་བཟང་གྲགས་པས་སྡེ་སྲིད་ཕག་མོ་གྲུ་པར་ཞུ་བསྐུལ་མཛད་དེ་ལྷ་ས་གཙུག་ལག་ཁང་འདིར་ཉམས་གསོ་རྒྱ་སྐྱེད་གཞི་ཁྱོན་ཆེ་ཙམ་ཞིག་གནང་འདུག དེ་ཡང“སྡེ་སྲིད་རིན་པོ་ཆེས་ཀྱང་སྣེའུ་པ་ནམ་མཁའ་བཟང་པོ་དང་བྲག་དཀར་བ་སོགས་སྐྱིད་ཕན་གྱི་རྫོང་གཉེར་རྣམས་ལ་ཆོས་ཀྱི་རྒྱལ་པོ་ཙོང་ཁ་པའི་བཀའ་བཞིན་སྒྲུབ་ཏུ་བཅུག་སྟེ་ཉང་སེར་སྨན་རི་ནས་དོ་མོ་ཆེས་ཐོག་དྲངས་ཁྱམས་དང་བར་སྐོར་གྱི་རྡོ་བཅལ་བརྗེས། གནས་གཡེང་རྡོ་རྗེའི་ར་བ་བཅུ་གཉིས། ཐོག་མཐུད་ཀ་བ་བཅུ། ཁྱམས་ཀ་བ་བཅུ་རྣམས་སྣེའུ་རྫོང་པ་ལ་བཀའ་གནང་སྟེ་བསྒྲུབས”ཞེས་གསལ་བ་ལྟར་ལྷ་ཁང་ཉམས་གསོའི་ལས་གྲྭ་མཇུག་འགྲིལ་མཚམས་རྗེ་ཙོང་ཁ་པས་བོད་རབ་བྱུང་བདུན་པའི་ས་གླང་(༡༤༠༩)ལོར་ཤཱཀྱ་མུ་ནེར་གསེར་གྱི་དཔྲོག་ཞུ་ཕུལ་ནས་ལོངས་སྐུའི་ཆ་བྱད་དུ་བསྒྱུར་པ་དེ་ནས་བཟུང་ཇོ་བོ་རིན་པོ་ཆེ་ཞེས་པའི་ཐ་སྙད་ཆགས་ཤིང། བྱང་ཤར་གཡུང་དྲུང་ཁུག་ཏུ་རྡོ་སྐས་ཀྱི་འགོར་ཚོང་ཁ་པ་རང་གི་སྣང་བརྙན་རྗེ་ང་འདྲ་མ་ཟེར་བའང་གསར་དུ་བཞེངས། ས་གླང་བོད་ཟླ་དང་པོར་ཆོ་འཕྲུལ་དུས་ཆེན་དང་བསྟུན་ནས་གྲྭ་བཙུན་སྟོང་ཕྲག་འགའ་ཤས་ཞུགས་པའི་སེར་ཚོགས་ཆེན་པོ་ཞིག་སྐོང་འཚོགས་དང། ཚེས་བཅོ་ལྔའི་ནུབ་མོ་ལྷ་ཁང་གི་ནང་དང་བར་སྐོར་གྱི་ཁྲོམ་ལམ་བཅས་པར་གཏོར་མ་དང་མེ་འབོར་ཆེན་ཞིག་སྒྲིག་འབུལ་བཅས་གནང་བ་དེ་ནས་བཟུང་ལོ་ལྟར་བོད་ཟླ་དང་པོར་གྲྭ་པ་སྟོང་ཕྲག་དང་སྟོང་ཕྲག་འདུ་བའི་ལྷ་ས་སྨོན་ལམ་ཆེན་མོ་དང་བཅོ་ལྔ་མཆོད་པ་ཞེས་པ་སོགས་ཀྱི་སྲོལ་གཏོད་དེ་རིམ་བཞིན་འཕེལ་རྒྱས་སུ་གྱུར། ལྷ་ས་གཙུག་ལག་ཁང་འདིར་གཞི་རྒྱ་ཆེ་བའི་ཉམས་གསོ་རྒྱ་སྐྱེད་དང་རྒྱས་སྤྲོས་ཆེ་ཤོས་ནི། ཏཱ་ལའི་བླ་མ་སྐུ་ཕྲེང་ལྔ་པས་བོད་ཀྱི་སྲིད་དབང་བཟུང་བ་ནས་འགོ་ཚུགས་ཏེ་སྡེ་སྲིད་སངས་རྒྱས་རྒྱ་མཚོས་དབང་འཛིན་བྱེད་པའི་བར་ལོ་ངོ་བཅུ་ཕྲག་བཞི་ཙམ་གྱི་རིང་ལ་རིམ་བཞིན་བཟོ་སྐྲུན་བྱེད་བཅུག་པ་དེ་ཡིན། ཐོག་མར་རབ་བྱུང་བཅུ་གཅིག་པའི་ཆུ་རྟ་(༡༦༤༢)ལོར་ཏཱ་ལའི་བླ་མ་སྐུ་ཕྲེང་ལྔ་པས་སོག་པོ་གོ་ཤྲིའི་དྲག་དཔུང་སྟོབས་ཤུགས་ལ་བརྟེན་ནས་གཙང་པ་སྡེ་སྲིད་གཏོར་ཕམ་བཏང་མ་ཐག་ལྷ་ས་གཙུག་ལག་ཁང་གི་ཁྱམས་ར་ཆེན་མོ་དང། གཞུང་སྒོ་ཕྱི་མའི་སྒོ་མཆོར་བཅས་སྔར་དང་མི་འདྲ་བ་ཞིག་རྒྱས་སྐྲུན་བྱེད་པའི་ལས་གྲྭ་བཙུགས་ཤིང། ལོ་ངོ་གསུམ་ཡང་མ་འགོར་བར་རབ་བྱུང་བཅུ་གཅིག་པའི་ཤིང་བྱ(༡༦༤༥)ལོར་ལེགས་བསྒྲུབས་ཟིན། 《ལྷ་ལྡན་སྤྲུལ་པའི་གཙུག་ལག་ཁང་གི་དཀར་ཆག་ཤེལ་དཀར་མེ་ལོང》ཞེས་པའང་ལོ་དེ་རང་ལ་རྩོམ་སྒྲིག་འགྲེམས་སྤེལ་མཛད་འདུག ལྷ་ས་བླ་བྲང་ཞེས་གྲགས་པ་དེ་ནས་བཟུང་གཙུག་ལག་ཁང་འདི་ཉིད་ས་གནས་སྲིད་གཞུང་གིས་ཐད་ཀར་བདག་གཉེར་བྱེད་པའི་ཁོངས་གཏོགས་གལ་ཆེ་ཞིག་ཏུ་འགྱུར་བ་བྱས་པ་དང། དེ་རྗེས་ཏཱ་ལའི་བླ་མ་སྐུ་ཕྲེང་ལྔ་པའི་ཇུས་བཀོད་ལྟར་སྡེ་སྲིད་བསོད་ནམས་ཆོས་འཕེལ་གྱིས་ལས་གྲྭའི་བསྐུལ་བསྡོམས་མཛད་དེ་རྒྱ་ཁྱབ་ནས་ལག་ཤེས་བཟོ་རིགས་དང་འི་ལག་འབོར་ཆེན་ཞིག་སྐོང་འགུག་གིས་གཙུག་ལག་ཁང་ལྟེ་བའི་ཐོག་བརྩེགས་གསུམ་པར་གཞི་རྒྱ་ཆེ་བའི་བཟོ་བཅོས་བྱས་ཐོག ཡང་སྟེང་ཤར་ཕྱོགས་ཀྱི་གསེར་ཟངས་རྒྱ་ཕིབས་རྙིང་པ་དེ་གསར་དུ་བརྗེས་པ་དང། ནུབ་ཕྱོགས་སུ་སྔར་ཡོད་རྫ་གཡམ་གྱི་རྒྱ་ཕིབས་དང་ལྷ་ཁང། འཁོར་ཡུག་གི་མདའ་ཡབ་དེ་སྔ་རྫ་གཡམ་ལས་བཟོས་པ་ཡོངས་རྫོགས་གསེར་ཟངས་ཀྱིས་བརྗེས་པ་མ་ཟད། ད་དུང་ལྫ་ཕྱོགས་སུ་རྒྱ་ཕིབས་གསར་དུ་བཀལ་སྟེ་ཕྱོགས་བཞི་ཀར་གསེར་ཟངས་ཀྱི་རྒྱ་ཕིབས་ཆ་མཚུངས་སུ་ཡོད་པ་དང། མཚམས་བཞིར་ཟུར་ལྕོགས་བཞི་བསྐྲུན་ཐོག་སོ་སོར་གསེར་ཟངས་ཀྱི་གཉྫིར་རེ་གསར་འཛུགས། ཁོ་ར་འཁོར་ཡུག་གི་མདའ་ཡབ་པུ་ཤུ་དང་བཅས་པ་གསེར་ཟངས་ཀྱིས་ལེགས་སྒྲིག་དང་བཅས་གནང་བར་བརྟེན། ལྷ་ཁང་ལྟེ་བའི་དབྱིབས་ལ་འགྱུར་ལྡོག་མངོན་གསལ་ཅན་ཐོན་ཞིང། གང་སར་གསེར་འོད་འཕྲི་བའི་བརྗིད་ཆགས་མཛེས་ཉམས་ལྡན་པ་འདི་འདྲ་ཞིག་རབ་བྱུང་བཅུ་གཅིག་པའི་མེ་ཕག(༡༦༤༧)ལོ་ལ་ལེགས་བསྒྲུབས་ཟིན་འདུག དེ་རྗེས་བོད་ལྕགས་བྱི(༡༦༦༠)ལོར་ལྡེ་སྲིད་སངས་རྒྱས་རྒྱ་མཚོས་གཙུག་ལག་ཁང་ལྟེ་བའི་འོག་ཐོག་སྔར་ཡོད་ལྷ་ཁང་ཁག་བར་གྱི་ལྷ་ཁང་སྟོང་པ་རྣམས་བར་ལམ་ལྷ་སའི་གནས་ཁག་གི་སྒེར་འཛིན་བྱེད་པ་དེ་དག་བཏོན་པའི་ནང་སོ་སོར་དགའ་ལྡན་ལྷ་ཁང་དང། སྤྱན་རས་གཟིགས་ལྷ་ཁང། ཚེ་དཔག་མེད་ལྷ་ཁང། ཆོས་རྒྱལ་ལྷ་ཁང(རྒྱུན་གཏན་ཐུགས་སྨོན་ལྷ་ཁང)ཟེར་བ་སོགས་འཇིམ་སྐུ་བརྙན་སྣ་ཚོགས་བཞེངས་ཏེ་ཚང་མ་ལྷ་ཁང་དུ་གྱུར་པ་ཡུན། བོད་ཆུ་ཡོས(༡༦༦༣)ལོར་ལྡེ་སྲིད་སངས་རྒྱས་རྒྱ་མཚོའི་སྐབས་ལྷ་ཁང་ལྟེ་བའའི་སྐོར་ལམ་གསར་བཅོས་དང་ཉམས་གསོ་བྱས་ཤིང། བོད་ཤིང་འབྲུག(༡༦༦༤)ལོར་ཏཱ་ལའི་བླ་མ་སྐུ་ཕྲེང་ལྔ་པས་སྐོར་ལམ་ནང་སོགས་ཀྱི་ལྡེབས་རིས་བྱང་ངོས་སུ་ཕལ་པོ་ཆེའི་ཞིང་ཁམས་རྒྱ་མཚོ་དང། ཤར་ངོས་སུ་འབུམ་གྱི་གླེང་གཞི་སོགས། ལྷོ་ངོས་སུ་ཆོ་འཕྲུལ་གྱི་བཀོད་པ་ཞེས་འདི་དག་གསར་དུ་འབྲི་འགོད་བྱེད་བཅུག་ཅིང། དུས་མཚུངས་གཞུང་སྒོ་ཕྱི་ནང་གཉིས་ཀྱི་བར་དུ་འཇིམ་བརྙན་རྒྱལ་ཆེན་བཞི་གསར་དུ་བཞེངས། གཙུག་ལག་ཁང་བྱང་ཕྱོགས་ཀྱི་རྒྱ་ཕིབས་དེ་སྔོན་པཎ་ཆེན་རིན་པོ་ཆེ་སྐུ་ཕྲེང་བཞི་པ་བློ་བཟང་ཆོས་རྒྱན་གྱིས་ཉམས་གསོ་གནང་ཡོད་ཀྱང། གསེར་མདིག་ཉམས་པས་གཞན་ལག་དང་ཆ་མི་མཚུངས་པར་བརྟེན་ཏཱམལའི་བླ་མ་སྐུ་ཕྲེང་ལྔ་པས་བོད་ལྕགས་ཁྱི(༡༦༧༠)ལོར་རྒྱ་ཕིབས་གཞན་དང་གཞི་མཚུངས་པའི་བསྐྱར་གསོ་བྱེད་བཅུག་པ་གནང། དེ་སྔོན་ལྷ་ས་སྨོན་ལམ་ཆེན་མོ་འཚོགས་སྐབས་རྩེ་རྣམ་རྒྱལ་གྲྭ་ཚང་དྐིལ་འཁོར་མཐིལ་དུ་འཚོགས་པ་ལས་ཟུར་དུ་འདུ་ཁང་མེད་སྟབས། བོད་ཆུ་བྱི(༡༦༧༢)ལོར་སྡེ་སྲིད་བློ་བཟང་མཐུ་སྟོབས་ཀྱིས་བླ་བྲང་ཁོངས་སུ་འདུ་ཁང་གསར་བསྐྲུན་བྱེད་བཅུག སྐོར་ལམ་ཕྱོགས་ཀྱི་ཤར་ལྷོ་བྱང་བཅས་པའི་ཁང་པ་ཚང་མའང་ཏཱ་ལའི་བླ་མ་ལྔ་པ་གཤེགས་རྗེས་རིམ་པས་ལྷ་ཁང་དུ་གྱུར་པ་བཅས་མོདར་ན། གོང་གསལ་དུས་མཚམས་དེའི་ནང་ལྷ་ས་གཙུག་ལག་ཁང་གི་རྒྱ་ཁྱོན་དང་རྣམ་པ་གང་ཅིའི་ཐད་འགྱུར་ལྡོག་ཆེ་ཤོས་བྱུང་སྟེ་གཞི་རྩའི་ཆ་ནས་ད་ཡོད་ཀྱི་བཟོ་དབྱིབས་འདི་ཆགས་པ་ཡིན། དེ་རྗེས་རབ་བྱུང་བཅུ་གསུམ་པའི་ཆུ་བྱ(༡༧༥༣)ལོ་ལ་བོད་ས་གནས་ཀྱི་ཆོས་སྲིད་འགན་དབང་ཏཱླའི་བླ་མ་སྐུ་ཕྲེང་བདུན་པ་བསྐལ་བཟང་རྒྱ་མཚོར་ཕུལ་བ་དང། བཀའ་བློན་མི་གྲངས་བཞི་བསྐོ་གཞག་བྱས་ཏེ། བོད་ས་གནས་ཀྱི་སྲིད་དབང་ལས་ཁུངས་བཀའ་ཤག་ཟེར་བ་འཚོགས་ཡུལ་གཙུག་ལག་ཁང་གི་ལྷོ་ཕྱོགས་སུ་བཙུགས་པ་དང། དེ་ནས་རིམ་བཞིན་ཤར་ཕྱོགས་སུ་རྩིས་ཁང་ལས་ཁུངས་དང། ནུབ་ཕྱོགས་སུ་བླ་བྲང་ཕྱག་མཛོད། བྱང་ཕྱོགས་སུ་བཤེར་ཁང་ལས་ཁུངས་སོགས་ས་གནས་སྲིད་གཞུང་གི་ལས་ཁུངས་མང་པོ་ཞིག་རིམ་བཞིན་ལྷ་ཁང་འདིའི་ཕྱོགས་བཞི་མཚམས་བརྒྱད་ལ་བཙུགས་ཡོད། ལྷ་ཁང་ལྟེ་བའི་སྐོར་ལམ་གྱི་ཤར་ལྷོ་བྱང་གསུམ་ཁོར་ཡུག་གི་ལྡེབས་བྲིས་དང་གསུམ་ཐོག་གི་བར་ཁྱམས་ལྡེབས་བྲིས་རྣམས་ནི་ཐོག་མ་བོད་རབ་བྱུང་བཅུ་གསུམ་པའི་ཆུ་ཡོས(༡༧༨༣)ལོ་ལ་ཏཱལའི་བླ་མ་སྐུ་ཕྲེང་བརྒྱད་པ་འཇམ་དཔལ་རྒྱ་མཚོའི་སྐབས་གསར་དུ་བཀོད་འདུག་པ་རྣམས་ད་ལྟའང་དེ་བཞིན་དུ་ཡོད། དེ་མིན་མི་དབང་ཕོ་ལྷ་བ་བསོད་ནམས་སྟོབས་རྒྱས་དང་ཏཱ་ལའི་བླ་མ་སྐུ་ཕྲེང་བརྒྱད་པ། ཏཱ་ལའི་བླ་མ་སྐུ་ཕྲེང་བཅུ་གཅིག་པ། ཏཱ་ལའི་བླ་མ་སྐུ་ཕྲེང་བཅུ་གསུམ་པ་བཅས་སོ་སོའི་སྐབས་སྔར་ཡོད་ལྡེབས་རིས་ལ་ཚོན་གསོལ་དང། ཉམས་གསོ་ཁ་ཤས་གནང་བ་བཅས་ཞིབ་ཕྲ་གཞུང་སྒོའི་སྒོ་མཆོར་གཡས་གཡོན་གྱི་དཀར་ཆག་ནང་འཁོད་པ་ལྟར་ལྷ་ཁང་གི་བཟོ་དབྱིབས་ཐད་རྩ་བའི་ཆ་ནས་འགྱུར་ལྡོག་ཆེ་རིགས་བྱུང་མེད། དཀྱིལ་འཁོར་སྡིངས་ཀྱི་ཆའི་ཐོག་ཡོད་པའི་བྱམས་པ་ཆོས་འཁོར་མ་ཞལ་བྱང་གཟིགས་འདི་ནི་མི་དབང་ཕོ་ལྷ་བསོད་ནམས་སྟོབས་རྒྱས་ཀྱིས་རབ་བྱུང་བཅུ་གཉིས་པའི་མེ་འབྲུག(༡༧༣༦)ལོ་ལ་བཟོ་སྐྲུན་བྱེད་བཅུག་པ་དང། དེའི་མདུན་ངོས་སུ་ཡོད་པའི་སྤྱན་རས་གཟིགས་ཕྱག་སྟོང་སྤྱན་སྟོང་འདི་ནི་རྡོ་རིང་ནོ་ཡོན་པཎ་ཌི་ཏ་དངོས་གྲུབ་རབ་བརྟན་གྱིས་རབ་བྱུང་བཅུ་གསུམ་པའི་ཤིང་རྟ(༡༧༧༤)ལོའི་ནང་བཞེངས་བཅུག་པ། དེ་བཞིན་སྡིངས་ཆའི་གཤམ་དུ་ཡོད་པའི་གསེར་ཟངས་ཀྱི་བྱམས་པ་སྟེགས་བཞུགས་ཆུང་བ་འདིན་ནི་རྡོ་རིང་བསྟན་འཛིན་དཔལ་འབྱོར་གྱིས་རབ་བྱུང་བཅུ་གསུམ་པའི་ཤིང་སྦྲུལ(༡༧༨༥)ལོ་ལ་བཞེངས་བཅུག་འདུག དེའི་ཤར་དུ་ཟངས་ཀྱི་བྱམས་པ་སྟེགས་བཞུགས་ཆེ་བ་འདི་ནི་ཏཱལའི་བླ་མ་སྐུ་ཕྲེང་བརྒྱད་པའི་སྐབས་ཀྱི་གསོལ་དཔོན་དགེ་ལེགས་རྒྱལ་མཚན་ཞེས་པས་རབ་བྱུང་བཅུ་གསུམ་པའི་ས་ལུག(༡༧༩༩)ལོ་ལ་བཞེངས་བཅུག་པ་ཡིན། ཏཱ་ལའི་བླ་མ་བཞུགས་ཡུལ་བླ་བྲང་སྟེང་ཁང་སྐོར་ལ་བཟོ་བཅོས་དང་ཉམས་གསོ་ཐེངས་ཁ་ཤས་བྱས་ཡོད་ཅིང། གཞི་རྒྱ་ཆེ་ཤོས་ནི་རབ་བྱུང་བཅུ་དྲུག་པའི་ལྕགས་སྟག(༡༩༥༠)ལོར་བྱང་ངོས་ཀྱི་ཁང་སྐོར་ཕལ་ཆེར་རྨང་ནས་བཤོག་སྟེ་བསྐྱར་བཟོ་བྱེད་བཅུག་པ་དེ་ཡིན། ཚོགས་གཟིགས་གཟིམ་ཆུང་ཟེར་བ་འདི་ཡང་དེ་དུས་གསར་སྐྲུན་བྱས་པ་ཡིན། ལྷ་ས་གཙུག་ལག་ཁང་གསར་དུ་བསྐྲུན་པ་ནས་ད་བར་དུས་ཡུན་ཧ་ཅང་རིང་པོ་སོང་བར་བརྟེན་ལྷ་ཁང་ལྟེ་བའི་ལྷོ་རྒྱུད་དང་ནུབ་རྒྱུད་ཀྱི་རྩིག་པར་གས་སྐྱོན་ཤོར་ཡོད་པ་མ་ཟད། ཤིང་ཆ་འགའ་ཞིག་ཀྱང་འབུས་བཟོས་རྐྱེན་སྟེང་ཤོད་གང་སར་དེ་སྔ་ནས་ཉེན་ཀ་མང་པོ་བརྒྱབ་ཡོད་ཅིང། ལི་བརྒྱ་ཕྲག་ཁ་ཤས་ཀྱི་གོང་རྒྱས་སྐྲུན་བྱས་པའི་དཀྱིལ་འཁོར་སྡིངས་ཀྱི་ཀ་རིང་རྣམས་དང་གཞུང་སྒོའི་སྒོ་མཆོར་ཀ་གདུང་གིས་གཙོས་པའི་ཤིང་ཆ་ཁག་གཅིག་ཀྱང་རུལ་སྐྱོན་ཚབས་ཆེ་བ་བཅས་ཁང་ཁུངས་ཁག་གཅིག་གཅོང་ཟོམ་གང་འཚམས་ཆགས་པ་དང། ལྷག་པར་དུ་མི་བཞི་ཤོ་ཁག་གི་གཡོན་ཐལ་ལམ་ཕྱོགས་སྨྱོ་ཧམ་ཆེ་བའི་སྐབས་སུ་གཙུག་ལག་ཁང་གི་ལྷ་ཁང་ཕལ་ཆེར་ལ་གཏོར་བཤིག་ཚབས་ཆེན་ཕོག་ཡོད་ཀྱང་རིག་གསར་རྗེས་ཏང་ཀྲུང་དབྱང་གི་བྱམས་བརྩེའི་ཐུགས་འཁུར་འོག་རྒྱལ་ཁབ་ནས་འགྲོ་གྲོན་སྒོར་ཁྲི་བརྒྱ་ཕྲག་གཏོང་གནང་དང། རྒྱ་ཆེའི་བཟོ་པ་ལག་ཤེས་པ་ཚོས་དཀའ་སྤྱད་འབད་འཐབ་བྱས་པ་རྒྱུད་ད་ལྟ་ལྷ་ཁང་འདིར་ཉམས་གསོ་དང་སྲུང་སྐྱོབ་འདི་ལྟ་བུ་ཐོབ་ནས་ང་ཚོས་བོད་རྒྱུས་ཞིབ་འཇུག་བྱེད་སྐབས་ཀྱི་དཔང་རྟགས་གལ་ཆེ་ཞིག་ཏུ་གྱུར་ཐོག་རྒྱལ་ཁབ་ཕྱི་ནང་གི་བལྟ་སྐོར་བ་མང་པོ་བལྟ་སྐོར་བྱེད་སའི་རྟེན་གནས་མཆོག་ཏུ་གྱུར་པ་ཞིག་ཀྱང་ཆགས་པ་རེད།
༼དུང་དཀར་ཚིག་མཛོད་ཆེན་མོ་༽ལས་བཏུས།


text:
གཙང་པ་རྒྱལ་པོ་ཀརྨ་བསྟན་སྐྱོང་དབང་པོས་བོད་ས་གནས་ཀྱི་སྲིད༌དབང་བཟུང་རྗེས་བདེ་ཆེན་གསང་སྔགས་མཁར་གྱི་རྫོང༌དཔོན་དུ་བསྐོས་པ་སྤེལ་སེར་བ་ཞེས་པ་དེར་འབྲི་རུ་བཅུག་པ་བཞིན་གཙང་པའི་ཁྲིམས་ཡིག་རྙིང་པ་ཤེལ་ཐམ་ཆེན་མོ༌ཞེས་པ་དེ་ཡིན།
གཙང་པ་རྒྱལ་པོ་ཀརྨ་བསྟན་སྐྱོང་དབང་པོས་བོད་ས་གནས་ཀྱི་སྲིད༌དབང་བཟུང་རྗེས་བདེ་ཆེན་གསང་སྔགས་མཁར་གྱི་རྫོང༌དཔོན་དུ་བསྐོས་པ་སྤེལ་སེར་བ་ཞེས་པ་དེར་འབྲི་རུ་བཅུག་པ་བཞིན་གཙང་པའི་ཁྲིམས་ཡིག་རྙིང་པ་ཤེལ་ཐམ་ཆེན་མོ༌ཞེས་པ་དང༌། ཞལ་ལྕེའི་རྣམ་གཞག་ཕུན་ཚོགས་དགེ་ལེགས་མའི་ཟིན་བྲིས། ཚལ་པ་ཁྲི་དཔོན་སྐབས་ཀྱི་ཁྲིམས༌ཡིག་རྙིང་པ་ཞིག་བཅས་ཁག་མང་པོར་ཞིབ་བསྡུར་བྱས་ཏེ་བསྒྲིགས་པ་ཞིག་ཡིན་ཞེས་ཁྲིམས་ཡིག་དེའི་འགོ་བརྗོད་དུ་གསལ་ཞིང༌། ཁྲིམས་ཡིག་འདིའི་ནང་དོན་གཙོ་བོ་ནི་འགོ་བརྗོད་གླེང་གཞིར་གཙང་པ་རྒྱལ་པོ་མི་རབས་དང་པོ་ཞིང་ཤག་པ་ཚེ་བརྟན་རྡོ་རྗེའི་མི་བརྒྱུད་དང༌། སྡེ་པ་ཕུན་ཚོགས་རྣམ་རྒྱལ། ཀརྨ་བསྟན་སྐྱོང་དབང་པོ་བཅས་ཀྱི་ལོ་རྒྱུས་མདོར་བསྡུས་འཁོད་ཡོད་ཅིང༌། དེ་རྗེས་ཁྲིམས་ ལུགས་སྤྱིའི་རྨང་གཞིའི་ཤེས་བྱ་ངོ་སྤྲོད་བྱས་ཡོད་པ་དང༌། ཁྲིམས་ཡིག་དངོས་གཞི་དོན་ཚན་བཅུ་དྲུག་ཡོད་པའི་ནང༌། དང་པོ་དཔའ་བོ་སྟག་གི་ཞལ་ལྕེ། གཉིས་པ་སྡར་མ་ཝའི་ཞལ་ལྕེ། གསུམ་པ་སྣེ་མོ་ལས་འཛིན་གྱི་ཞལ་ལྕེ། བཞི་པ་ཞུ་བཞེས་བདེན་རྫུན་གྱི་ཞལ་ལྕེ། ལྔ་པ་བཟུང་བཀྱིགས་ཁྲིམས་རའི་ཞལ་ལྕེ། དྲུག་པ་ནག་ཆེན་ཁྲག་སྦྱོར་གྱི་ཞལ་ལྕེ། བདུན་པ་དྲན་འཛིན་ཆད་ལས་ཀྱི་ཞལ་ལྕེ། བརྒྱད་པ་ཧོར་འདྲ་ཟ་རྐང་གི་ཞལ་ལྕེ། དགུ་པ་བསད་པ་སྟོང་གི་ཞལ་ལྕེ། བཅུ་པ་རྨས་པ་ཁྲག་གི་ཞལ་ལྕེ། བཅུ་གཅིག་པ་བསྙོན་ཧམ་མནའ་དག་གི་ཞལ་ལྕེ། བཅུ་གཉིས་པ་བརྐུས་པ་འཇལ་གྱི་ཞལ་ལྕེ། བཅུ་གསུམ་པ་ཉེ་འབྲེལ་འབྲལ་བསྡུམས་ཀྱི་ཞལ་ལྕེ། བཅུ་བཞི་པ་བྱི་བྱས་བྱི་རིན་གྱི་ཞལ་ལྕེ། བཅོ་ལྔ་པ་ནམ་ཕར་ཚུར་གྱི་ཞལ་ལྕེ། བཅུ་དྲུག་པ་ཀླ་ཀློ་མཐའ་འཁོབ་ཀྱི་ཞལ་ལྕེ་བཅས་ཁག་སོ་སོའི་འགྲེལ་བཤད་ཞིབ་ཕྲ་བྱས་ཡོད། ཁྲིམས་ཡིག་འདི་བཞིན་བོད་ལྗོངས་སྤྱི་ཚོགས་ཚན་རིག་ཁང་ནས་དཔེ་སྐྲུན་བྱས་པའི《གངས་ཅན་རིག་མཛོད》དེབ་བདུན་པ《བོད་ཀྱི་སྔ་རབས་ཁྲིམས་སྲོལ་ཡིག་ཆ་བདམས་སྒྲིགས》ཤོག་གྲངས82ནས145བར་གསལ། ཡང་ད་ཕན་དཔར་བསྐྲུན་བྱེད་མ་མྱོང་བའི་ཁྲིམས་ཡིག་ལག་བྲིས་མ་ཁ་བྱང་དུ《ཀརྨ་བསྟན་སྐྱོང་དབང་པོའི་ཁྲིམས་ཡིག》ཅེས་ཡོད་ཅིང༌། འགོ་བརྗོད་དུ་ཚིགས་བཅད་ཤོ་ལོ་ཀ་གཅིག་ཡོད་པར་འདི་ལྟར། བསོད་ནམས་ཆེན་པོའི་དཔལ་གྱིས་གྲུབ་པ་ཡིས། །གསེར་གྱི་འཁོར་ལོས་བསྒྱུར་བའི་མཐུ་ཆེན་པོས། །རྩོད་པའི་དུས་ཀྱང་རྫོགས་ལྡན་དུ་བྱེད་པ། །དཔལ་ལྡན་ཀརྨ་བསྟན་སྐྱོང་དབང་པོའི་གཏམ། །ཞེས་དང༌། མཇུག་དུ་ཞེས་སྐྱེས་བདག་ཅེས་པ་ལྕགས་མོ་ལུག་གི་ལོ་སྨིན་དྲུག་གིས་ཉ་བའི་དཀར་པོའི་ཕྱོགས་ཀྱི་དང་པོའི་ཚེས་ལ་བྲིས་པ་སྐྱེ་འགྲོ་ཐམས་ཅད་ལ་དགེ་བར་གྱུར༌ཅིག་ཅེས་འཁོད་པ་ཞིག་ཁོ་བོས་མཐོང་བ་དེ་ནི། སྲིད་དབང་བཟུང་ནས་ལོ་ངོ་བཅུ་གཅིག་པའི་ལྕགས་ལུག་(1631)ལོར་བྲིས་འདུག་པས་དེ་ལ་བརྟགས་ན་དེང༌སྐབས་དཔར་སྐྲུན་བྱས་པ་དེ་ཁྲིམས་ཡིག་རྒྱས་པ་དང༌། བྲིས་མ་དེ་ཁྲིམས་ཡིག་བསྡུས་པ་ཡིན་འདྲ་ཞིང༌། རྒྱས་བསྡུས་གཉིས་པོ་སྔོན་རྗེས་གང་ཡིན་རྗེས་སུ་ཞིབ་འཇུག་བྱ༌དགོས་པ་མ་ཟད། ཉེ་རབས་ཕྱི་རྒྱལ་དུ་ཡོད་པའི་ལོ་རྒྱུས་སྨྲ་བ་ཁ་ཅིག་གིས་ཀརྨ་བསྟན་སྐྱོང་དབང་པོའི་ཕ་ཀརྨ་ཕུན་ཚོགས་རྣམ་རྒྱལ་རབ་བྱུང་བཅུ་གཅིག་པའི་ཆུ་སྤྲེལ། (1632)ལོར་འདས་པ་དང༌། དེའི་ཕྱི་ལོ་ཀརྨ་བསྟན་སྐྱོང་དབང་པོས་སྲིད་དབང་བཟུང་བར་བཤད་པ་དེ་ཁུངས་མེད་འོལ་ཚོད་ཀྱིས་བྲིས་པ་ཡིན་པར་གོང་གསལ་ཁྲིམས་ཡིག་རྒྱས་བསྡུས་གཉིས་ནས་ར་སྤྲོད་བྱེད་ཐུབ།
版权所有:西藏民族大学图书馆 更新
地址:陕西省咸阳市文汇东路六号 邮编:712082 电话:029-33755418 邮箱:lib@xzmu.edu.cn
您是第 2373637 位访客


text:
༄༅།།ཕྱི་རྒྱལ་དུ་འབོར་ཆེན་གྱར་སོང་བའི་ཏུན་ཧོང་གི་བོད་ཀྱི་གནའ་བོའི་ཡིག་ཆ་དུས་ཡུན་ལོ་ངོ་
13རིང་དུ་ཕྱོགས་བསྒྲིགས་དཔེ་སྐྲུན་བྱས་པ།
གསར་འགྱུར་སྤེལ་དུས། (2018ལོའི་ཟླ་ 05ཚེས་02ཉིན། 14:30) (རྩོམ་སྒྲིག་འགན་འཁུར་པ། མཁའ་འགྲོ།)
མི་དམངས་དྲ་བའི་འཕྲིན། ཟླ་4ཚེས་24ཉིན། ཀྲུང་གོའི་ནུབ་བྱང་མི་རིགས་སློབ་ཆེན་ཕྱི་རྒྱལ་གྱི་མི་རིགས་ཚད་ལྡན་ཡིག་ཆ་ཞིབ་འཇུག་ཁང་གིས་བཤད་དོན། ཞིབ་འཇུག་ཁང་འདི་ཡིས་2006ལོ་ནས་འགོ་བརྩམས་ཏེ་ཕྱི་རྒྱལ་དུ་གྱར་སོང་བའི་ཏུན་ཧོང་གི་བོད་ཀྱི་གནའ་བོའི་ཡིག་ཆ་འབོར་ཆེན། མིག་སྔར་བོད་དབྱིན་གྱི་པར་མ་དཔེ་དེབ་9དང་། བོད་ཧྥ་ཡི་པར་མ་དེབ་22(དེབ་རེ་ལ་ཤོག་གྲངས་336ཡས་མས་ཡོད་པ)ཕྱོགས་བསྒྲིགས་བྱས་ཡོད་པ་མ་ཟད། ད་དུང་བོད་ཀྱི་གནའ་བོའི་ཡིག་ཆ་གྲངས་གཞི་ཅན་འཛུགས་སྐྲུན་བྱེད་བཞིན་ཡོད་པ་དང་། རིག་ནུས་འཚོལ་བཤེར་ནུས་པ་ལྡན་པའི་གྲངས་གཞི་མཛོད་ཁང་ལེགས་འགྲུབ་ཡོང་བའི་རེ་བ་ཡོད་པ་རེད།
ཕྱི་རྒྱལ་གྱི་མི་རིགས་ཡིག་ཆ་ཞིབ་འཇུག་ཁང་གི་འགོ་འཛིན་གཞོན་པ་ཚེ་རིང་གིས། ཏུན་ཧོང་མའོ་ཀོ་བྲག་ཕུག་ནས་ཕྱིར་རྔོག་པའི་ཡིག་ཆ་འབོར་ཆེན་ནང་དུ། བོད་ཡིག་གནའ་བོའི་ཚད་ལྡན་ཡིག་ཆ་གྲངས་འབོར་ནི་རྒྱ་ཡིག་ཕུད་རྗེས་མང་ཤོས་དེ་ཡིན་པ་རེད།
ཚེ་རིང་གིས། རྒྱལ་ནང་དང་བསྡུར་ན། དབྱིན་ཇི་དང་ཧྥ་རན་སེ། ཨ་རི། ཉི་ཧོང་། ཨུ་རུ་སུ་སོགས་རྒྱལ་ཁབ་ཏུ་ཏུན་ཧོང་གི་གནའ་བོའི་ཡིག་ཆའི་ནང་དོན་ཕུན་སུམ་ཚོགས་པ་ཡོད་པ་སྟེ། ནང་བསྟན་གྱི་ཡིག་ཆ་ཕུད་ད་དུང་ཁྲིམས་ལུགས། སྤྱི་ཚོགས་ཀྱི་གན་རྒྱའི་རིགས། ལོ་རྒྱུས། གསོ་བ་རིག་པ། མི་ཆོས། དམངས་ཁྲོད་གཏམ་རྒྱུད། བརྡ་སྤྲོད་སོགས་ཀྱི་ཡིག་ཆའང་ཡོད་པ་རེད། གཞན་ཡང་ལེགས་སྦྱར་གྱི་སྒྱུར་ཡིག་དང་། རྒྱ་ཡིག་གི་རྩོམ་རིག་ལོ་རྒྱུས་ཀྱི་གྲགས་ཅན་བརྩམས་ཆོས་ཀྱང་ཡོད་པ་རེད་ཅེས་བཤད།
ཚེ་རིང་གི་ངོ་སྤྲོད་བྱས་པར་གཞིགས་ན། ཞིབ་འཇུག་ཁང་འདི་ཡིས་ཏུན་ཧོང་གི་གནའ་བོའི་ཡིག་ཆ་བོད་དབྱིན་གྱི་པར་མའི་དཔེ་དེབ་9དང་། བོད་ཧྥ་ཡི་པར་མའི་དཔེ་དེབ་22ཕྱོགས་བསྒྲིགས་བྱས་ཡོད་པ་སྟེ། དུས་ཡུན་ལོ་ངོ་13རིང་ལ། བྱ་གཞག་འདི་ད་དུང་མཇུག་སྒྲིལ་མེད་པ་དང་། ཆེས་མཐའ་མའི་འཆར་གཞིར་བོད་དབྱིན་གྱི་པར་མའི་དཔེ་དེབ་15དང་། བོད་ཧྥ་ཡི་པར་མའི་དཔེ་དེབ་30ལྷག་ཕྱོགས་བསྒྲིགས་བྱ་རྒྱུ་ཡིན་ཞིང་། དེའི་རྗེས་སུ་ད་དུང་རྒྱལ་ཁབ་གཞན་གྱིས་ཉར་ཚགས་བྱས་པའི་བོད་ཀྱི་གནའ་བོའི་ཡིག་ཆ་པར་སྐྲུན་བྱ་རྒྱུ་ཡིན་པ་རེད།


text:
༅༅།། ད་ལྟ་ནས་བརྩིས་པའི་ཟླ་བ་གཅིག་ལྷག་གི་གོང་སྟེ། ཕྱི་ཟླ་ ༩ ཚེས་ ༡༠ ཉིན་པེ་ཅིང་དུ་བོད་ཀྱི་སྒྱུ་རྩལ་བ་ཁག་ཅིག་གིས་"ཉི་བཀྲག་"ཅེས་པའི་སྒྱུ་རྩལ་འགྲེམས་སྟོན་ཞིག་འགོ་འཛུགས་བྱས་ཡོད་ཅིང་། འགྲེམས་སྟོན་དེའི་ཁོངས་བོད་ཀྱི་ནང་ཆོས་དང་སྤྱི་ཚོགས། ཁོར་ཡུག སེམས་ཁམས་སོགས་མཚོན་པའི་བརྩམས་ཆོས་ཕུལ་དུ་བྱུང་བ་མང་པོ་བཤམས་ཡོད་པའི་ཁོངས། ངས་དོ་སྣང་ཆེ་ཤོས་བྱུང་བའི་བརྩམས་ཆོས་ཤིག་ནི། སྲ་མཁྲེགས་དང་རྙིང་ཉམས་དོད་པའི་བོད་ཡིག་གི་གསལ་བྱེད་རེ་རེ་བཞིན་སྒྲོམ་རེའི་ནང་བཅུག་པའི་མདུན་དུ། མཆོད་མེ་ཀོང་བུ་རེ་ཕུལ་ཡོད་པའི་འབུར་གཟུགས་སྒྱུ་རྩལ་ཞིག་ཡིན། སྒྱུ་རྩལ་བརྩམས་ཆོས་དེས། བོད་ཀྱི་སྐད་ཡིག་གི་ལས་དབང་ངོ་མ་སྟེ། ལོ་རྒྱུས་རིང་ཞིང་དོན་སྟོན་པའི་ནུས་སྟོབས་ཆེ་བའི་རྩ་ཆེའི་སྐད་ཡིག་དེ། ད་ཆ་རྒྱ་ནག་གཞུང་གིས་རྒྱ་ལུགས་ཀྱི་རོ་སྒམ་ནང་བཙན་ཤེད་ཀྱིས་བཅུག་ཡོད་པ་དང་། བོད་མི་དང་བོད་ཀྱི་རིག་གཞུང་ལ་དགའ་ཞེན་ལྡན་པ་ཚོས་དེ་ལ་གཅེས་སེམས་ཆེན་པོས་བོད་ལུགས་ཀྱི་མཆོད་མེ་ཕུལ་ཏེ། སྐད་ཡིག་དེར་བཅངས་པའི་བརྩེ་དུང་ཟབ་མོ་དེ་ཧ་ཅང་གནད་ལ་འཁེལ་བའི་མཚོན་ཐབས་སྤྱད་དེ་མཚོན་པར་བྱས་འདུག ང་ལ་མཚོན་ན། བོད་རིགས་སྒྱུ་རྩལ་བ་ཚོས། རྒྱ་ནག་གི་རྒྱལ་ས་པེ་ཅིང་དུ། བོད་མི་རིགས་ཀྱི་སྲོག་རྩ་བོད་ཀྱི་སྐད་ཡིག་སྐོར་ལ། དེ་འདྲའི་གནད་ལ་འཁེལ་བའི་བརྩམས་ཆོས་ཤིག་འགྲེམས་སྟོན་ཐུབ་པ་ནི། སྤྱིར་བཏང་མ་ཡིན་པའི་གནས་ཚུལ་ཞིག་རེད། འོན་ཀྱང་བརྩམས་ཆོས་དེའི་བསྟན་དོན་ལ་རྒྱ་ནག་གཞུང་གིས་གོ་བ་ཡག་པོ་ཞིག་མ་ལོན་པའམ། ཡང་ན་སྣང་མེད་དུ་བཏང་བ་གང་ཡིན་མི་ཤེས་རུང་། རྒྱ་ནག་གི་གཞུང་གཉེར་དྲྭ་ལམ་དུ་བརྩམས་ཆོས་དེ་བཀོད་འདུག (དྲྭ་ཐག་འདི་ལ་གཟིགས། http://tb.tibet.cn/news/xz_news/ttxw/201009/t20100912_627365.htm)
པེ་ཅིང་གི་འགྲེམས་སྟོན་འགོ་འཛུགས་བྱས་ནས་ཟླ་བ་གཅིག་ལྷག་སོང་བའི་རྗེས་ཏེ་ཕྱི་ཟླ་ ༡༠ ཚེས་ ༡༩ ཉིན་ནས་བོད་ལྗོངས་མདོ་སྨད་རེབ་གོང་ས་ཁུལ་དུ་བོད་ཀྱི་ལོ་ཆུང་བྱིས་པ་ཁག་ཅིག་གིས་ལག་ཏུ་“མི་རིགས་འདྲ་མཉམ་དང་སྐད་ཡིག་རང་དབང་”གི་ཤོག་བྱང་འཁྱེར་ཏེ། ཁྲོམ་སྐོར་སྐད་འབོད་བྱས་ཤིང་། ད་ཆ་སྐད་འབོད་ཁྲོམ་སྐོར་གྱི་ལས་འགུལ་དེར། བོད་ཀྱི་ས་ཁུལ་གཞན་ནས་དོ་སྣང་དང་རྒྱབ་སྐྱོར་བྱས་ཏེ་ལས་འགུལ་མུ་མཐུད་དེ་རྒྱ་ཇེ་ཆེར་འགྲོ་བཞིན་པའི་གནས་ཚུལ་ཐོན་ཡོད། འདི་ནི་བོད་ཀྱི་ལོ་རྒྱུས་ཐོག་བོད་ཀྱི་སྐད་ཡིག་དང་འབྲེལ་བའི་སྐད་འབོད་ཁྲོམ་སྐོར་གྱི་ཞི་བའི་ལས་འགུལ་གཞི་རྒྱ་དང་གྲགས་ཆེ་ཤོས་དེ་ཆགས་ཡོད་ཀྱང་། ཐོག་མ་དེ་མ་རེད། བོད་ཀྱི་ལོ་རྒྱུས་ཐོག་བོད་ཀྱི་སྐད་ཡིག་སྦྱོང་སྤྱོད་སྤེལ་གསུམ་དང་འབྲེལ་བའི་ཁྲོམ་སྐོར་དང་པོ་དེ་ཕྱི་ལོ་ ༡༩༨༨ ལོར་བོད་ཀྱི་རྒྱལ་ས་ལྷ་ས་དང་མཚོ་སྔོན་གཉིས་སུ་དུས་ཐུང་ཞིག་གི་རིང་བྱུང་ཞིང་། དེ་དང་དུས་མཉམ་དུ་ཀན་སུའུ་དང་ཟི་ཁྲོན་སོགས་བོད་རིགས་གནས་སྡོད་ས་ཁུལ་དུའང་བོད་ཡིག་བེད་སྤྱོད་བྱ་དགོས་པའི་ཡིག་ཆ་བཀྲམས་པ་སོགས་ཀྱི་གནས་ཚུལ་བྱུང་ཡོད།
ལྷ་སའི་སྐད་འབོད་དེ་ནི། བོད་ལྗོངས་སློབ་གྲྭ་ཆེན་མོའི་བོད་རིགས་སློབ་ཕྲུག་ཚོས་འགོ་འཛུགས་བྱས་ཤིང་། སྐབས་དེར་ང་རང་ལྷ་སར་ཡོད་སྟབས། ཁོང་ཚོའི་ལས་འགུལ་དེ་དངོས་སུ་མིག་མཐོང་ལག་ཟིན་བྱུང་། སྐབས་དེར་ང་རང་ལྷ་སའི་ཀླུ་སྒུག་གྲོང་ལྷན་ཁོངས་སུ་ཡོད་ཅིང་། བོད་ལྗོངས་སློབ་ཆེན་གྱི་སློབ་མ་དེ་ཚོས་གཅིག་ལ་གཅིག་སྦྲེལ་གྱི་རུ་སྟར་རིང་པོ་བསྒྲིགས་ཏེ་རྒྱལ་ཁ་ལམ་ཟེར་བའི་གཞུང་ལམ་དེ་བརྒྱུད་དེ་འགྲོ་སྐབས། ངས་ཀྱང་རུ་སྟར་གྱི་ཁོངས་སུ་འཛུལ་ཐབས་བྱས་པ་ཡིན། འོན་ཀྱང་སྐབས་དེར་བོད་ལྗོངས་སློབ་ཆེན་གྱི་སློབ་མ་མ་གཏོགས། གཞན་ཕྱི་མི་སུ་ཡང་རུ་སྟར་གྱི་ཁོངས་སུ་འཛུལ་དུ་འཇུག་གི་མི་འདུག ཁོང་ཚོས་དལ་ལྷོད་ངང་ཁྲོམ་སྐོར་བྱེད་ཞོར་མང་ཚོགས་ལ་ཤོག་བུ་ཞིག་འགྲེམས་བཞིན་འདུག་པ་དེའི་སྟེང་དུ་བོད་ཡིག་དང་འོག་ཏུ་རྒྱ་ཡིག་གིས་བོད་ནང་བོད་ཀྱི་སྐད་ཡིག་སྦྱོང་སྤྱོད་སྤེལ་གསུམ་བྱེད་དགོས་པའི་དགོས་འདུན་བྲིས་འདུག
བརྡ་འཕྲིན་ལག་རྩལ་དར་ཁྱབ་དེ་ཙམ་མེད་པའི་དབང་གིས་ ༡༩༨༨ ལོར་བོད་ནང་བོད་ཀྱི་སྐད་ཡིག་སྦྱོང་སྤྱོད་སྤེལ་གསུམ་གྱི་ཐད་དུ་གཞི་རྒྱ་ཆེ་ཙམ་གྱི་སྐད་འབོད་བྱུང་བ་དེའི་སྐོར་གནས་ཚུལ་ཁྱབ་སྤེལ་དེ་ཙམ་བྱུང་མེད་ཅིང་། ལྷག་པར་དུ་ལོ་དེར་མཚོ་སྔོན་དང་ཀན་སུའུ། སི་ཁྲོན་བཅས་སོ་སོའི་ནང་བྱུང་བའི་གནས་ཚུལ་ནི་ཕྱི་མི་ལྟ་ཅི། བོད་མི་ནང་ཁུལ་གྱིས་ཀྱང་ཤེས་རྟོགས་ཡོད་མཁན་ཧ་ཅང་ཉུང་ཉུང་རེད། འོན་ཀྱང་སྐབས་དེར་གནས་ཚུལ་བྱུང་ཡོད་པ་ནི། གཤམ་གསལ་ཀུན་གཟིགས་པཎ་ཆེན་རིན་པོ་ཆེའི་གསུང་བཤད་དུམ་བུ་ཞིག་གིས་དཔང་རྟགས་བྱེད་ཐུབ་ཀྱི་ཡོད། དེ་ཡང་པཎ་ཆེན་རིན་པོ་ཆེས།
“ལྷ་སར་བོད་ལྗོངས་སློབ་གྲྭ་ཆེ་མོའི་སློབ་ཕྲུག་ཚོས་བོད་ཡིག་བེད་སྤྱོད་བྱེད་པའི་རང་དབང་དགོས་ཞེས་སྐད་བརྒྱབ་ཡོད་པ་རེད། ཁོ་ཚོས་རེ་བ་ཞུ་བའི་ཐབས་ལམ་གྱི་བྱེད་སྟངས་དེ་ལ་ང་ཚོས་བསྟོད་བསྔགས་བྱེད་མི་ཐུབ་ཀྱང༌། ཁོ་ཚོས་བཏོན་པའི་རེ་བ་ནི་ཚུལ་དང་མཐུན་པ་ཞིག་རེད། འདི་དང་འདི་འདྲ་བའི་གནས་ཚུལ་ས་ཁུལ་གཞན་ལའང་བྱུང་མི་འདུག་གམ། མཚོ་སྔོན་ལ་བྱུང་མི་འདུག་གམ། ཡིག་ཆ་བཀྲམ་པ་སོགས་དེ་འདྲའི་གནས་ཚུལ་ཀན་སུའུ་དང༌། ཟི་ཁྲོན་ལའང་བྱུང་མི་འདུག་གམ།”(༡)ཞེས་གསུངས་ཡོད།
བོད་མི་རིགས་ཀྱི་སྐད་ཡིག་ལ་འཕྲད་པའི་ཉེན་ཁ་དེ། རྒྱ་ནག་གིས་བོད་ལ་བཙན་འཛུལ་བྱས་པ་དང་དུས་མཉམ་དུ་བྱུང་བ་ཞིག་ཡིན་པ་དཔེར་ན། གྲོས་མཐུན་དོན་ཚན་བཅུ་བདུན་དུ་འབོད་པའི་བོད་ཡིག་མ་ཕྱིའི་ནང་། ཀུང་ཐུང་ཀང་ལིང་ཞེས་པའི་རྒྱ་ཡིག་གི་སྒྲ་རང་སོར་འབྲི་རུང་དང་མི་རུང་བོད་རྒྱ་གཉིས་ཀྱི་སྐུ་ཚབ་དབར་རྩོད་གླེང་བྱས་རྗེས། རྒྱ་ཕྱོགས་ནས་བཙན་དབང་གིས་བྲིས་པས་མཚོན། སྐབས་དེ་དང་དུས་དེ་ཤེད་ནས་བོད་ཀྱི་སྐད་ཡིག་ལ་ཉེན་ཁ་འཕྲད་འགོ་ཚུགས་ཤིང་། དེ་ནས་བརྩིས་པའི་ལོ་ངོ་ ༥༩ སོང་བའི་དེ་རིང་། བོད་ཀྱི་མི་རབས་གསར་པ་ཚོས། བོད་ཀྱི་སྐད་ཡིག་འདི་འཆི་གསོན་གྱི་སོ་མཚམས་ནས་སྐྱོབས་ཐབས་བྱེད་བཞིན་པ་ནི། གངས་ཅན་པ་ཡོངས་རྫོགས་ཀྱི་སྤོབས་པ་དང་ཡི་རང་གི་གནས་ཡིན།
སྔོན་མ་པཎ་ཆེན་རིན་པོ་ཆེ་ལྟ་བུའི་བླ་ཆེན་དང་། བཀྲ་ཤིས་ཚེ་རིང་དང་སྡེ་རོང་ཚེ་རིང་དོན་གྲུབ་ལྟ་བུའི་ཤེས་ཡོན་ཅན་ཚོས་བོད་ཀྱི་སྐད་ཡིག་གི་གནས་སྟངས་སྐོར་ལ། བསམ་འཆར་འདོན་མྱོང་ལ། སྲིད་གྲོས་ཀྱི་འཐུས་མི་ཟེར་བ་ཚོས་ཀྱང་གྲོས་གཞི་ཤུགས་ཆེ་འདོན་མྱོང་ཡོད། དེ་བཞིན་བོད་ལྗོངས་སློབ་ཆེན་གྱི་སློབ་མ་ཚོས་ཀྱང་ཁྲོམ་སྐོར་བྱེད་མྱོང་བ་རེད། ད་ཆ་བོད་མི་དཀྱུས་མའི་བུ་ཕྲུག་ཆུང་ཆུང་ཚོས་ཡར་ལངས་ཏེ་མི་རིགས་འདྲ་མཉམ་དང་སྐད་ཡིག་རང་དབང་གི་ཐོབ་ཐང་རྩོད་བཞིན་པ་འདིས། དེང་སྐབས་བོད་ཀྱི་སྐད་ཡིག་ལ་ཉེན་ཁ་ཇི་ཙམ་གྱིས་ཆེན་པོ་འཕྲད་བཞིན་ཡོད་པ་དང་། དེས་བོད་མི་དཀྱུས་མ་ཚུན་གྱི་སྙིང་ལ་ན་ཟུག་སློང་བཞིན་པའི་ཟབ་ཚད་མཚོན་ཐུབ་པ་ཡིན།
བོད་ནང་གི་ལས་འགུལ་དེ་ཚོའི་རྒྱབ་ལྗོངས་ཀྱི་གནས་སྟངས་ཤེས་པར་ཕན་ཆེད། འདིར་ཕྲན་གྱིས་སྔ་ཕྱིའི་གནས་ལུགས་ཁག་ཅིག་མཁྱེན་རྟོགས་ཆེད་འབྲི་ཡི་ཡིན།
བོད་ཡིག་ནི་བོད་མི་རིགས་ཀྱིས་གངས་ལྗོངས་ས་མཐོ་རང་དུ་གསར་གཏོད་བྱས་པའི་ཐུན་མོང་མ་ཡིན་པའི་སྐད་ཡིག་ཅིག་ཡིན་ཞིང༌། སྐད་ཡིག་འདི་ནི་འཛམ་གླིང་གི་ཕུལ་བྱུང་གི་སྐད་ཡིག་ཁྲོད་ཀྱི་གཅིག་ཡིན་ལ་དེང་རབས་ཀྱི་མཁས་པ་མང་པོས་ལེགས་སྦྱར་གྱི་སྐད་དང་དཔུང་པ་མཉམ་གཤིབས་ཐུབ་པའི་སྐད་ཡིག་གཅིག་པུ་དེ་ཡིན་པར་ངོས་འཛིན་མཛད་ཀྱི་ཡོད། སྐད་ཡིག་འདིའི་ནང་བོད་མི་རིགས་ཀྱིས་ལོ་ངོ་སྟོང་ཕྲག་མང་པོའི་རིང་རང་ངོས་ནས་གསར་གཏོད་དང་ཕྱི་ནས་ནང་འདྲེན་བྱས་པའི་རིག་པའི་གནས་ཡོངས་རྫོགས་གནས་ཡོད་ལ། བོད་ཡིག་གསར་གཏོད་བྱས་པ་ནས་ཕྱི་ལོ་ ༡༩༥༩ བར་གྱི་དུས་རབས་མང་པོའི་རིང་བོད་ཆོལ་ཁ་གསུམ་གྱི་ཁྱོན་དུ་ཆབ་སྲིད་དང་འཛིན་སྐྱོང༌། རིག་གཞུང༌། ཆོས་ལུགས། སྒྱུ་རྩལ། ཤེས་ཡོན། འགྲིམས་འགྲུལ། དཔལ་འབྱོར། ཚོང་དོན་སོགས་ལས་དོན་ཚང་མའི་ནང་བོད་ཡིག་འདི་ཉིད་རྒྱ་ཁྱབ་ཏུ་བེད་སྤྱོད་བྱས་ཡོད།
རྒྱ་ནག་གཞུང་གིས་བོད་བཙན་བཟུང་བྱས་རྗེས་ཕྱི་ལོ་ ༡༩༥༥ ནས་ ༡༩༧༩ བར་གྱི་དུས་ཡུན་ནང་(༡༩༥༥ ནས་བོད་ཤར་ཕྱོགས་སུ་བོད་ཀྱི་སྐད་ཡིག་རིག་གཞུང་རྩ་མེད་དུ་གཏོང་བའི་འགོ་བཙུགས་ཟིན་པ་རེད)བོད་ཀྱི་སྐད་ཡིག་དང་རིག་གཞུང༌། ཆོས་ལུགས། ཡུལ་སྲོལ་གོམས་གཤིས་བཅས་པ་མངོན་གསལ་དོད་པོས་རྩ་མེད་གཏོང་བའི་སྲིད་བྱུས་བཟུང་བར་བརྟེན། བོད་ཀྱི་སྐད་ཡིག་དེ་གཞུང་གི་འཛིན་སྐྱོང་ལས་ཁུངས་དང༌། སྤྱི་ཚོགས་ཞབས་ཞུའི་སྡེ་ཁག་ཚང་མའི་ནང་རྩ་བའི་ཆ་ནས་བེད་སྤྱོད་མེད་པར་གྱུར་ཐོག བོད་ཀྱི་བརྡ་སྤྲོད་ཀྱི་གཞུང་སུམ་རྟགས་གཉིས་རྨོངས་དད་ཀྱི་ལག་ཆ་ཡིན་པར་བསྙད་དེ་འཆད་སྤེལ་བྱེད་མི་ཆོག་པ་དང༌། བོད་ཀྱི་ཡི་གེར་གསར་བརྗེ་བྱས་པ་ཡིན་ཞེས་རིག་པའི་གཞུང་ལུགས་དང་དངོས་ཡོད་ལག་ལེན་གཉིས་ཀར་མི་འཚམ་པའི་བཟོ་བཅོས་བྱས་ཏེ། བོད་ཀྱི་སྐད་ཡིག་དང་དེའི་གཞུང་ལུགས་ལ་གནོད་སྐྱོན་ཧ་ཅང་ཆེན་པོ་བཟོས་ཡོད། དེའི་ཐད་ཀུན་གཟིགས་པཎ་ཆེན་རིན་པོ་ཆེ་མཆོག་གིས།
“བོད་ལ་ལོ་ ༡༣༠༠ ལྷག་རིང་བོད་ཡིག་བེད་སྤྱོད་བཏང་སྟེ་ཁུངས་འཁྱོལ་བའི་ས་ཁུལ་ཞིག་ལ་བཅིངས་འགྲོལ་བྱུང་ནས་གུང་ཁྲན་ཏང་གི་འགོ་འཁྲིད་འོག་ལོ་ངོ་ཉི་ཤུའི་ནང་བོད་ཡིག་རྦད་དེ་བརླག་པ་རེད། ད་ཆ་ཨུ་ཚུགས་བརྒྱབ་སྟེ་བོད་ཡིག་བེད་སྤྱོད་གཏོང་དགོས་པའི་གྲོས་ཆོད་ཅིག་བཞག་དགོས་བྱུང་བ་འདི་འཛམ་གླིང་ཐོག་ཞབས་འདྲེན་གྱི་ལས་ཀ་རེད།”(༢)
ཅེས་གསུངས་ཡོད། ཐ་ན་རིག་གནས་གསར་བརྗེ་ཆེན་པོ་མཇུག་བསྒྲིལ་ཏེ་ལོ་བཅུ་ལྷག་དང༌། རྒྱ་ནག་རྒྱལ་ཡོངས་ལ་བསྒྱུར་བཅོས་སྒོ་དབྱེ་དང་མི་རིགས་ཀྱི་སྲིད་བྱུས་དོན་འཁྱོལ་བྱེད་འགོ་བརྩམས་ནས་ལོ་རབས་གཅིག་ལ་ཉེ་བ་འགྲོ་བའི་སྐབས་སུའང་“ཀྲུང་དབྱང་ནས་ས་གནས་བར་གྱིས་”བོད་ཀྱི་སྐད་ཡིག་བེད་སྤྱོད་གཏོང་དགོས་པའི་སྐོར་“བཤད་པ་ཙམ་ལས་ལག་ལེན་བསྟར་གྱི་”མེད། དེའི་ཐད་རྒྱ་ནག་དབུས་གཞུང་མི་རིགས་ལས་དོན་ཨུ་ཡོན་(འཐུས་མིའམ་ཚོགས་མི་)ལྷན་ཁང་གི་ལས་བྱེད་པ་དང༌། ༡༩༥༡ ལོར་བོད་རྒྱ་ཞི་མོལ་སྐབས་ཀྱི་སྣེ་ལེན་པ་དང་ཡིག་སྒྱུར་བ་གནང་མཁན། ཕྱིས་སུ་ཀྲུང་གོའི་(རྒྱ་ནག་གི་)བོད་ཀྱི་ཤེས་རིག་ཞིབ་འཇུག་ལྟེ་གནས་ཞེས་པའི་ལས་ཁུངས་ཀྱི་ཆེད་ཞུ་ཞིབ་འཇུག་པ་ཡིན་པའི་གསེར་ཚང་ཕུན་ཚོགས་བཀྲ་ཤིས་ཀྱིས་ཕྱི་ལོ་ ༡༩༨༩ ལོར་སྤེལ་བའི་རྩོམ་ཡིག་ཅིག་གི་ནང༌།
“བོད་ལྗོངས་སུ་རྒྱ་ཡིག་གཙོ་བོར་བྱས་སྟབས། གཞི་རིམ་དུ་བོད་ཡིག་གི་ཡིག་ཆ་ཞིག་ཧ་ལམ་མཐོང་རྒྱུ་མེད་པ་ལྟ་བུ་ཡིན་པར་བརྟེན། གཞི་རིམ་ལས་བྱེད་པས་གོང་རིམ་ནས་ཡིག་ཆ་བཀྲམ་པ་ནི་བྱ་བ་བསྒྲུབ་རྒྱུར་མཛུབ་སྟོན་གནང་ཆེད་ཡིན་ཡང༌། རྒྱ་ཡིག་རྐྱང་རྐྱང་བཀྲམ་ཡོང་བར་ང་ཚོས་ཀློག་མ་ཤེས་སྟབས། མཛུབ་སྟོན་གྱི་ནུས་པ་འདོན་མི་ཐུབ་པར་མ་ཟད། གལ་ཏེ་ཡིག་ཆ་བོར་བ་ཡིན་ན་ཡིག་ཆ་འབོར་བརླག་ཏུ་སོང་བའི་ཉེས་ཆད་འཁྲི་བར་དོགས་ཏེ་རྡོག་ཁྲེས་ལྟ་བུར་ཆགས་ཡོད་༌༌”ཅེས་དང༌། ཡང་“གཞི་རིམ་ནས་བོད་ཡིག་ཐོག་གོང་རིམ་ལ་གནས་ཚུལ་ཡི་གེ་ཕུལ་སྐབས། འགོ་ཁྲིད་ཁ་ཤས་ཀྱིས་བོད་ཡིག་ཀློག་མི་ཤེས་ཞེས་རྩིས་མི་ལེན་པའམ་བདག་མེད་དུ་བཞག་འདུག”(༣)
ཅེས་གསུངས་ཡོད། དེ་བཞིན་ནམ་རྒྱུན་སྤྱི་ཚོགས་ཞབས་ཞུའི་ལས་རིགས་ནང་དུའང་བོད་ཡིག་དང་བོད་སྐད་བེད་སྤྱོད་མེད་པ་ནི་བོད་ནང་གི་བོད་རིགས་ཤེས་ཡོན་ཅན་བསོད་ནམས་ཀྱིས་ ༡༩༨༩ ལོར་སྤེལ་བའི་རྩོམ་ཡིག་ནང༌།
“རྒྱལ་གཉེར་ཚོང་ཁང་ནང་ལོ་ངོ་བཅུ་ཕྲག་ཁྲོམ་སྟེགས་ཐོག་ལངས་ནས་ཉིན་ལྟར་ཚོང་མགྲོན་བ་གཙོ་བོ་བོད་རིགས་མང་ཚོགས་དང་ཐུགས་(ཐུག་)འཕྲད་བྱས་ནའང་བོད་སྐད་ཁྱར་ཁྱོར་ཡང་མི་ཤེས་མཁན་མང་པོ་ཡོད་སྟབས་དེ་ཚོས་ཚོང་མགྲོན་བས་དགོས་ཞེས་བཤད་པའི་དངོས་པོ་མ་བསྟན་པར་གབ་ཕྱི་སློག་ནས་དངོས་པོ་གཞན་བསྟན་པ་དང༌། མཐར་རྣམ་འགྱུར་ངན་པ་བསྟན་ནས་ཁ་རྩོད་ཤོར་བའི་གནས་ཚུལ་མི་ཉུང་བ་ཞིག་ཐོན་གྱི་ཡོད་ཅིང༌། མི་རིང་བའི་དུས་གནད་དོན་དེ་ཚོའི་ཐོག་ནས་ད་ཆ་མང་ཚོགས་ཀྱི་ཁྲོད་དུ་དཔེ་ངན་ནམ་ཟུར་ཟའི་དམངས་གཞས་ཤིག་ཀྱང་ཆགས་ཡོད་པ་སྟེ། དམངས་ཁྲོད་དུ། ཞིང་པས་རྒྱ་སྐད་མ་ཤེས།། ཚོང་ཁང་ནང་དུ་མ་འགྲོ།། ཏན་ཤིན་རྒྱ་མ་གང་ལ།། གཤེ་གཤེ་ཆུ་ཚོད་ཕྱེད་ཀ། །ཞེས་པ་ལྟ་བུ་རེད།”(༤)ཅེས་གསུངས་ཡོད། (མུ་མཐུད་འགོད་རྒྱུ།)
- མ་འོངས་པར་ཁ་ཕྱོགས་སྐབས་ལོ་རྒྱུས་ཀྱི་ཉམས་མྱོང་གཏན་ནས་བརྗེད་མི་རུང༌། ༡༩༨༩ ཟླ་ ༡ ཚེས་ ༢༣ ཉིན་གནང་བའི་བཀའ་སློབ། ཀུན་གཟིགས་པཎ་ཆེན་རིན་པོ་ཆེའི་བཀའ་རྩོམ་གཅེས་བསྒྲིགས། བོད་གཞུང་ཕྱི་དྲིལ་ལས་ཁུངས་ཀྱི་པར་མ། པར་ལོ་ ༡༩༩༨ ཤོག་ངོས་ ༡༡༡ ལ་གསལ།
- བོད་ཀྱི་རིག་པར་ཞིབ་འཇུག་བྱེད་པའི་རྨང་གཞི་ནི་བོད་ཀྱི་ཆོས་དང་རིག་གཞུང་གཉིས་ཡིན། ཀུན་གཟིགས་པཎ་ཆེན་རིན་པོ་ཆེའི་བཀའ་རྩོམ་གཅེས་བསྒྲིགས། བོད་གཞུང་ཕྱི་དྲིལ་ལས་ཁུངས། པར་ལོ་ ༡༩༩༨ ཤོག་ངོས་ ༨༤ ལ་གསལ།
- བོད་རིགས་ས་ཁུལ་དུ་བོད་ཀྱི་སྐད་ཡིག་སྤྱོད་རྒྱུའི་གནད་དོན་འགའ་ཞིག་ལ་དཔྱད་པ། གསེར་ཚང་ཕུན་ཚོགས་བཀྲ་ཤིས། བོད་ཀྱི་སྤྱི་སྐད་སྐོར་གྱི་ཆེད་རྩོམ་ཕྱོགས་བསྒྲིགས། བོད་ཡིག་བརྡ་ཆད་ཚད་ལྡན་དུ་སྒྱུར་བའི་ལས་དོན་ཨུ་ཡོན་ལྷན་ཁང་གིས་བསྒྲིགས་ཤིང༌། མི་རིགས་དཔེ་སྐྲུན་ཁང་གིས་པར་སྐྲུན་བྱས་པ། ཤོག་ངོས་ ༡༥༦ ལ་གསལ།
- བོད་ལྗོངས་སུ་བོད་སྐད་ཡིག་སྦྱོང་སྤྱོད་བྱ་རྒྱུའི་ཞིབ་སྲོལ་འགྲེམ་བསྒྲགས་བྱས་ཏེ་ལོ་གཅིག་འཁོར་བར་ཕྱི་མིག་ལྟ་བ། བསོད་ནམས། གངས་ལྗོངས་རིག་གནས། ༡༩༨༩ ལོའི་དུས་དེབ་བཞི་པ། བོད་ལྗོངས་ཤིན་ཧྭ་པར་འདེབས་བཟོ་གྲྭས་དཔར། ཤོག་ངོས་ ༡༠་་་༡༡ པར་གསལ།


text:
ནོར་བུ་ཆ་བདུན་གྱི་མཚོན་བྱ་ནི་ནོར་གཡང་ཡིན་ཞིང༌། བདུན་ནི། རྒྱལ་པོའི་རྣ་ཆ་དང༌། བཙུན་མོའི་རྣ་ཆ། བློན་པོའི་རྣ་ཆ། བསེ་རུའི་རྭ། བྱུ་རུའི་སྡོང་པོ། གླང་ཆེན་གྱི་མཆེ་བ། ནོར་བུ་མིག་གསུམ་པ་བཅས་སུ་བགྲངས་ཀྱང༌། དེ་དག་རི་མོ་ལ་བཀོད་ན་མི་མཛེས་པས་ལྷའི་ནོར་བུ་འབར་བ་དང༌། མིའི་ནོར་བུ་མིག་གསུམ། ཀླུའི་ནོར་བུ་མིག་གཅིག་བཅས་ནོར་བུ་རིགས་གསུམ་དགའ་འཁྱིལ་ལམ། ཡང་ན་གོང་དུ་ལྷའི་ནོར་བུ་མེ་འབར་བ། གཡས་མིའི་ནོར་བུ། གཡོན་ཀླུའི་ནོར་བུ་བཅས་བརྩེགས་མར་འབྲི། ཁ་དོག་སྣ་ཚོགས་འབྱུང་ཡང་མཚོན་དོན་ལ་འགྱུར་བ་མེད་དོ། །
版权所有:西藏民族大学图书馆 更新
地址:陕西省咸阳市文汇东路六号 邮编:712082 电话:029-33755418 邮箱:lib@xzmu.edu.cn
您是第 2373563 位访客